text:
更多
2022-10-27 455 瀏覽
唔係講笑,咁大個人第一次入馬場朋友同我join 左個馬會導賞團包lunch 食兩個鐘 + 有職員教你落注同參觀成個馬會, $160 (就咁上網訂餐廳就唔係呢個價, 下面有提到)馬會個cafe 好大四面環電視,直播馬會賽事枱面仲有一個固定既小電視, 俾你查下每場賽馬既資料, 爭分奪秒有些枱仲會有電腦/IPAD 俾你用添, 好多元化叫左個餐就可以坐全日而且會assign 個位俾你,而個位唔會再俾其他人我地食完野走去導賞時再返黎, 個位都唔會有人坐今次我跟團,如果個人入黎要上網訂, 唔係都應該會幾FULL 基本套餐價, 在普通賽事日$145, 在主要賽事日$195同埋佢既衣著都幾有要求, 以下既衣著都唔俾入場:長度不及膝的褲子破洞服飾背心,包括無袖T恤 拖鞋,塑膠鞋及平底涼鞋買野食同拎野食, 都係自己去排隊逐個輪候然後自己捧住個餐盤返埋位非常自助溫馨提示, 個白色餐碟都幾重下, 拎個陣要小心D lunch set menu 選擇唔多主要係3個MAINS 既分別成個組合係: main +starter+dessert+drink➽照燒雜菌雞卷, 蜜糖蕃薯角, 蔬菜賣相唔錯有一層雞皮包裹住一些碎
朋友同我join 左個馬會導賞團
包lunch 食兩個鐘 + 有職員教你落注同參觀成個馬會, $160 (就咁上網訂餐廳就唔係呢個價, 下面有提到) 馬會個cafe 好大
四面環電視,直播馬會賽事
枱面仲有一個固定既小電視, 俾你查下每場賽馬既資料, 爭分奪秒
有些枱仲會有電腦/IPAD 俾你用添, 好多元化
叫左個餐就可以坐全日
而且會assign 個位俾你,而個位唔會再俾其他人
我地食完野走去導賞時再返黎, 個位都唔會有人坐
今次我跟團,如果個人入黎要上網訂, 唔係都應該會幾FULL
基本套餐價, 在普通賽事日$145, 在主要賽事日$195
同埋佢既衣著都幾有要求, 以下既衣著都唔俾入場:
長度不及膝的褲子
破洞服飾
背心,包括無袖T恤
拖鞋,塑膠鞋及平底涼鞋
買野食同拎野食, 都係自己去排隊
逐個輪候
然後自己捧住個餐盤返埋位
非常自助
溫馨提示, 個白色餐碟都幾重下, 拎個陣要小心D
lunch set menu 選擇唔多
主要係3個MAINS 既分別
成個組合係: main +starter+dessert+drink
$145
13 瀏覽
0 讚好
0 留言
$145
12 瀏覽
0 讚好
0 留言
$145
14 瀏覽
0 讚好
0 留言
賣相唔錯
有一層雞皮包裹住一些碎肉粒﹑菇粒
不過味道就不過不失
成個卷幾散下
唔點個汁好似冇乜味咁
同埋個有少少溫凍, 唔係熱那那, 少左個熱度
伴菜都幾多
白蘿蔔好腍幾入味, 但有D 就有少少苦
個蜜糖蕃薯角就好好食
唔係好脆, 但口感都好食
甜度岩岩好
好味
14 瀏覽
0 讚好
0 留言
菇味都有, 都幾香
12 瀏覽
0 讚好
0 留言
乳酪好食
配芒果醬好夾
➽凍檸茶+$5
正常味道
去到尾段我電話就冇電
我就估餐廳係咪可以借尿袋
因為而家個個都要用電話APP 落注
馬會係呢D 位應該會配合到, 唔係因為電話冇電而落唔到注, 就損失不少了
果然真係有得借, 簡單寫低電話同名就可以
走個時還返俾佢就可以了
整體說, 食物味道OK
都乾淨衛生
服務就沒有的了
因為主要目的係睇馬, 以呢個目的入去食野就覺得整體環境都OK
坐得係幾舒服既
張貼


c: text/html

text:
《答案 最終章》回母校面對過去 姜濤:人哋睇我好高峰嘅位置,其實我跌得好低
姜濤 紀錄片最後一集《答案 最終章》今晚播出,片段一開始就播出姜濤接受網紅加蔥訪問,姜濤指自己不喜歡姜B這個名,連姜濤這個名字都不喜歡,入行想改時已經太遲.之後就播出姜濤憑《Dear My Friend,》奪得「叱咤樂壇我最喜愛的歌曲」的片段.此時姜濤表白感受:「可能人哋睇我好高峰嘅位置,但其實我真係跌得好低,可能你睇嘅嘢係相反,可能你睇到嗰個人同嗰個人真心諗嘅嘢係完全相反,所以千萬唔好太容易去定義一個人,冇人能夠定義到!我入行一兩年可能仍然有比賽光環,但係漸漸到咗第三年,攞埋個獎之後,自己俾自己嘅感覺開始唔同,自己care嘅嘢多咗,每個人講一樣我唔好嘅嘢,我都會好執着,喺度諗一啲好無謂嘅嘢,跟住愈嚟愈唔開心.」
之後姜濤去咗商場,他很開心說:「好開心呀,我好耐冇嚟商場!我噚日特登睇咗條片,話點樣將自己嘅存在感降到最低,就係為咗今日做準備,只要有呢個手勢,就會有存在感低嘅訊號俾人知!關於今年第三隻歌嘅solo,新歌係希望用自己嘅故事同經歷作為背景,展現自己成年之後面對外界一切嘅聲音,從對抗逃避敢於反駁,到反省領悟!」之後姜濤返回母校青年學院(邱子文)懷緬一番,他在禮堂回憶說:「冇呀,嚟返呢間學校探番以前嘅人,呢度算係我第一次表演嘅舞台,嗰陣時同啲朋友,參加一啲表演同歌唱比賽,嗰時上呢個台好緊張,都唔知點解咁緊張!」
之後姜濤回到從前令他自卑的學校:「我所有嘅自卑,童年嘅唔自信,都係來自呢間學校,我唔係話呢間學校唔好,純粹係我喺呢度經歷嘅所有嘢,喺呢度愈自卑,愈唔懂事,大個先愈嚟愈變得懂事,我嗰陣太肥,每次學校有游水堂,我都會企喺泳池隔離,唔會除衫,嗰陣時每日跑步都會望住啲學生,跟住覺得好自卑,以前我就成日喺度射波(打籃球)!」
之後他解構新歌《鏡中鏡》:「開頭我做呢隻歌係想講我逃避同反抗,本身想反擊人,想啲人唔好再咁樣睇我,但諗諗吓又覺得冇乜嘢意義,我出完又點呢,要搵個方法令自己堅強啲,承認自己有呢啲唔好嘅聲音喺內心,諗方法同佢一齊行,其實個答案已經知係乜嘢,好似好多道理大家都知,但真正做到個道理要你做嘅事,都要經歷好長嘅時間,起碼我搵到個方向,知道邊條係啱嘅路,拍完呢個紀錄片,出完呢隻歌,都會有唔開心嘅時候,但起碼我知道有個方法,我希望大家聽完一次,你搵到自己嘅答案就唔使再聽,你聽多兩次,你搵唔到答案就繼續聽落去,咁就最好,哈哈哈!」
他又說:「其實每個作品幾乎都有自己嘅意見, 第一年自己話事權少啲,做藝人好神奇,因為你可以將自己內心嘅情境一步一步咁實現出嚟,有咁多人幫自己,只可以講好難得,自己可以再開放啲,因為我一直以來我冇乜講自己太多嘢俾大家聽,我只可以講喺呢個團隊入邊經歷嘅嘢,我唔會講太多自己過往嘅嘢.」之後場景去返商場:「依家好開心!大佬,行商場係一件幾奢侈嘅事,冇錯,呢個就係我想拍呢條片嘅原因,我點樣走出呢一排嘅低潮! 」
但姜濤說不會忽略外界的聲音:「當我之後有低潮或者其他人有低潮嘅時候,睇吓呢條片,你會唔會唞吓先,會唔會返去你以前先,希望大家睇完之後俾啲意見,我覺得唔同嘅人睇完都有唔同嘅意見,雖然呢個MV係對抗內心嘅過程,但我唔會忽略外界嘅聲音,我會更加勇敢去接受外界嘅聲音,希望大家可以繼續督促我哋!」最後片段播出他說過的宏願作結:「今年好多人會覺得我喺度唔知自己講緊啲乜,但我喺呢個地方,我可以好有信心講,我哋一定會係亞洲第一!」

robotstxt: allowed

filter: keep


text:
(Pancake Tuesday)
話說小編之前去英國時有一日朋友邀請去佢屋企話慶祝Pancake Tuesday,我當堂打左個突,心諗乜pancake都有得慶祝嘅咩?Anyway,嗰晚食完飯之後去到佢屋企,我哋喺廚房跟住個網頁咁教去整pancake,攞曬啲麵粉出嚟又篩粉又打漿又剩咁,反轉個廚房咁滯去摷呢樣摷嗰樣終於整好個粉漿可以攞去煎,我望住朋友揸住個煎pan將塊半熟嘅pancake凌空拋起再完美地flip到將未熟嗰一邊撻返落去個煎pan度繼續煎,係勁嘅.不過任佢嘅pancake煎得再起勁,都唔及我嘅好奇心旺盛.當晚我並冇問佢Pancake Tuesday係一樣點樣樣嘅嘢,不過經我查過究竟之後先發覺,原來Pancake Tuesday並唔係一個由洋人悶得滯而發展出嚟嘅一個日子,咁當然喇,喺度開得個post嚟寫Pancake Tuesday就一定有宗教意思啦.
Pancake Tuesday小fun fact: 有冇留意聽日係咩日子呢?冇錯!聽日就係聖灰星期三Ash Wednesday,係四旬期嘅開始.原來Pancake Tuesday原本叫Shrove Tuesday,意思係懺悔星期二,唔同地方都有唔同嘅慶祝方法,例如喺歐美, 民眾會用盡屋企所有嘅麵粉,牛奶,雞蛋嚟整pancake,有啲地方例如南美,佢哋會舉行嘉年華,務求喺四旬期到來之前盡歡一次.雖然呢一種心態可圈可點,不過都希望大家謹記四旬期嘅精神在於反省自己,悔改補贖,同天主修補關係.
今次小小哋介紹住咁多先,下次有機會再同大家講. #catholic #churchsupplies #christusrex #christthekingsupplies #hongkongcatholic #liturgy #pancaketuesday #shrovetuesday #ashwednesday #lent


text:
(唔同場合點揀到會?)小朋友生日到會,聖誕派對到會,會議到會選購指南
今時今日到會服務喺香港十分流行,深受大眾喜愛,每一個人都會因為唔同場合訂購到會美食,例如派對到會,會議到會,生日到會等等.不過叫到會都係一門學問,究竟點樣揀選適合場合嘅到會?到會對於一個活動好重要㗎,點樣先知你地叫嘅到會係適合特定場合呢?
不如就同全港最大嘅PartyRoom活動服務專家 ReUbird 同大家一齊研究下啦. 小編將會介紹 (1) 小朋友生日到會,(2) 派對到會同埋 (3) 會議到會.
睇完呢篇文章之後,下次你就唔會再剩係識叫元氣同Pizza Hut 嘅到會架喇!
1. 小朋友生日到會-細件和健康的到會食物,最好容易消化和無骨
喺生日到會方面,如果係家長為小朋友舉辦嘅生日派對,想訂購到會,咁就應該多為小朋友著想啦,話曬小朋友先係主角呀嘛.
首先,到會食物必須係相對較為健康,無咁油膩㗎啦,同時又要符合小朋友嘅口味.
況且小朋友嘅胃口比起成年人細,所以準備俾小朋友嘅每件食物份量都要細件啲,而且無咁多骨,咁樣先可以方便小朋友咀嚼,容易消化又唔會哽親.
所以係揀套餐嘅時候,都要睇下當中嘅食物合唔合符你地嘅要求啦.例如香菇豬肉燒賣,日式菜肉餃子,迷你牛角三文治火腿芝士同肥牛烏冬呢啲就比較適合小朋友喇.甜品方面亦可以選擇迷你手造新鮮果撻或者係啫喱糖等等.
除此之外,你地亦要為家長準備一啲飽肚嘅食物,因為佢地仲有留多啲力氣去照顧小朋友㗎嘛,所以亦可以叫啲飯類同麵類俾家長品嚐.
最後,唔好唔記得為小朋友準備一個精美可愛嘅生日蛋糕呀!慶祝生日有好多方法,最緊要係同重要嘅人玩得開心!如果搞個生日會 Party 仲有好多野要注意,有需要就睇埋呢篇(開P攻略)搞 Party 3 大注意事項-book Party Room,訂到會,夾時間啦!
不過老實講,準備一個生日會已經夠忙,不如等 FC Catering 到會 幫你分擔下?
2. 聖誕派對到會食物-多元化,食物容易分配
喺派對到會方面,種類繁多,當中聖誕嘅到會食物都應該比較多樣化,食物嘅種類,口味都可以比較豐富,咁樣就可以迎合到唔同人嘅口味同需求喇!
同時,可以選擇多啲容易分配嘅小食,份量亦會比較多,可以俾多啲人品嚐到.你地可以考慮下叫串燒,串燒有唔同肉類或者蔬菜,牛豬羊雞,翠肉瓜,雞髀菇同金針菇等等,一次過滿足所有人嘅口味!同時,你地亦可以另外選擇一啲無咁熱氣嘅嘢食,例如手撕雞,冷肉拼盤同忌廉什菌長通粉等等.
最重要嘅係,聖誕必點嘅火雞,適合一班親朋好友開心分享.無論你係需要普通到會,定係各式 Party 小食到會,FC Catering 到會平台都有套餐可以滿足你需要.
甜品方面,小蛋糕,焦糖燉蛋同泡芙都唔錯㗎.
3. 會議到會-精美小食,顯示尊重
至於會議到會方面,因為到會嘅美食並唔係俾客戶果腹,而係作為招待客人嘅一種禮儀,所以叫一啲精美啲嘅小食就得㗎喇.
而且呢啲小食嘅包裝或者裝飾都不可缺少㗎,整體而言應該帶出莊重嘅感覺,就好似婚禮到會一樣.咁有啲咩到會小食係適合呢啲茶會嘅呢?咁就數之不盡喇.有鮮果串,咖喱角,迷你撻,酥皮盒,魚柳條同雜曲奇等等嘅 Finger Food 到會,加上一啲飲料,就好似雜果賓治,桔子蜜同茶.咁就真係好完美啦!
結論:睇場合揀選最適合的到會
所以話,叫到會都係一個學問,唔同場合訂購嘅到會套餐都唔一樣,除咗考慮食物份量同價錢等等呢啲因素之外,套餐內容都應該好好斟酌㗎.FC Catering 提供多款派對活動套餐,歡迎搞手們隨時查詢!
文章內容出處: ReUbird


text:
種植牙和鑲牙邊個好?澳門種植牙
鑲牙和種植牙都系用嚟修復牙列缺損嘅,鑲牙喺呢度包括活動牙和固定修復烤瓷牙,種植牙系一種固定修復方式,系將金屬種植體植入頜骨嘅修復方式,佢哋嘅區咪主要體依家適應症,功能,美觀,舒適度方面,下面分類闡述:
1,活動牙適應范圍廣,對口腔余留牙齒嘅健康狀況要求低,佢系利用卡環和基托固位制作嘅,患者可以自行攞摘嘅修復體,適合缺牙數目多,余留牙齒健康狀況差嘅牙列缺損修復,缺點系舒適感差,咀噍效率低.
2,固定烤瓷牙系利用健康天然牙做固位體嘅修復缺牙方式,適用條件系缺牙數目少,余留牙齒健康穩固,牙齒修復後舒適感好,咀噍效率高.
3,種植牙系將金屬種植體植入頜骨,等待種植體穩定骨結合完善以後,再制作烤瓷牙冠修復缺失牙,種植牙需要嘅條件系種植區有足夠厚度嘅密質骨,並且冇其他影響牙齒種植嘅禁忌症,比如糖尿病,種植區頜骨囊腫等,都可以種植. 但系種植牙比鑲牙即傳統嘅修復明顯要好上一些,具有明顯嘅優勢.傳統修復方式主要系固定義齒和活動義齒嘅修復方式.活動義齒系通過卡環和基托將頜力轉移到基牙和牙槽骨上,對於基牙造成了比較大嘅頜力負擔,另外過大嘅壓力會導致牙槽骨萎縮,吸收.固定義齒系烤瓷橋嘅修復,需要對兩側嘅鄰牙進行磨削,對兩側鄰牙嘅健康造成損害,完成修復之後,固定橋連接喺兩側嘅鄰牙之上,把頜力負擔轉移到兩側嘅牙齒上便,增加了兩側基牙嘅頜力負擔.種植體有類似天然牙牙根嘅結構,種植體跟自己嘅頜骨形成緊密嘅骨結合之後,喺呢個結構之上再進行義齒嘅修復,會對頜骨產生正常嘅生理壓力,呢個生理壓力有利於頜骨嘅新陳代謝,唔容易出現頜骨嘅萎縮和吸收.另外佢有類似天然牙嘅著出牙齦嘅生長方式,美觀舒適,承擔咀噍力量比較大,恢復咀噍功能比較好,因為佢具有呢些優勢,遠遠唔系以前傳統修復可以比擬嘅,也因此成為缺失牙修復嘅首選治療方式.


text:
相信大家都知Yandy唔多搞D頭毛,因為真係好難搞,又軟又笠,髮量唔多兼無力,係得Porky大師搞得掂我D頭毛.
基本保養就一定做既,久不久都要修剪下,但玩咩造型都只可以Keep半日.
之前試過電曲髮,第二日洗個頭可以同做左負離子一樣,補電左兩次,搞到我唔再敢去個間Salon,講真心個句,我堅係無咩心機搞個頭>.<
但今次黎Salon Boku唔係搵Porky剪頭髮做咩呢?
事源三月尾,我老闆非常好人咁請左我地去間高以級Salon整頭,個Stylist指左個八爪魚外撓頭話係2016新Trend,話幫我整,我非常鄭重咁拒絕左三次都不果>.<"
結果整左個底係黑色,加左D隨意漂出黎既Highlight...
明明行開日韓風,佢堅持要幫我轉外國風,唔係外國風唔靚,我相信呢件事如果放係個金髮鬼妹身上應該幾有味道既,只係我Handle唔到...
呢個最Trendy既外國風頭跟左我唔夠一個月,我每一日起身都覺得非常之咁睇自己唔順眼,著衫著潮D好似變左MK妹,著得普通又似鄉下妹>口<
終於忍唔住決定係生日前解決左佢,當係送俾自己既生日禮物,而且我堅唔想去到日本所有相都係一個MK頭,我堅係會唔影相.
今次由Daniel出手,要處理個堆隨意既Highlight真係好頭痕,最後決定輕輕漂一漂先,但唔會漂太耐,Keep返個髮質又可以令到底色同D Highlight個色差相近返,再做左兩次Colour,第一次係Balance返個色差,第二次做返隻靚色!!!
佢幫我揀左Shiseido呢隻PM11色,漂左既話會係淺藍色,我只係輕輕10分鐘,加上本身髮色都係比較黑既,出黎會係少少灰啡既感覺.
首先漂左先,對上個次漂頭懷住惶恐不安既心情,完全無留意個漂髮劑原來咁靚架喎.
整頭呢家野,雖然頭毛會再生,但過程是漫長的,都係搵過令你安心既師傅好D,唔係坐係到個幾個鐘真係如坐針氈架呢.
你睇我仲有心情影相就知我今次心情輕鬆啦,BTW,染之前仲幫我搽左D保護頭髮既產品,真係完全唔洗擔心:)
平時漂髮大約要等兩個鐘,今次只係想個漂返淺少少我本身既髮色,大約等左十幾分鐘就洗得啦.
洗既時候都有D Kick髮,但髮型師都好溫柔咁慢慢洗開佢,再加少少按摩舒緩返,Like!
漂完吹返乾,黑髮拜拜,我見到光明XDDD
漂完頭髮既質感唔同左,好似有D野包住左條頭髮,但個人幾鐘意呢個感覺,因為本身D頭髮又軟又無力,漂完髮質雖然感覺無咁順滑,但就多左Volume,想試玩而家好流行既淺色髮就要自己取捨下啦.
跟手全頭染返均勻個底色,唔洗咁橙.
染完似返日系既亞麻色,最後染返之前揀既P11色.
點解要染兩次? 因為淺色髮只Hold到一星期左右,之後甩色就會變返呢個自然啡Tone色.
呢D髮型師咪好囉,幫你唸埋.
唔係興咩就幫你整咩,有咩事等你發現返黎又可以收多筆.
好緊張呀,就快睇到最終效果啦!
Daniel仲幫我夾埋個日系空氣感髮型,隻冷色灰啡調自然得黎又有潮味,陽光下帶少少藍綠色,之後甩色都係變返自然啡Tone,唔洗驚個頭一達達色.
呢個Before After真係無得輸.
無Daniel日日幫我set日系頭,但唔洗set個頭都靚,開心返哂過生日,兼過埋日本玩,咩角度,咩光線個髮色都咁靚,柔和得黎夠特別,張張相都爆多Like:)
玩左一星期左右,仲仲見到少少藍綠色,而甩左既位置亦唔會好金,自然既亞麻色.
頭髮呢家野真係要交俾信任既人先得,開心返哂:)
平時搵開Porky剪頭髮$490@,8折左都差唔多$400次,真心貴,但係得佢搞得掂我個頭.如果你唔係好似我咁頭髮問題多多,又少又薄兼一到夏天痴笠笠>.<
其實可以試下Daniel,剪$280落樓,第一次仲有8折,個價親民好多XD今次咁搞一搞,漂左一次,再染兩次,三次夾埋一次做,$2280仲有8折,生日豪一次啦,開心無價.
Salon Boku:https://www.facebook.com/SalonBokuPorkyChu/
「產品及有關資料由品牌提供」


text:
青馬大橋
青馬大橋係香港一條大橋,橫跨馬灣海峽,連接青衣同馬灣.佢係全球最長嘅行車鐵路兩用懸臂式吊橋,亦係世界第六長嘅懸臂橋.條橋長 1,377米,連引道全長2,160米;係香港8號幹線青嶼幹線嘅一部份;連埋汲水門大橋係市區唯一去大嶼山,赤鱲角香港國際機場嘅路.車速限每小時80公里.
簡介改
青馬大橋採用雙層設計,橋嘅露天上層係3線雙程分隔快速公路,有蓋嘅下層就係2條港鐵東涌綫同機場快綫嘅共用路軌,同2條喺緊急時(例如打風同嚴重交通意外時)使用嘅單線行車道路.1992年5月25號開工,使咗港幣71.44億.條橋連同青嶼幹線其餘部份,喺1997年4月27號開幕,由前英國首相戴卓爾夫人主持.同年5月22號正式通車.
旅遊景點改
青馬大橋係香港一個地標同埋景點,所以吸引咗世界各地遊客參觀.為應付遊客,政府响青衣西北部整咗座青嶼幹線訪客中心及觀景台.訪客中心有大橋模型,相同互動遊戲;從螺旋小路圍圓柱形嘅觀景台上,遊人就可以較近距離或高角度,遠眺青馬大橋,汲水門大橋同埋汀九橋,觀景台設有行人天橋連接訪客中心同停車場.訪客中心同觀景台響1997年隨住青嶼幹線通車對外開放,最初由新機場工程統籌署負責管理同運作.該署響1998年解散後,展覽中心交由民政事務總署葵青民政事務處負責管理.
由於青馬大橋冇行人路,遊客冇得響橋上面行.現時政府只響國際馬拉松賽事舉行期間開放橋面,作為比賽路段.另外亦曾經喺2008年5月2日將部分橋面畀火炬手傳聖火.


text:
OX 醫美營運系統
為本地醫美行業訂製
全方位管理客戶,庫存,員工出勤,應診紀錄,前台收銀
醫美營運系統有咩咁特別?
預約/接待
輕鬆預約
超易用嘅介面,可以一眼睇晒唔同醫生嘅日程,咁幫客戶預約就夠晒方便
清晰介面
系統用唔同顏色顯示唔同嘅服務類別,驗血打針,疫苗住院,客戶有咩查詢都即時回應到
極速登記
可以第一時間確認客戶嘅身分,更加可以幫Walk-in嘅客戶建立新登記資料
方便輸入
輕鬆紀錄初步採集嘅數據,例如體重,體溫等等,令成個過程變得更順暢
應診過程
即時了解
即時翻查客戶嘅病歷,治療方法或者化驗結果,方便快速了解客戶嘅狀態
聰明預設
可以預設常用嘅選項,極速紀錄應診資料同結果,省時快捷
超強連繫
俾您連繫住唔同嘅附件例如介紹信,化驗報告,完美保留客戶嘅所有紀錄
診後開藥
靈活搜尋
俾您用名稱,用途,編號等多種方法查詢唔同藥品嘅資料,超級方便
自動記價
預設埋唔同藥嘅價錢,每次根據要求嘅劑量自動計出總藥費,再唔會出錯
打印貼紙
可以打印藥物嘅標籤貼喺藥袋上面,寫埋使用方法同注意事項,全方位提醒客戶所有重要事情
極快開單
系統會儲存客戶嘅開藥歷史,超快複製以往嘅配藥處理,唔係重新打過晒
發票/收錢
最終價錢
根據藥品清單,診症時間同藥費等打印收據,可以加埋其他產品一齊計算
多樣式收款
可以處理多種付款方式,靈活配合唔同客戶嘅需要
全面支援
支援一系列嘅專業常用證明書或者同意書,例如「安樂死同意書」,「出入境健康證明書」,「手術及治療同意免責書」等等,為客戶提供全方位服務
庫存狀況
加快回應
一鍵知道庫存狀況,輕鬆知道藥物同消耗品嘅採購紀錄,等您可以快速回應客戶查詢同要求
自動加減
系統會根據藥單嘅藥物數量自動計算庫存狀況,唔係再重新睇過晒啲單再計
安心營業
可以按住衛生署嘅要求,全天候跟蹤處方藥物嘅入庫同使用紀錄
團隊合作
自設權限
可以設定唔同人員嘅存取權限,例如各醫生只可以睇翻自己嘅紀錄,提高私隱度
輕鬆考勤
可以連接鏡頭影相建立考勤出入紀錄,防止代打卡,全面保障員工嘅紀錄
更多範疇
更可以處理員工嘅假期管理,排更,工資,強積金等等,所有嘢都一清二楚
生意決策
連接其他系統
可以連接完整會計系統,直接處理全盤會計賬目,超級方便
自動分析業績
系統自動分析唔同服務類別或者醫生嘅業績同毛利,有助以後嘅生意決策,集中資源分配


text:
由撼親個腦呢就令我諗起另外一樣嘢呢都係同個腦部有關就係其實呢我哋成日睇啲戲呢好多呢啲戲都搞到我哋自己好驚啊就係柏金遜老人癡呆即係腦退化到底呢三樣嘢 到底係一樣嘢定係兩樣嘢 定係三樣嘢嚟㗎係 呢個問題問得好嘅都好多時呢
好多啲公眾係會有啲混淆嘅首先講腦退化先啦腦退化係一個泛稱嚟㗎 係一個腦入邊如果係因為啲神經細胞慢慢衰退 慢慢減少咁我哋就叫做腦神經退化嘅病咁腦神經退化嘅病有好多種唔同嘅病例嘅而最常見嘅腦神經退化嘅病呢第一 就係我哋叫阿茲海默症或者會引起智力衰退嘅病而家我哋個名呢就係用認知障礙症第二
最常見嘅腦神經退化嘅病呢就係柏金遜症即係兩種病呢都係會因為腦神經細胞退化而引致但係你個病徵呢 就好唔同因為呢 開始退化嘅地方呢 係唔同嘅以柏金遜症為例啦
佢通常都喺腦入邊開始退化嘅地方呢 就係喺腦幹有一個地方叫黑質區嗰度嗰啲腦神經細胞就負責生產啲多巴胺呢個嘅傳導物資咁就多巴胺係喺個腦入邊係會調整一個運動嘅功能如果你缺少多巴胺呢又會出現好多唔同嘅運動嘅障礙係包括 最常見手震啦見到啲人一手震 就驚係柏金遜症僵硬喇
動作緩慢喇行路嘅步伐唔穩陣喇咁呢啲呢 就係最常見柏金遜症引起嘅障礙佢係因為個腦度呢係首先係缺少咗多巴胺呢個傳導物質咁而講翻認知障礙症或者係叫阿茲海默症咁佢嗰個退化嘅地方係廣泛啲嘅多數係大腦皮層嘅地方退化而缺少嘅傳導物質呢 亦都可以話多啲但係最主要嘅缺少傳導物質就係一個叫ACh呢個傳導物質咁佢主要嚟講呢 就係影響咗一個記性先跟住其他嘅認知嘅功能呢亦都會受損
係包括乜嘢呢語言喇 個思考喇呢啲都係 或者專注力啦 呢個都係認知功能嘅咁所以呢大家退化嘅地方唔同大家缺少嘅傳導物質唔同所以呢
佢個症狀有啲唔同但係嗰個成因都可以話呢係因為某一啲腦細胞退化即係自己呢 自然死亡比正常人快咗自然死亡 而引致嘅疾病所以腦退化症呢 就其實係一個廣泛啲嘅包括多啲嘅嘢嘅就唔係話呢
記性唔好就係等於腦退化症即係記性唔好 或者認知障礙症呢只係其中一種嘅腦退化嘅疾病我就講啲簡單啲呢個記性唔好呢件事呢即係有時去到我哋呢啲年紀呢 就會驚㗎喇喎咦 我今日訪問嗰個係姓咩話咁呀死喇
係姓蔡定姓枼呢咁唔記得喇喎咁 然之後呢諗極都諗唔起 突然之間呢 最緊要有一樣嘢喇我相信好多人都會試過喇攞起個手機
我要搵一搵搵一搵鄭丹瑞先咁就攞起個手機一開吖我要搵邊個呀突然間太多人我唔記得咗我有時會發生呢啲事 而家成日發生我真係有少少驚㗎喎即係關唔關 即係到底係我腦退化定係冇記性即係等唔等於㗎 定係其實冇記性唔理咩年紀冇記性就冇記性㗎喇即係個樣嘢係點樣分界嘅呢嗱
呢個有時的確難分嘅第一 年紀大咗記性一定係冇後生咁好亦都係無話好似後生同一時間我哋可以處理幾樣嘢我哋嗰個腦功能同一時間處理幾樣嘢呢個能力一定係無後生嗰時咁好嘅呢個係嘅 但係呢 幾時係一個自然嘅老化嘅現象啊
幾時係出現呢唔正常喇 個腦已經開始有啲疾病影響你嗰個記性影響你嗰個認知功能所以呢個 就嗰條線唔係咁清晰劃得到所以我哋就會做多啲唔同嘅評估 問多啲究竟你個啲記性差到個程度呢對你個日常嘅工作啊
日常嘅生活啊影響幾大喇但係如果頭先 阿旦你話嗰啲突然之間一時個名記唔到但係諗一諗 又好快諗得翻嘅咁個啲通常就唔係一個大問題但係如果話 都會影響你工作好緊要喎咁你好多生活上呢
其實好多人要睇住你 幫住你喎即係甚至乎呢 你蕩失路喎咁呢啲咁嚴重嘅情況嘅話呢就要睇下係咪真係呢你開始有個我哋叫認知障礙症問多一樣嘢我成日睇到坊間有好多啲飲品呀 藥嗰啲就叫做
如果你用腦過度就用我哋呢隻產品喇其實何謂用腦過度即係個腦係點樣先知道過度㗎用腦過度就無一個定義嘅其實呢 個腦呢 嗱 身體入面好多器官都好喇愈用得多呢
佢會勞損嘅譬如啲關節你用得多 佢又會勞損嘅咁嘅話呢就係容易出問題嘅但係腦呢 就係愈用得多佢就愈靈活咁呢個就所以呢一般嚟講 我就唔係好同意用腦過度呢樣嘢不過呢
個腦呢就需要休息就係你唔可以24小時用佢嘅就需要有一個足夠嘅睡眠因為睡眠到而家為止雖然醫學上 科學上都確實搵唔到佢個功能係啲乜嘢但係我哋知道呢要維持一個腦正常嘅功能運作嘅話呢就一定要有足夠嘅休息 足夠嘅睡眠除咗你話每日每個人所睡眠嘅時間唔同啊6-10個鐘啊如果你有一個足夠嘅睡眠呢其他嘅時候呢其實呢 就冇話用腦過度嘅不過就唔好畀自己太大嘅壓力個啲未必一定係關用腦過度嘅事而係畀自己太大嘅壓力令到個人太容易緊張啊嗰啲反而就會影響你嗰個腦嘅運作但係如果你話呢
唔係喎我記多啲嘢呀 就會差啲啊個腦會衰退得快啲呀 就唔係嘅如果你係讀得愈多書你本身個記性愈好 記得愈多嘢嘅話呢咁其實呢個係其中一個因素你將來會遲啲先至會出現或者少啲機會出現呢個係認知障礙症OK
好喇最後一樣嘢就係想知道我哋見到好多個啲老人家喺療養院咁就爲咗令到你腦筋靈活咪打下麻雀呀係咪 然之後扔啲波呀咁等你可以做好多咁其實我哋平時去到一個年紀喇 即係我哋呢啲登咗六喇咁我哋有冇啲嘢 我又唔打麻雀嘅我又即係我哋可以有啲咩嘢
係我哋自己可以做到幫到自己訓練個腦部 即係唔好咁快退化的確係嘅 即係頭先咁講喇個腦用得越多嘅話呢 佢愈暢順運作得越好嘅咁所以呢你有唔同嘅活動
主要呢係用緊個腦咁其實係有幫助嘅頭先你講個啲呢通常係畀一啲已經出現咗認知障礙症我哋唔想佢呢 就成日就係咁坐喺度咩都唔諗咩都唔做譬如佢打麻雀啊做返一啲用腦嘅活動呢 係有幫助嘅咁唔係淨係打麻雀㗎 你捉棋又好咁其實都係
或者玩其他嘅就算玩大富翁又好 玩珠璣妙算又好咁呢啲用腦嘅話呢 其實都係呢保持個腦一個暢順嘅運作咁如果好似阿旦你一定唔使擔心喇你日理萬機每日都做住咁多嘢個腦分分鐘都喺度運作緊用腦過度 所以就唔需要特別為咗即係保持個腦活動而去打麻雀咁你點樣去醫佢呢係開刀吖
係可以做到啲咩嘢柏金遜症唔係一個急性嘅病唔係話啲症狀好短時間之內嚟嘅個啲腦細胞退化係慢慢愈來愈多係好慢嘅咁可以呢 自己都唔記得幾時開始嘅總然之好似半年一年之前開始呢有手震出現喎啲手愈嚟愈唔靈活喎咁所以呢好多柏金遜症或者其他腦退化病就可以係即係唔係去到咁急嘅 可以慢慢睇醫生去做一個評估 去檢查清楚啲究竟有咩事而柏金遜症為例先啦頭先講過
佢主要嚟講呢缺少咗多巴胺個傳導物質所以佢好多時啲治療呢 係點樣補充返個多巴胺等個腦嘅運作暢順啲等啲運動功能可以舒緩得到不過呢 到而家為止都無啲治療呢係可以減慢或者停止腦退化呢個根本嘅原因治療嚟講呢 係主要補充返啲傳導物質減少呢個症狀但係減少症狀其實都好緊要等你嗰個日常嘅功能可以繼續做嘢
可以繼續咁正常生活但係呢啲譬如有柏金遜症嘅人呢佢哋會唔會即係好點講呀 即係哎呀 慘喇即係我就嚟會咩都唔識㗎喇咩都唔記得㗎喇即係佢哋嘅情緒係咪都會有好大打擊都會㗎 好多時呢有啲人擔心令到情緒都常見嘅嗱
第一 柏金遜症主要去開始影響啲運動功能先嘅佢記性呢 大部分嚟講呢係初期嘅柏金遜症呢 就唔影響佢個記性嘅係個認知障礙症開始嘅時候
就係影響個記性但係通常呢 係差得慢嘅咁而唔會呢係有啲藥可以減少佢呢方面嘅症狀去增加佢個活動能力嘅當然啦 好多時呢啲慢性嘅病或者其他嘅病都好喇會影響到個情緒都有嘅但係如果佢認識個病知道對個病係有好多方法可以減少佢嗰個症狀係減少個病情嘅話呢佢可能就無咁擔心OK 唔該曬唔該曬
蔡醫生自從我同李純恩陳慧儀 大家商商量量推出鷹嘴豆健康月餅之後我真係唔知道原來個反應係咁熱烈嘅呢個鷹嘴豆月餅真係老實講又真係幾好食喎 係咪又健康喎記住啦 以下就係呢啲資料啦我而家就喺度食呢個月餅先咁你就睇嚇呢啲資料你哋都嚟訂吖
相關推薦:
如今的女性朋友都喜歡經常做頭發,基本上每年都要做一次,甚至有的幾個月就要做一次,嚴重傷害了發質,導致平時經常掉頭發的情況出現.事實上,不僅對經常做頭發的女性來說,有許多男性朋友在步入中年後,也會開始出現大量的脫髮,那么,到底脫發是怎么回事呢...
夏天很多人總覺得皮膚幹,而且“補水”後還是覺得幹.其實這個時候你的皮膚可能不是“缺水”,而是肺不穩定,寒邪入侵.此外,當你進出空調房間時,你的肺就更“受傷”了.除了通過皮膚進行幹燥缺水外,皮膚表面粗糙,黯淡無光,額頭總是出油,改善皮膚 粗糙...


text:
全香港咁多座山,但我偏偏對大帽山情有獨終,全香港最高既山,到底佢有咩好?
1. 風景變幻萬千
貴為全港最高峰,大帽山957米,天氣變化分分鐘快過女人變臉,天氣好既時候,除左可以睇到基本既日出,日落,星星等,更加有機會遇上雲海.除左天然景觀外,係四號觀景台更可以望到元朗錦田一帶,宏偉既大刀屻同雞公嶺就係面前,沿車路上山就可以睇到荃灣青衣一帶.
2. 多種路線
上大帽山有好多條唔同路線,有長線,短線,有好簡單既石屎路,亦都有需要一定體能直接鏟上去既山路,方便大家根據時間,體力,心情,天氣去選擇,而且大帽山既髮夾彎每一層都有捷徑方便上落(新手勿試).
3. 交通方便
早上 : 可以係荃灣西鐵站或錦田上村總站搭51號巴士,比較麻煩既係,平日半個鐘至一個鐘先得一班車.
凌晨 : 家住錦田,試過幾次零晨時份搭的士去到荃錦坳巴士站(麥8終點),怕鬼又怕拐子佬既我再自己一個女仔摸黑上山,後來有一次我行某座山發生過意外後,我唔敢再亂黎,我就選擇搭的士上到去停車場閘口果度.後來越來越懶,為左訓晏小小就會選擇日出前一個半小時先揸車出發去停車場.
4. 仙氣!! (食得太多白果發悔氣mode)
想體驗仙氣最簡單方法一定係上大帽山,大帽山經常入雲,濕度高達90%以上,所以係大帽(霧)山入面係保濕洗頭最佳方法.
最平民化路線
今次就同大家分享呢條最簡單最平民化既上大帽山短線,以後有機會再分享其他長線.呢條路線如果唔需要休息唔停低影相,正常速度慢行上山只需要1個半鐘就到達山頂禁區閘口.
搭51號巴士係郊野公園站落車,過馬路行去對面既巴士站,會見到有一個地圖指示牌.
沿樓梯上去會見到墳墓,繼續向前行然後轉左繼續上梯級,大概1-2分鐘後,就到達遊客中心,如果唔想再行梯級(呢度一直上去既15-20分鐘都會係梯級),可以轉右行車路斜路直上.
行10分鐘左右回頭望已經可以望到荃灣青衣一帶了,再行多10分鐘左右,抬頭望就會見到大帽山波波係眼前,繼續跟住波波方向行,然後會落一小段樓梯,就去到M153會見到野餐檯同有個涼亨.
沿車路直上,係右手邊會見到有個指示牌,可以入去大帽山最廣闊既4號觀景台.
係4號觀景台既草地行上去再轉左會見到一間荒廢小屋,落返黎就去到停車場閘口.如唔入去觀景台,繼續沿車路直上就會到.
望到警衛室穿過閘口直上髮夾彎,沿路會有好多捷徑可以唔洗咁樣一層一層兜黎兜去,但新手同天氣差既時候都係行返石屎路比較好,試過落雨行捷徑落山,臨掂地時成個人跣左落黎,比路過既踩單車人士扶返起身真係好尷尬.唔影相既話係4號觀景台開始慢慢行大約30-45分鐘就可以去到禁區閘口.
然後就可以沿路折返落返去荃錦坳.
下次再介紹繼續沿大帽山林道行既路線,會經過景色極壯觀既四方山再到達鉛礦坳,順便分享下我由大帽山行8個鐘返到公司既過程.
注意: 出發前自行評估自身體力狀況,經驗和裝備是否充足,大帽山部份路段沒有手機訊號,而且天氣變幻莫測,早晚溫度差異大,請準備妥當,安全至上.
更多:
Fitz.hk Facebook專頁
[行完食餐好] 5大海鮮團行山路線
[全港郊遊渡輪班次] 行山郊遊唔少得 (下)
Fitz Hiking 行山
>


text:
一條片係幾咁大工程+背後嘅意義
有d人好奇我地點解咁忙?
包括一d 觀眾同等緊後製嘅年輕人
佢地經常問 : d片有無得快d,多d 😂
事實上最”click”住所有野嘅,就係打碼
以日本妹妹 interview 為例
個interview都有6~7分鐘,而妹妹真係好好
好多都答得好有heart 同好仔細
所以都想做好d,等大家明白點解一個日本人會飛黎香港搵我地玩
而成個工序係
我地先進行基本打碼,再剪接,再即場打碼
再加特效,上字幕
而同時間,亦都請左一位地道日本朋友即時翻譯片中對白
主要日英
然後要跟據當中英文嘅表達,去盡量翻譯成最接近原版嘅中文字幕
單單講打碼,呢位年輕人都打左7個鐘
一個唔係點郁嘅 interview 鏡頭,打左7個鐘
大家可能會笑,係米呢位年青人手腳慢
絕對唔係
而係有d位同好多細位要返睇,或者有d位係甩左
有做過blur嘅人一定會身同感受
因為好多野都容許有d誤差
唯獨呢樣
唔錯得~
所以可想而知,以前自己剪,剪得幾辛苦
咁實有人話,唔拍米得囉!
啱呀, 慳水慳力,又唔洗煩
大條道理話低調同保障私隱為理由
幾有說服力,SELL你入會黎玩都易d
所以的確,個事實係坊間9成地底group都唔拍片,或者拍完自己睇,或者只拍相嘅
而睇開我地片嘅人都知,我地就唔係剪飛機片比大家打飛機
主要都係紀錄低當晚d氣紛同得意野
所以營利能力跟本係0~連d女女自拍都不如,無得自給自足
咁點解我地仲要咁on9呢?
剪一條,蝕一條,仲做?
堅持去做呢件事,再加返文字描述
就係為左接近100%還完當晚嘅event 比返街外人,同埋當日無黎到嘅member去參考返
Moreover 拍一條片做假嘅難度真係高幾萬倍
而且,仲要係一班人咁拍,拍足4年(以tumblr年代開始計)
當中無一份信任係到,係唔會做到
入會前,大家唔該呀
睇下sp日常,睇下過往event
睇下d文,睇下d片先,唔洗錢架,ok?
我地就唔得閒作咁多文,全部都係所見所聞
啱嘅米啱,唔啱嘅米唔啱
想了解多d先再搵我地了解多d
唔鐘意米 X / alt+F4
最後,有d朋友問我地呢家launch左過100條片係pornhub
有無邊條特別鐘意?
我地都會答,條條都咁鐘意
因為每一條都係有血有肉嘅故事,每一條片都會勾起返當晚嘅moment
完


text:
憑直覺揀你最鍾意嘅運動 測出你另一半點諗你!快啲試試喇~ 1.跑步 揀跑步嘅你喺另一半心中係獨立,有主見嘅人! 另一半覺得,比起一大班人一齊,你更鍾意有自己嘅獨處時間 所以當佢發現你有心事時,佢都唔敢太主動去關心你,成日都驚你會覺得佢煩 佢對你哋嘅關係無咩信心,覺得同你有啲距離,但其實佢內心都係好重視你,下次有咩問題記得主要同佢分享, 咁就會增加佢對你嘅信心啦! 2.跳舞 鍾意跳舞嘅你同時好鍾意群體生活,你嘅另一半雖然欣賞你嘅活潑開朗 但同時亦都有啲不滿你成日見朋友而留好小時間畀佢,佢心中想同你增加二人世界嘅機會...
游水
全世界最深游泳池!水底下瞓覺不是夢|外國趣聞|放假去邊
鍾意潛水嘅你,成日唔知去邊練習? 唔洗擔心!全世界最深嘅游泳池Deepspot將會喺秋季於波蘭面世! 游泳池水深達45米,裝到8,000立方米水,等同27個奧運size嘅游泳池! 不論係初哥定老手,都適合喺到潛水~ 水底通道除咗用嚟練習,仲通去酒店房,會議室等等~ 下年2020年,將會有另一個更深嘅50m游泳池喺英國開放~ 相信有咗呢個咁深嘅游泳池之後,大家想學潛水又多個地方選擇! 而各位潛水發燒友又有新蒲點喇~...


text:
「投資」
做任何嘢其實都係需要投資好多嘢先至會得到回報,而如果當初根基打得唔好,其實格硬咁向前行,分分鐘到最後所投資嘅,甚至乎賺咗嘅都會輸晒.所以要推倒投資多年嘅事同物,其實真係好難決擇.你有無試過面對自己同推翻自己?好多嘢其實都好想從頭嚟過,只不過現實歸現實,好多嘢錯過咗,做錯咗,其實係無得返轉頭嘅.
「推倒」
好多人都好怕將自己一手一腳建立嘅嘢推倒佢再重新嚟過.因為一般都需要用好多時間,心機,金錢,體力,等等去建立.所以要拋開嚟個心理包袱其實係一件好難嘅事,因為怕失去,因為怕唔習慣,因為怕好多嘢.如果你敢推倒所有嘢,重新嚟過,其實真係需要好大嘅勇氣.但係有時喺需要推倒某啲嘢先至會有另一好個開始.所以有時真係要勇敢啲!
「開始」
公司終於踏入第六年,而今年係一個無計劃同目標嘅情況下,係時候推翻過去咁多年所做嘅嘢.雖然一直都唔死得,但係真係有好多嘢想還原基本步,由零開始.當然唔係話所推倒咗之後乜都無,最起碼過去六年有好多嘢已經賺咗.只不過要從頭將好似或者以為建立好嘅嘢化整為零.老實講唔知仲有無咁嘅魄力,但係反正都唔會死,咁咪試埋最後一次囉!
Also published on Medium.


text:
2020年2月14號情人節,港鐵屯馬線一期正式通車,馬鞍山線去到大圍站之後,會經顯徑站同鑽石山站擴展部份,駁到去啟德站.
就喺同一日,城巴喺原有22號路線(啟德郵輪碼頭←→九龍塘(又一城))基礎上,加開全日短程班次22M號路線(啟德郵輪碼頭←→九龍城).
城巴22M號路線以循環線方式運作,折返點係九龍城迴旋處(世運花園),大致就係跟22號路線喺啟德郵輪碼頭同埋富豪東方酒店之間嘅走線,不過就喺麗晶花園13座同埋沐虹街之間,兜埋入德朗邨同埋啟德站.
不過有樣嘢值得留意:城巴22M號路線喺德朗邨同埋啟德站之間嘅3個巴士站屬於兩個行車方向都會停同一個站位,只係分開種咗兩條站柱畀乘客識別――大家遞手截巴士時要小心唔好上錯方向喇!
叉開少少咁順便講埋,新蒲崗譽.港灣基座嘅商場Mikiki喺近年逢星期六,星期日,公眾假期都安排咗穿梭巴士來回商場同埋沐安街(即係城巴20號路線原定安排嘅總站),好似係消費滿40蚊就可以換一張穿梭巴士乘車券,而穿梭巴士單程大約10分鐘.
商場趁著屯馬線一期通車,啟德站啟用,派咗兩位少女去到啟德站派發免費穿梭巴士乘車券,宣傳商場呢個服務.
但…其實…隨著啟德站啟用,周圍多咗啲臨時行人通道,識行嘅話,由啟德站B出口行過去,應該仲快過坐穿梭巴士.(●_●)
究竟啟德站啟用之後會點樣影響到周圍嘅公共巴士服務生態?大家拭目以待喇!


text:
在家工作,蕃茄鐘工作時間管理法
Home Office提升工作效率的方法
番茄鐘工作法
HiHi~ 大家好呀
咁我身邊有好多朋友都開始在家工作.
咁其實WFH對抗疫嚟講一定係有幫助啦
但係呢返到屋企做嘢工作效率就好低
咁我哋今日呢就介紹一個呢好正嘅時間管理方法
可以幫助你好好管理嘅時間
提升生產力
咁呢個方法就叫做番茄鐘工作法
身邊如果有朋友呢都係work from home的話
希望你可以SHARE條片畀佢睇
等佢唔好做嘢拖得一日得一日
成日都好鬼懶
坐喺屋企乜都做唔到啦
睇點之前請LIKE & 訂閱呢個Channel
同埋SHARE俾有需要的朋友
蕃茄鐘的來由
如果你想學網頁設計
想學SEO推廣
Facebook 推廣
都請去我哋網站 「點止學嘢」去睇睇最新課程
點解我會識呢個蕃茄鐘工作法?
我前幾日睇咗台灣行政院政務委員唐鳳的訪問
佢自己都係Work From Home
工作秘訣就係一個叫蕃茄鐘工作法
睇完之後就覺得咁神奇,蕃茄鐘工作法
Search咗之後
發現蕃茄鐘工作法,係意大利人
在 1980 年
有個叫做佛朗西斯科的意大利人所發明嘅
時間整理方法
呢個時間整理方法簡單
佢把時間分開30分鐘為1節
咁30分鐘裏面要用25分鐘
要專心去做一件你自己設定好嘅事
咁5分鐘就專心啲去休息
咁即係話25分鐘就不斷去衝刺做一件事
然後5分鐘就係休息
咁我哋呢個做法係叫蕃茄鐘工作法
蕃茄鐘是怎樣做的?
咁我其實我自己都試過
咁我陣間我會分享返我自己試過嘅感受
開始講下呢點樣去做呢個蕃茄鐘
我哋每一次節蕃茄鐘就係30分鐘
中間係25分鐘做嘢
咁5分鐘休息
我哋每日坐低開始做嘢嘅時候
首先要用15分鐘時間列出我哋今日要完成工作
例如今日要出報價單
覆 5 個emails
有 5 個emails要覆
update公司網站
寫下一次拍片的講稿
Check銀行戶口,Send Whatsapp
簽幾個網上聯署
首先我哋要看看工作嘅困難程度
就去計劃我哋用幾多個蕃茄鐘去做
例如話想出一份報價
就用一個蕃茄鐘
25 分鐘工作時間 , 5 分鐘休息
如果要覆 5 封emails
咁要看你自己情況
我地自己就用一個蕃茄鐘
即係25分鐘加 5 分鐘休息
咁如果update網站都係你一個Task
咁要一個蕃茄鐘
如果要寫一篇講稿
咁一般嚟講就需要用四個蕃茄鐘
即係兩個小時去做
咁如果你係做啲濕碎嘢嚟
例如係check銀行戶口
send whatsapp追人俾錢
同埋或者上網簽聯署
呢啲細嘅tasks就會group埋一個蕃茄鐘
咁即係用25分鐘都做曬 + 5 分鐘休息
10個蕃茄鐘要注意的事項
我依家大家分享下,蕃茄鐘要注意的事
第一件事就係首先你要用15分鐘時間
將每日要做嘅嘢列出嚟
第二,就當你去專心去做一個蕃茄鐘工作時
就要阻截曬所有干擾
關咗whatsapp佢
特別係桌面版whatsapp
我建議你一定要閂咗佢
如果唔係就ICQ
你做做吓時,一定有人搵你
同埋去廁所大小二便屙屎屙尿全部做曬佢先
第三,要逼自己在已訂的蕃茄鐘時間內完成工作
好啦,如果真係咁不幸完成唔到
唔緊要,照加鐘!
呢你記住你Mark返清楚
你呢個task用咗幾多個蕃茄鐘
下次就可以預得好少少
第四,如果你中途諗起有啲嘢做嘅時候
千其唔好分心
如果唔係咁就會搞唔掂㗎啦
乜都搞唔到!
如果醒起有新工作,記住你即刻要寫喺張紙上
在再下一個蕃茄鐘就可以排隊做返
千其唔好分心
第五,如果你咁不幸分咗心
被人打擾咗的話
咁就要重新計過 25 分鐘
第六,做了 25 分鐘後,就要休息 5 鐘
呢5分鐘就俾你休息,同做其他事
覆下朋友D Message
用呢 5 分鐘時間做
同事搵你呢你就用五分鐘時間覆返
就算你WFH,都會有同事找你
咁你可以覆返同事嘢
咁你同事會覺得都在25分鐘內覆佢喎
記住呀我哋係30分鐘定休息5分鐘
你就喺嗰5分鐘覆佢
第八,連續做咗4個蕃茄鐘就休息30分鐘
希望你將啲好細嘅task
好似上網上銀行呀
簽一個聯署呀
呢D 細工作就擺喺一個蕃茄鐘做
第十,當你做好一個Task,記住在紙上delete佢
就會好有成功感
我都用咗蕃茄鐘幾日
其實係OK 喎
我覺得自己好似去咗龍珠裡面
果間精神時間室
無人會干擾你
我會同同事講:「千祈唔好騷擾我啦」
凡係見到啲人send message比我
講D無謂嘢,或者其他公司嘅嘢
呢或者或者其他Project 嘢
我都係唔會覆佢住
我一定係等到5分鐘休息時間我先覆
我自己發現咗咁樣做
你工作效率係非常之高
你每日可以做好多嘢
如果你相比果D無用蕃茄鐘的人
佢地真係成日傻鳩鳩,唔知做乜嘢
如果你身邊有朋友
每日在屋企唔知做D乜
或者果個人好鍾意拖
做乜撚都拖既話
你可以介紹呢個蕃茄鐘工作法俾佢
不妨share呢條片俾佢
學識呢個蕃茄鐘工作法
好簡單的時間管理方法
對工作非常有幫助
因為依家好多人Home Office
希望大家學識蕃茄鐘工作時間
當大家Home Office既時候
可以做得更好
但點解蕃茄鐘叫蕃茄鐘 ?
咁我就唔在呢個Video講
你都係睇下面條Link
(下面有LINK )
會LINK 去點解蕃茄鐘叫蕃茄鐘的文章
記得LIKE 我哋CHANNEL
訂閱啊
同埋「開啟訂閱通知」
下次我出片你就可以第一時間看到
記住分享呢條片俾有需要的人啊
好,BIBI
點止學嘢,一齊學嘢


text:
超驚喜嘅自助餐呀!話說,香港人嘅生日,紀念日,母親節同父親節等等嘅慶祝節日都好鍾意搵間酒店嘆自助餐,所以嚟到我哋嘅週年紀念日,我哋就揀咗位於尖沙咀海港城嘅太子酒店SAVVY,SAVVY全新裝修,環境舒適,而呢度嘅週末自助早午餐選擇除咗海鮮同好多驚喜嘅pass around食物之外,每位成人同行嘅1位11歲或以下之小朋友仲可享免費用餐優惠添,性價比超晒班呀!
SAVVY
位於尖沙咀海港城太子酒店嘅SAVVY,近期翻新重開後,一直都喺我哋嘅bucket list之內,因為餐廳充滿格調,氣氛環境唔錯.至於SAVVY主要分為三個部份:酒吧,酒廊同我哋今次食自助餐嘅餐廳.平日嘅SAVVY提供半自助餐,而我哋今日就食週末嘅自助早午餐,餐廳分為唔同區域,有海鮮,沙律冷盤,餐湯,切肉熱葷,甜品等等之外,仲會由店員以pass around形式嘅精選食物.SAVVY會不定期更新菜單,而今日就有唔少泰國同印度菜式,一解我哋久久嘅旅行癮.
SAVVY週末自助早午餐:海鮮
講到食自助餐嘅回本之選,又點少得海鮮呢!呢度嘅海鮮有龍蝦,麵包蟹,青口,小龍蝦,大蜆.龍蝦預先開邊,肉質彈牙,仲有唔少膏,非常鮮甜!除咗龍蝦,大蜆係我哋瘋狂encore嘅海鮮!SAVVY嘅大蜆預先加入咗秘製醬汁調味,同平時自己加上cocktail sauce嘅食法好唔同,味道好有層次,突出大蜆嘅鮮甜味!
SAVVY週末自助早午餐:沙律冷盤
SAVVY嘅沙律冷盤選擇非常多,除咗沙律菜之外,仲有廚師特調嘅沙律,例如欖菜肉鬆沙律,當然仲有唔少得泰式主題嘅泰式扎肉沙律同泰式海鮮沙律,好fresh呀!
SAVVY週末自助早午餐:餐湯
今日嘅湯有兩款,分別係南瓜忌廉湯,南北杏節瓜豬骨湯.我哋每人飲咗兩碗南北杏節瓜豬骨湯,因為勁足料又無味精感覺,啱晒平時少湯水嘅我哋.
SAVVY週末自助早午餐:切肉熱葷
SAVVY嘅熱葷取餐區設計成開放式廚房,等大家可以近距離欣賞到廚師嘅功架,但最大嘅賣點係,廚師會不斷翻熱食物,讓食物保持最新鮮熱辣嘅溫度.至於食物選擇有京燒銀雪魚,紅酒燴羊肉,燉雜菜,胡椒炒蟹,印尼炒飯配沙嗲,印度烤雞,印度蝦咖喱,泰式豬頸肉黃咖喱,泰式青咖喱雞,叉燒菜心炒飯等等.特別一讚係SAVVY自助早午餐提供嘅印度菜,全部都係由印度廚師即叫即做,充滿風味!另外,千祈唔好笑我,因為我食咗兩大碗叉燒菜心炒飯.雖然話自助餐好少食飯,但呢個叉燒菜心炒飯夠晒鑊氣,非常足料,超級超級好味!切肉就係即切烤牛肉,牛肉嘅火候控制非常好,肉質嫩滑,肉味濃郁!
SAVVY週末自助早午餐:Pass Around
所謂Pass Around,即係店員以循環不斷嘅方式,將新鮮即製嘅食物送到去你餐枱前.好似今日就有芝士焗扇貝,燒大頭蝦,炸素春卷等等.我哋都非常欣賞呢個上菜模式,除咗食物夠新鮮之外,店員仲會同你交流,加添自助餐少見嘅互動.除咗熱食,Pass Around仲有甜品,除咗啱晒打卡嘅火焰芝士蛋糕,仲有期間限定嘅Häagen-Dazs雪條,大家可以加上Oreo碎或杏仁碎,加添口感.
SAVVY週末自助早午餐:甜品
SAVVY嘅甜品選擇好多,分別有巧克力布朗尼,士多啤梨覆盆子慕絲蛋糕,藍莓芝士餅,抹茶白朱古力蛋糕,Oreo芝士蛋糕,雲呢拿酥皮蛋糕,熱帶水果芝士蛋糕同朱古力榛子蛋糕等等,件件精美,可以自行製作一個high tea set啦!


text:
今年第一套睇o既戲就係 – 門徒! 呢一套戲, 係未上影之前已經話要入戲院睇. 最想睇o既原因咪又係因為有 – 劉德華囉!! 本來打算係情人節當日去睇, 諗住一星期前網上訂票, 唔駛同人迫, 點知上網訂票o既時候, 發覺 2 月 14 日o既票係無作網上預售, 真係吹Q漲! 就係咁, 推遲到年初三先去睇呢套戲!
講下呢套戲, 演員方面有 劉德華, 張靜初, 古天樂, 袁詠儀, 吳彥祖….. 之前都睇過劇情簡介, 覺得個故事都好吸引, 係一個幾好o既題材, 所以吸引o左我對呢部戲o既注意!!
但當我睇完之後, 有o的失望, 失落o既感覺. 因為故事實在拍得太單調, 無乜張力, 迫力! 反而最欣賞係導演可以拍到毒品對人o既禍害, 影響; 亦比到觀眾睇到o個個階層o既人o既一面, 好真實!! 一個大毒梟, 一班道友, 一個卧底, 每個人o既背景, 導演都可以好真實咁呈現比觀眾知道, 了解.
而演員方面, 我最唔喜歡就係吳彥祖, 做戲無理表情! 最欣賞o既係古天樂同埋張靜初, 佢o地演活o左道友o既一舉一動, 令人感到真實, 可以令人感到毒品o既可怕, 睇完之後唔會有衝動去掂毒品呢家o野. 而劉德華當然係中規中矩啦! 不過最喜歡其中一幕, 就係劉德華係度講自己販毒係無錯, 無罪o既一幕, 佢演得好好, 好精彩!!


text:
入行17年,葉凱茵有「TVB御用秘書」之稱,雖然飾演配角為主,不過網民都贊賞佢演技夠自然,最令觀眾印象深刻就係《愛回家之開心速遞》嘅Mollie.
唔講唔知道,其實葉凱茵曾經經歷過喪子之痛,一度患上驚恐症,中風,好彩最後靠意志力同屋企人嘅支持撐落去,而家成功翻身做美容生意大老細!
葉凱茵未入行前做過秘書,2002年參加香港小姐競選入行,同屆冠軍為林敏俐.
早年,葉凱茵與李思捷因為拍劇而撻著,但有傳因為花心同大男人性格,令葉凱茵提出分手.
直至2009年,葉凱茵與圈外眼鏡商人郭家梁閃婚,誕下大仔,成為人母.喺2015年,葉凱茵再度大肚,政府,私家醫院都有檢查,本來一切順利,但懷孕9個月時患上突發性妊娠毒血症.
早年葉凱茵接受傳媒訪問時舊事重提,希望大家知道疾病嘅嚴重性,據知當時佢以為腹痛係作動要生,送院時仲好清醒,點知道被告知胎死腹中,即時又驚又亂,血壓升到為180,有中風可能性,命懸一線.
經過幾個月治療,葉凱茵喺屋企休養幾個月,終于慢慢復原.面對BB夭折之痛,葉凱茵初時情緒不穩,經常喊咗出嚟,一度懷疑自己有驚恐症,好彩有大仔支持,老公又有悉心照顧,先冇精神崩潰.
大難不死後,而家佢卒之可以積極面對人生,葉凱茵同朋友合資6位數做生意,開設網店售賣美容產品,希望個仔將來過得舒服.
她表示自己主要負責宣傳,拍檔負責入貨,產品會試過先賣,面膜都試咗十幾,二十種,效果唔好就唔會入貨,目標係開多一間鋪專賣潮物.
Like MisshkNews Facebook!不出门也能知天下事~


text:
(武當太極,氣功)長時間教學和做研究,易累,試過連打乞嚏也令腰脊受傷,現身體和精神改善了!太極為一優雅和有文化內涵的養生運動!– 杜堅民,大學副教授,180121
詳細文字版
嗯,各位好,嗯,我叫做杜堅民,咁嗯,嗯, D學生都叫我做Chester嘅.我係嗯理工大學紡織製衣系裡邊呢,我係做一個教職員(副教授)嘅,咁呀都有20年有多架勒.
我對上有3至4年架勒,咁呢就係呢個師虛養生學院裡邊,學呢個武當太極,內功啦.援係(對)我地嘅身體裡邊或者D肌肉呀筋骨裡邊呢,原來有好大幫助嘅.
我同時間呢我亦學習呢一D,嗯,叫做兩儀拳呀,一D快慢嘅動功,係太乙五行拳,
後來呢就係(武當)玄武拳.咁嗯係太極裡面係優美嘅,好靚嘅,有快有慢,咁嗯好多師兄弟呀,嗯就都好鍾意嘅.
慢慢呢發覺身體係會有D改變嘅.身體果個伸展係比較靈活咗,延展性好D啦.長時間我都係對住電腦啦,或者係嗯嗯對住嗯上堂一班大嘅theatre (演講廳)裡邊嘅一班學生啦,咁樣慢慢慢慢呢,原來發覺嗯身體長時間係膊頭呀,或者係D小腿裡邊呢,長時間肌肉疲勞呀,咁而家呢慢慢可以舒緩番嘅,咁係會靈活咗嘅.
我都試過一段時間啦嗯腰骨啦,腰脊啦,嗯因為打乞嚏都會受傷嘅,要入醫院嘅,咁所以呢,呢D情況就可能係一個啟示黎嘅,咁嗯我都要著重番自己身體一D嘅基本鍛鍊勒,唔可以長時間咁樣坐住!嗯好似香港大部份嘅嗯嗯嗯即係我地D叫做返工嘅一D員工啦,咁嗯唔係對住個電腦呢就係對住個電話,咁呢就如果唔係呢,就一係就揸住好多D資料裡邊呢跑來跑去呀,咁嗯辦公室又好啦貨倉又好啦,或者係D車間裡邊呀咁樣,咁我地都會值得留意一下嘅,咁嗯又配合番一D氣功啦,訓練我地嘅心肺啦,心神呀,有種好似休息嘅感覺呀,咁嗯嗯,呢種係一種舒緩黎嘅,咁倒番轉頭工作裡邊呢,可能會更加暢順D,因為長時間做嘢無休息係唔得架嘛!
咁除咗肌肉之外,我地個腦都係一樣嘅,咁嗯嗯嗯氣功裡邊原來係嗯生活上邊係有用嘅,休息嘅感覺,效果會明顯D嘅,夜晚呢係會瞓番得好D嘅.太極功,唔係太極操係太極功,咁嗯我地嘅身體裡邊會識得調節呀,關節會靈活咗D啦.
D肌肉呀,腰脊啦,嗯,小腿呀,膊頭位呢D肌肉好繃緊,所以好容易攰,嗯嗯我自己都有成一定嘅年歲啦,咁嗯如果長時間坐係度唔郁嘅話呢,咁嗯身體肌肉呀或者果個疲倦,都會明顯嘅,咁但係因為練功係明顯上係減少咗嘅係即係呢幾年裡邊我地係太極啦,嗯,嘅訓練啦,咁嗯我,包括我D師兄都係嘅,我地嘅病痛裡邊呢明顯係少咗嘅,係真係少咗嘅!
我地有一個學期啦,咁有一班學生上,跟住考試,又第二個學期,跟住就暑假裡邊我地要寫報告呀,做研究啦咁樣,咁呢就嗯連病都有一個咁樣嘅循環重複.即係我地去到學期尾呢,咁嗯嗯我地好容易呢就要去診所架勒,咁嗯見晒成喳學生同時間係晒度,咁呢一D嗯嗯係可能,係大家果社群裡邊大家互相影響啦,咁有D病菌都互相傳來傳去!咁嗯但係我亦都聯想到嗯,可能就係我地一個咁樣嘅學習周期啦,係大學入邊呢嘅工作環境,有時間呢就會工作上面好緊逼,咁其實呢病同埋攰呢,都會好似一個偱環咁,係番個時間裡邊重複出現番嘅!咁嗯而家就嗯因為太極運動啦,呢D情況就唔明顯,係少咗勒!係真係少咗好多勒,唔會話呀學期尾呢,考試,咁對住D成疊學生果D試卷呢,果D病菌就傳來傳去,咁又一定跟住佢地病呀勒咁樣,咁而家就少咗好多勒,係勒係勒,咁呢個係嗯嗯一個得著黎嘅,係勒.
以前呢我嗯嗯即係讀書期間啦,一段較長嘅時間呢,長時間呢做一D羽毛球嘅一D運動,咁嗯一D一D急跳啦,一D嗯救球呀,扣殺呀呢D咁樣,咁覺得就嗯都係一個好好好好嘅運動黎嘅.咁但係慢慢慢慢呢,可能係因為嗯年齡嘅不斷咁增長啦咁樣,咁果種運動就嗯感覺上係吃力勒,咁同時呢開始容易有受傷,包括我地果D嗯嗯膝頭啦,嗯膝蓋裡邊呢果D半月瓣啦,咁我都試過撕裂.太極呢,好急促嘅動量裡邊就較為少D嘅,咁所以呢,就嗯果個果個理念係唔同嘅唔同嘅.嗯運動呢係嗯嗯年青嘅運動好似羽毛球啦,或者係我地做一D 一D wind surfer (風帆)咁個類啦,咁係好短促嘅時間裡邊需要身體一D爆發.咁太極就唔係講呢一樣嘢,嗯,果個身體果個體力嘅虛耗呢,咁嗯嗯唔唔會嘅,即係可能因為係太極本身係一種養生為主嘅,唔會對身體有沖擊,咁嗯嗯但係一般嘅運動裡邊呢通常都好難免嘅!如果要做得好呢仲可能要做一D我地叫做overloading (負荷過度),咁嗯嗯長遠呢可能對於身體都有少嘅,或多或少嘅傷害嘅.
咁所以嗯,其實嗯我自己個人啦嘅意見就係,太極呢其實由年青開始去訓練,到到年紀年長,甚至乎我地而家一D年紀較大嘅人呢,嗯一D嗯年老嘅長者呢,都係適合嘅!因為我地身體需要一定嘅運動啦,靈活我地嘅身體嘅.咁嗯我認識嘅有好多老人家,真係好老架勒,有七,八十歲架,佢地長時間呢都係太極裡邊有訓練嘅,佢地呢跌底果個情況呢或者一個唔覺意呢,嗯即係要俾人絆底啊呢D機會呢,係好少嘅!但係無練果D呢,就好容易有呢個問題,咁嗯老人家年長嘅人,跌底係一個好嚴重好危險嘅一個意外黎嘅,咁類似呢D運動可能對我地身體嘅平衡啦,嗯我地嘅一D走動嘅一D安全嘅意識都會高咗嘅,咁呢個就係嗯我我嘅觀察啦,係勒.
太極係嗯嗯精神上邊呢,嘅訓練呢,就我感覺上係明顯D嘅.因為嗯嗯太極成日強調個精氣神嘅訓練啦,咁呀同一般傳統嘅一D我地嘅運動呀,咁呢就比較少著重講呢一樣嘅.太極嘅訓練呢,除咗話我地有一D活動呀,身體之外呢,係個精神狀態裡邊呢都好著重嘅,咁嗯呢兩幾年我都有少少感覺啦,尤其是係氣功嘅訓練裡面添.咁嗯係都唔錯架,係呀,咁呀係個提氣裡邊啦,呼吸啦,咁我地著重個深,長,細呀呢D咁樣嘅一D訓練啦,咁個人呢,果個呼吸狀態會好咗架,係好咗架.咁呢樣可能會對我地身體裡邊呢一D調節黎架,因為城市人多數嘅問題呢都係做嘢好急促,咁我唸身體裡邊嘅精神,嗯,同我地一般嘅身體嘅嗯果個運作運動都係一樣嘅,佢要有適當嘅D休息,嗯,回復返個狀態,咁就可以繼續啦.咁如果我地嗯長時間嗯個腦,嗯,個思考上邊唔俾佢休息呀,嗯,或者唔做一D嗯好舒緩嘅訓練呢就唔得嘅,唔得嘅,咁嗯,係一種虛耗呢嘅,係勒.
係文化內涵裡邊呢,嗯,太極有一定嘅歷史勒,咁嗯由三豐祖師裡邊啦開始發展出黎啦,咁而家係全界唔同嘅地方裡邊呢,太極亦都文化上邊(影響)都好深遠嘅,嗯咁亦都得到好多地方嘅認同.本身佢係一種嗯一種身體嘅,精神,健康嘅主張.係好多國家裡邊我地都見得到勒,好多人呢會參與,咁嗯呢種係一種好嘅觀念黎嘅,透過呢D咁嘅運動太極已經係一種文化黎架,咁變成咗一種全球性呢一D共融嘅一D大家嘅喜好,咁嗯嗯呢個係值得嗯鼓勵.呢幾年我見到好多地方,嗯,真係全世界都有勒,我見到加拿大有啦,係台灣啦,嗯嗯,唔,當然唔在講我地中國內地啦,我地自己香港啦,咁嗯,係歐洲啦,係英國啦,我都見到係成日舉辦一D太極嘅一D嗯一D運動啦,一D比賽啦咁樣,咁嗯參與嘅人呢真係好廣泛嘅,咁佢本身亦都有一D歷史,亦都有一D理論係入邊,咁呢就所以嗯係可以,係可以發展嘅,有一D文化嘅一D哲理係入邊嘅,咁嗯對於尤其是我地養生啦,嗯,對於我地身體啦,咁會有一定嘅,嗯,可以話叫做邏輯嘅,即係等於佢覺得我地身體本身係自然嘅一個部份,嗯,我地要識得佢,同我地大自然裡邊融埋一齊,咁嗯嗯嗯果種調和嘅觀念好重.
咁所以嗯太極佢仲有好多嘅,咁我就唔係認識好深勒,但係佢嘅一D基本嘅理論啦,(像)筋絡啦,博擊.咁嗯嗯係養生方面就更加明顯勒,發展得更加清楚D,咁嗯所以我地見到好多嘅一D年長嘅老人家裡邊呢,係呢一方面嘅鑽研裡邊呢,多數你會見到佢地嘅身體嗯或者佢地嘅精神狀態都比一般人好嘅!嗯,同時係有種祥和嘅感覺添,咁可能係本身嗯道家嘅一D觀念啦.即係嗯同我地嘅自然裡邊啦,嗯,渾然一體啦,咁嗯可以從我地大自然裡邊,動物裡邊啦,嘅一D嗯嗯養生嘅觀念啦.咁呢要深入呢就真係一定要練習勒,哈哈!


text:
南豐紗廠係一個將舊工廈透過活化同保育而改建成既一個商場.由於佢係以非弁利嘅方法去營運,所以商場入面可以容納不同特式既小店,有餐廳,有關於粵劇嘅,有成衣嘅,亦都有為寵物而設嘅.再加上南豐紗廠本身個停車場太少,所以星期六日經常都大排長龍.泊邊好先帶大家遊覽吓南豐紗廠,之後再介紹荃灣周圍嘅停車場畀你.
南豐紗廠係寵物有善商場,所以你可以帶埋你嘅毛孩黎涼冷氣;咁當然,除咗毛孩當然要照顧埋小孩啦,呢度有個兒童遊樂場相當好玩.
南豐紗廠附近泊車泊邊好?
南豐紗廠 the Mills(按我導航)
先講番南豐紗廠停車場,佢有免費泊車優惠(可以按最底hashtag查閱),另外時租價錢亦唔貴,每小時$25,平過旁邊啲工廈,所以如果有位一定係泊佢.價錢詳情請參閱泊好先.
華力工業中心(按我導航)
華力工業中心喺正南豐紗廠旁邊,收費係第一個鐘$25;第二個鐘開始$30.好處係近,缺點係佢本身都唔多位,只係其實喺地下空地度比個位你泊.
國際企業中心三期(按我導航)
新場,唔算貴,位置一流.喺南豐紗廠斜對面,不過星期六日依然係長爆.
華懋荃灣廣場(按我導航)
介紹呢個場嘅最主要原因,係佢個停車場入口位於青山公路,咁你就唔駛塞沙咀道同白田壩街.同埋佢減咗價,只需$22.
達貿中心(按我導航)
呢個場距離就遠少少咁多,同埋佢係貨車場,所以通道夠晒闊,新手都無難度.時租$25,星期一至六仲有日泊.


text:
韓式部隊鍋麵
15分鐘快Cook食譜
早兩日Chef Meow嘅韓國朋友分享咗部隊鍋面嘅來源, 話說當年韓戰後,美國部隊撤走後留下了罐頭午餐肉同埋焗豆, 於是韓國嘅士兵就用佢哋嘅材料,加入泡菜同韓國醬料一起煮即食麵,士兵們食過之後回味無窮,於是起名就變成咗今日嘅部隊鍋麵,確實有趣!朋友仲同Chef Meow分享佢哋嘅部隊鍋麵煮法,只需要10分鐘就完成一個令人食唔停口嘅部隊鍋麵,今日快Cook食譜同大家分享呢個煮法! Chef Meow因為怕大家不太容易買到韓式醬料,例如買一盒韓式辣椒醬煮完個麵之後就唔知幾時先可以再用,於是整咗個改良版,改用咗豆瓣醬及其他配料取代, 韓國朋友食完之後,佢即刻買咗豆瓣醬同埋醃蘿蔔仔回國,咁就證明咗真係好味啦!希望大家鍾意呢個簡單易煮又美味嘅菜式啦!
準備材料:
1. 韓式泡蘿蔔 80g (或可用泡菜取代)
2. 醃蘿蔔仔 80g
3. 韓國即食麵 2包
4. 豆瓣醬 2湯匙
5. 焗豆 1罐
6. 午餐肉 1罐
7. 茄膏 3湯匙
8. 雞粉 3茶匙
9. 糖 3茶匙
10. 滾水 1L
做法:
1. 起油鑊炒香韓式泡蘿蔔
2. 加入醃蘿蔔仔同炒
3. 加入豆瓣醬
4. 加入茄膏
5. 放入焗豆同炒
6. 再放入雞粉及糖
7. 倒入滾水煮滾
8. 水滾後加入午餐肉
9. 在加入即食麵煮熟熄火
10. 最後可自行決定加入一包味粉,即成


text:
早兩日天文台終於都捨得掛黑雨喇!弊在上午校同全日制嘅同學仔已經濕9晒咁返晒學校呢⋯⋯仲要Lun廚先嚟掛黑雨,真係多L謝晒呀.
有啲人就話Lun廚掛黑雨咪扮晒嘢返屋企食,乘機下畫唔返學囉~好心你咁大個人就唔好咁多幻想啦,唔好話返屋企食吖,學校分分鐘連學生出去食都唔畀呀!
有個自稱南屯門某官中學生嘅網友就Post咗水蛇春咁長嘅控訴上名校Secret,話因為學校嘅「超貼心」安排搞到高Form學生飯都冇得食呀⋯⋯
是咁的,原來學校唔想同學黑雨出去咁危險,所以落閘放狗呀,唔好話出去食lun廚,就連落小食部買都唔得呀!
學校仲要好叻豬咁搵咗兩間餐廳咁多嚟訂千幾個飯盒呀⋯⋯毛毛用超強嘅數學頭腦(即係計數機)分析過,兩間餐廳每間最少要整500幾個,得兩個半鐘時間,即係每分鐘起碼要整3個出嚟呀!仲快過淥杯麵喎!
於是咪搞到整唔切兼唔夠分囉⋯⋯不過唔怕嘅,而家啲妹豬咁細食,幾個人share一份咪得囉~
但係校長唔知係咪覺得低Form發育時期要食多啲,所以連share都慳返,直接畀晒啲飯盒低Form同學食,高Form同學餓到暈都仲要「被讓出」個飯盒,副校長仲要高調咁話係高Form同學「自願」㗎.
最後高Form同學淨係可以飲低Form唔要嘅汽水咋陰功.高Form同學,有汽水飲你哋就好知足啦,你哋都唔明白校長嘅苦心嘅,學校係社會嘅縮影吖嘛.而家有大把人都係咁㗎啦,畀人搶晒啲資源,仲要被代表話係自願㗎.學校都係想你哋快啲適應定呢個現實社會啫⋯⋯好似係.
封面圖片及資料來源:名校secret


text:
尖山(英語:Eagle's Nest),又譯鷹巢山,是香港一座山峰,為九龍群山之一,位於九龍長沙灣以北,海拔312米.在香港行政區劃上,山峰橫跨沙田區及深水埗區.尖山為獅子山郊野公園的一部分,東北有畢架山,東南則有鴉巢山,西面還有琵琶山,南面山腰為蘇屋邨.
尖山北面底下被香港8號幹線的尖山隧道穿越.尖山南麓設有鷹巢山自然教育徑,北面則有麥理浩徑第五段.
鷹巢山命名原因:有意見認為鷹巢山上不時有麻鷹群聚集,因此而得名.
琵琶山(英語:Piper's Hill)是香港一座山峰,為九龍群山之一.位於九龍長沙灣以北,海拔僅223米.在香港行政區劃,山峰橫跨沙田區及深水埗區.琵琶山的東面為尖山,西面則為蝴蝶谷.
琵琶山的山頂設有直升機場,由琵琶山路連接大埔公路琵琶山段.琵琶山西南則是大埔公路琵琶山段與大埔道的交界處,並為郝德傑道豪宅區.
去鷹巢山都去過好多次下,但次次都唔會上頂,今次出車不如就去攻埋個頂佢,咁岩見琵琶山都會路經就試下去埋. 出發先踩去顯徑,係徑口路踩上去,要好小心只好踩行人路因為係單程落山路,千祈唔好諗住係馬路踩上,因為落斜好急,D車係收唔切架. 以前踩徑口路都唔可以一腳,但踩多左山同換左車就冇問題啦,踩親都要爆爆地,同上到徑口路頂都會心跳加速,不過每次都覺得比上次輕鬆,證明條斜係練到野!! 一路去到入鷹巢山入口,見到有魚只好踩下再等,落到郝德傑道後踩返上去,時間差唔多係時候可以入返山啦.
鷹巢山路以泥路為主,途中會有D技術石位,比起環塘難點,路緩可玩度高,但係遊人行山人仕跑山人土較多,所以唔可以車速快,要讓山友同跑友,安全第一同山野共融. 慢慢踩中途會見到一個涼停可以係度上山頂,但今次唔會係度上,因為路程會較長.繼續上路去到連接畢架山的涼亭大休. 再出發,在分岔路揀九龍水塘方向走,行大約50米左右,右手邊有條隱密山路就係上尖山山頂. 沿途有好多絲帶,推上大約50多米高就可以上到尖山山頂,山頂有個已斷的標高柱.
係尖山頂冇開揚景觀,只有已斷的標高柱,打咭後就落山,落山頭段都可以踩到部份,但路越來越斜就落唔到要落車推,但有部份係密林路. 去到尾段又變緩,又可以踩到啦!!原來出口係平時常見的木柱位,有樓梯連接返石屎路. 今次就會由石屎路上琵琶山,好快就去到琵琶山山頂,中途都停下來打咭影返尖山,琵琶山山頂只有一個機停坪,風景都好開揚.
係山頂影左陣相,就去探探旁邊高地食水配水庫及海水缸,竟然有個外藉食蕉係度,不過佢好似冇理我.點知.....之後你就知~~ 係配水庫後邊有條山路,好過好似好斜,所以冇揀係度落.最後沿琵琶山路落山. 落到路口......竟然...OMG~~有幾條魚係度~~典算!!


text:
蠟筆小新劇場版:傳說召喚 Amigo!森巴入侵計畫
喺屋企同你講「歡迎回家」嘅,竟然唔係你最熟悉嘅親人,而係同佢一模一樣嘅複製人!?呢個喺春日部流傳嘅都市傳說,亦成為小新佢哋之間嘅話題.某日野原一家去超級市場購物,一個非常溫柔嘅美冴突然出現喺走失咗嘅小新面前,仲話會買零食畀小新…原來呢個奇怪嘅美冴係可怕嘅複製人!正當小新面臨危險之際,來自SRI嘅搜查員費妮及時出現,拯救小新脫離危機.從費妮口中得知,原來喺不知不覺間,大部分春日部居民已經被複製人取代!費妮帶住野原一家同春日部防衛隊逃亡,竟然被誘導至複製人大本營.到底複製人嘅目的係乜嘢?幕後黑手又係邊個?為咗守護家人,朋友同春日部,一場精彩嘅Dance Battle即將開始! 喺屋企同你講「歡迎回家」嘅,竟然唔係你最熟悉嘅親人,而係同佢一模一樣嘅複製人!?呢個喺春日部流傳嘅都市傳說,亦成為小新佢哋之間嘅話題.某日野原一家去超級市場購物,一個非常溫柔嘅美冴突然出現喺走失咗嘅小新面前,仲話會買零食畀小新…原來呢個奇怪嘅美冴係可怕嘅複製人!正當小新面臨危險之際,來自SRI嘅搜查員費妮及時出現,拯救小新脫離危機.從費妮口中得知,原來喺不知不覺間,大部分春日部居民已經被複製人取代!費妮帶住野原一家同春日部防衛隊逃亡,竟然被誘導至複製人大本營.到底複製人嘅目的係乜嘢?幕後黑手又係邊個?為咗守護家人,朋友同春日部,一場精彩嘅Dance Battle即將開始! 更多


text:
「難得」
如果你一生有機會遇到一個貴人真係你嘅福份,因為唔係個個人都會遇到賞識你嘅人.當然佢唔單止會俾機會你,而如果你遇到困難嘅時候亦會扶你一把!通常我遇到嘅都係俾到金石良言嘅人,包括以前工作上嘅老闆.有時真係做到無晒動力,無晒方向,甚至乎好想放棄,不過當有一個人同你分析依家嘅問題,再俾啲好實在嘅意見同方向,有時真係好難得!
「前路」
聽君一席話,勝讀十年書!係香港做咗咁多年數據分析,其實聽到企業嘅問題都係差唔多.當然不變則退,雖然依然係數據行先,但係其實綜合咁多年嘅經驗,真係仲有好多可能性.近日同多咗人坐低傾偈,將自己嘅諗法分享咗,大致上同我嘅諗法一樣.但係真係好睇自己會唔會遇到貴人幫我一把.一個人可以做嘅嘢真係有限,希望可以唔洗擔心本業之餘會有空間去做更多.
「意見」
依家遇到問題通常我都會搵兩個人去問佢哋嘅意見,因為每次佢哋都好樂意去聆聽我嘅問題,而且佢哋都可以好理性咁分析同給予一啲好有建設性嘅建議.有時真係覺得創業嚟條路真係好難返轉頭,依家只可以話硬着頭皮向前行.不過有啲堅持我諗係時候要放棄,係時候行另一條路,等自己嘅壓力可以減輕.不過都係嗰句,搵到夾得嚟嘅人真係難過搵老婆!
Also published on Medium.


text:
Atlas VPN 市面VPN有好多款,不過想搵一個價錢又抵又有唔錯嘅下載速度,仲要支持無限制裝置同時可連接嘅組合,咁Altas VPN就啱晒你啦. Atlas VPN算係一間比較新嘅服務供應商,係一…
#VPN
-
-
嚟到2022年,相信VPN依樣嘢對住喺香港嘅大家都唔陌生,經過咁多事之後唔知你有無用緊VPN呢?定係你覺得依家咁嘅情況就算用嚟都無用?以下落嚟等港究專員幫大家更新吓最新嘅優惠同埋比較一下免費嘅同要畀錢…
-
今次港究專員會介紹吓去英國生活嘅實用Apps同埋一啲喺香港可以搞定先嘅嘢,提早搞掂去到又煩少樣先嘛.上一篇我哋就介紹咗去英國必用嘅銀行或者轉移資產嘅方法畀大家,未睇我哋Part 1嘅讀者可以撳返呢到睇…
-
NordVPN總部喺立陶宛,公司巴拿馬註冊.佢哋喺全球超過59個國家有5,019個伺服器,係咁多間比較熱門VPN公司最多伺服器,連線速度得以保持穩定.NordVPN仲連續2次通過咗BIG 4 PWC瑞…
-
自從港究專員為大家比較咗坊間熱門VPN後,反應都十分熱烈.睇到大家對網上安全嘅重視,港究專員都十分開心.收到大家嘅回饋發現,都有好多讀者擔心,有啲VPN供應商已經不支援喺中國內使用,咁香港漸漸或已經被…
-
Proton Technology係一間瑞士公司,有非常健全嘅法律保護個人私隱.佢哋初創就建立咗ProtonMail,一個特別注重個人私隱同安全嘅電郵系統,之後佢哋仲乘勝追擊開發埋ProtonVPN,跟住落嚟我哋港究專員會為大家介紹吓ProtonVPN同ProtonMail有啲咩特點.
-
Surfshark VPN係全球第三熱門嘅一間VPN公司,僅次於NordVPN同ExpressVPN,佢係一間英屬維爾京群島註冊嘅公司,喺嗰度並無強制性保留資料嘅法律,因此並唔需要擔心資料安全性嘅問題…
-
Ivacy VPN係一間新加坡公司,佢哋喺全球有超過2,000個伺服器,遍佈超過100個國家. Ivacy VPN最大嘅優勢係佢喺少數無被內地封殺嘅VPN,如果你係成日需要到內地公幹或探親嘅人,想照常…
-
近期城中熱話之一就係VPN ,我哋港究專員揾咗好多間熱門VPN優惠,包括 NordVPN Surfshark VPN Ivacy VPN ProtonVPN TunnelBear VPN PureVP…
-
咁依家市面上咁多瀏覽器邊個最好用,最安全呢? 港究 Kong’s Cult 會幫你拆解我地為你推廌嘅Brave Browser


text:
「地圖」
每個人嘅人生都總會有行錯路甚至乎蕩失路嘅時候.人因為生唔係一張地圖,不過有起點同終點,但係我哋唔會有自動導航話俾你聽點樣行,與此同時亦都無地圖同指南針!所以點樣行其實無人話到俾你聽,當然沿途上會遇到好多人同事,有時係指路明燈,有時就令你更加迷失.好多時就算知道方向,只不過條路又未必咁易行,與此同時亦都只可以靠自己嘅能力撐落去.
「人生」
其實蕩失路無嘢驚,最驚嘅係無方向.以前做嘢都會有一個明確嘅目標,知道每一步點樣行,但係今年真係完全蕩失路.兜兜轉轉都仲未搵到出口,有時以為見到曙光,點知又係幻象.真係唔知幾時先至可以走出嚟個迷宮,所以只可以繼續搵出路.時間不饒人,今年仲有幾個月就完結,基本上已經兜圈兜咗近一年,真係要快啲搵到正確嘅方向,離開嚟個鬼地方.
「資源」
係蕩失路嘅時候其實最緊要就係唔好亂,因為自亂陣腳就更加搵唔到出口.而且好多時資源有限,如果唔快啲搵啱方向,總有一日啲資源就會用晒.當然沿途可以搵唔同嘅資源去繼續維持,只係嗰啲資源可以維持到幾耐就真係無人知.出路唔係得一個,如果向好方面諗,或者兜咗去一個比原來仲好嘅地方.大前提就係要係資源耗完之前一定要搵到嚟啲出口,如果唔係真係死咗都無人知
Also published on Medium.


text:
日本廚房家電品牌Recolte推出氣炸鍋 Size夠細方便存放
音樂有潮流,衣著有潮流,室內設計有潮流,連家品電器都有潮流.而家喺電電界其中一款最興嘅產品就係廚房家電氣炸鍋,呢種家電利用含有細小油滴嘅熱空氣嚟抽走食物之中嘅水份,從而做到類似油炸食物嘅效果.之所以愈嚟愈多人用,皆因呢款電器只需要好少量嘅油已經可以進行氣炸,比一般嘅油炸產生更低熱量同脂肪,但又做到酥脆嘅口感.乘住呢股風潮,日本廚房家電品牌Recolte都推出咗氣炸鍋,呢款氣炸鍋嘅賣點係夠細個,所佔面積只有一張A4紙咁大,但亦都有2.4公升容量,擺喺香港嘅細單位入面就啱哂,好使好用.雖然目前只有日本有得賣,不過香港都有Recolte嘅代理商,可能可以期待下未來都能夠喺香港買到呢款氣炸鍋!
▲呢款氣炸鍋夠細個,擺喺屋企都唔會覺得阻埞.(圖片來源:Recolte日本官網)
▲只需要少量油已經可以做到天婦羅!(圖片來源:Recolte日本官網)
▲唔只可以氣炸,仲有燒烤功能,烤魚,叉燒,或者多士都可以做到.(圖片來源:Recolte日本官網)
▲呢款氣炸鍋嘅另一個賣點係方便清洗,只需要將裝食物嘅抽櫃籃同埋金屬網拉出嚟洗就得.(圖片來源:Recolte日本官網)
▲產品有兩款顏色,分別係紅色同乳白色.(圖片來源:Recolte日本官網)
資料來源:Recolte


text:
前排介紹過的哪個,唔知你試咗未,不過嗰日係排緊隊之際發現咗同一條街,有一間台灣野同樣排到天花亂墜,呢間叫老厝邊.
星期一嘅晚上,都要排隊你已經知道水準應該同老厝邊差不多.
秘製麻辣牛三寶麵,不會是勁辣的麻辣,反而係淡淡的香和麻,入口你唔會即刻覺得好辣,辣味慢慢係你嘅舌頭裏滲透出嚟.
牛肚,牛筋都有超水準表現,個牛筋炆到非常之淋.麵條就不過不失,又係會飲晒成碗湯底以後碗底朝天的類型.
全晚最愛一定係大腸麵線,個種感覺同我喺西門町第一次食到阿宗麵線一樣,有蒜香有點點辣同米線嗰種漿口感覺,完完全全係台灣嘅街頭風味.
最正係佢嘅大腸唔會太肥,細細舊,就算小米線都有五六舊嘅大腸俾你食.
如果今晚嘅食物來講,最失色應該係滷肉飯,非常有趣嘅係呢度嘅大嘅滷肉飯大碗到好似個湯碗咁,於是點過小嘅就夠,滷肉肥美,但就係唔會令你很驚喜嘅那種味道.
聽講個蛋餅係呢度嘅出色菜式,點了培根起司蛋餅,如果我同你講同台灣嘅質素一模一樣,我就係不實報導,但蛋餅整體水準已經算跟得上,特別係拉絲部份,打卡一流.
而且嗰舊培根真係煎到好脆好香,無得輸.
要了杯熱的古早味冬瓜茶,當然無乜特別,都係正常嘅貨色,冬瓜茶你想有幾特別.
如果同哪個對比,呢度嘅食品種類多元化好多,而且有幾樣特別出色,我冇吃呢度嘅便當,所以唔可以話呢間一定好過哪個,俾個機會我去食多次,再話你知,但係以台式小店嘅水準,呢度合格有餘.
老厝邊
大角咀埃華街92號地下


text:
「年頭」
每年嘅第一日,好多人都會寫下今年會有啲乜嘢嘅願望同期望.其實好幾年前都講過每年都有好多嘢想做,但係每年嘅年尾都發覺好多嘢都做唔到.所以最好每年都係順其自然,唔好定啲乜嘢嘅目標,因為邊個知道今年又會發生啲乜嘢事呢?年年都總有啲嘢係預計唔到,每年都總有意想不到嘅驚喜,好多嘢都係身不由己.不過有目標就當然好過無目標,但係今年都應該淨係得一個.
「目標」
今年有乜嘢目標?如果依家你問我,我諗我嚟刻淨係得一個.就係希望今年可以專注搞好數據分析嘅教育工作.雖然近年已經開始嘗試開辦自家品牌嘅課程,而且係不同嘅地方教書同繼續推廣數據分析,但係進度有啲慢,仍然覺得未夠.要將數據分析普及化,專業化以及得到市場嘅重視,相信仲有一段距離.更重要嘅係要灌輸正確嘅知識同概念!
「願景」
要改變市場係需要時間,而整個數據分析嘅市場仍然有好大空間去發展.如果只係香港本地嘅市場實在係太細,所以要放眼亞洲同國際.數據係無地域嘅界限,雖然好多分析係可以自動化同智能化,只不過好多人亦都忽略咗好多基本嘅因素.分析係基於特定嘅條件同過往嘅經驗,通常係有一個固定嘅模式而受到不同嘅限制.當遇上不尋常嘅情況就無法作正確咁運作.到最後其實都係需要人嘅知識同經驗去了解同翻譯數字背後嘅意思.
Also published on Medium.


text:
作者\媽媽經特約外稿 丁彥伶
讀者小柔話結婚快四年,半年前同先生計畫懷孕,因為兩人仲年輕,想話順其自然懷孕就好,最近佢發現月經遲到快兩星期,本來遲一星期時佢冇咩多留意,因為間唔中佢月經亦會有稍微延遲嘅情況,但係後來佢開始常朝早起身時會有啲反胃想吐,又發現好似有啲脹奶,她同老公以為今次可能係真懷孕了.
因為怕太早驗孕會有「偽陰性」,所以佢哋喺月經延遲三星期時才驗孕,本來以為可以同老爺奶奶,爸爸媽媽同時報告好消息啦,點知驗出來居然係「一條線」…….冇懷孕,但係想嘔,脹奶嘅症狀仲係有…?小柔覺得點會係假警報,唔甘心又買咗兩盒驗孕棒來驗,都係陰性.佢查咗網路話可能係「假性懷孕」,但呢啲通常係出現喺急著想懷孕嘅女性身上呀!佢覺得自己冇咁渴望,假性懷孕點會揾上佢呢?咁佢應該點做好?
黃建榮婦產科診所院長黃建榮表示,現時醫學上冇「假性懷孕」嘅說法,以前可能係驗孕冇咁發達先可能會有呢種說法,但係而家驗孕準確度高,有冇懷孕,用驗孕試紙或抽血檢查檢驗,一驗就一清二白,有沒有懷孕馬上揭曉,所以冇假性懷孕嘅問題.小柔要解決嘅問題係:「月經過期唔來」,點解月經會唔來?咁就有好多原因要追尋出來.
推薦閱讀:「好朋友」大翻臉!經血過多治療小百科
事實上「假性懷孕」係古代冇驗孕檢測嘅時候先有,因為早期無法檢測出有冇懷孕,亦冇超音波可以檢查係咪有胎兒喺子宮內,所以只能從婦女嘅症狀來判斷,有啲婦女除咗無月經症狀,脹奶以外,甚至仲會腹脹;肚子大起來嘅症狀,睇起來就同懷孕一樣,一直要等到九個月到咗,小孩仲生唔出來,先會發現原來係有其他問題.
黃建榮表示,月經唔來嘅原因可能係卵巢或子宮嘅問題,倘若小柔係月經本來都很準時來潮卻突然沒來,就可能係排卵異常,如果該排卵卻冇排卵,月經就可能唔來;如果係長期都有月經少,延長等月經異常情況,突然月經唔來,則可能要考慮係咪卵巢衰竭,提早停經,而多囊性卵巢則係會有月經兩三個月才來嘅情形.另外,因為月經來潮係子宮內膜剝落形成,所以當子宮內膜發生沾黏時就可能冇月經,而子宮頸沾黏住,致使經血無法流出來,亦會有無月經嘅情況.
而內分泌失調亦可能會有月經唔來,閉經嘅問題;例如腦下垂體問題,導致泌乳激素過高,不僅會有月經唔來,亦會有脹奶嘅情形,有啲婦女甚至會發現有乳汁,以為真係懷孕了,泌乳激素過高嘅原因,包括腦下垂體腫瘤,或甲狀腺功能低下,睡眠失調,定係因為使用某啲藥物嘅影響;包括精神用藥如某啲抗憂鬱劑,止吐藥等,可能會影響腦下垂體分泌泌乳激素過多,當泌乳激素過高時亦會干擾卵巢功能,導致脹奶同時又冇月經嘅狀況.
推薦閱讀:MC多久沒來?什麼時候驗孕才準?
另外,不能忽略比較嚴重的問題,例如葡萄胎,絨毛膜癌等嘅問題,亦可能會有月經唔來,脹奶嘅問題,黃建榮話,而家冇「假性懷孕」嘅問題,但月經唔來一定要趕快揾出原因,就算係腦下垂體腫瘤,趕快就醫,配合醫師指示服用藥物治療亦可以獲得良好嘅控制,只要及早治療,唔洗太擔心.


text:
家燕,祥仔炮製美食版皆大歡喜
余詠珊回歸無綫之後瞓身大搞綜藝節目,除咗今年會玩即時死亡制嘅港姐選舉,同下月7號嘅紅白歌唱大賽之外,嚟緊仲會推出幾個節目,包括薛家燕同阮兆祥主持嘅飲食節目《皆大歡喜之溏心風暴》,以及詹瑞文,森美同小儀主持嘅《瘋狂電視台》,至於融合娛樂同資訊嘅新版《歡樂今宵》就會喺10月推出.
早年喺《皆大歡喜》合作過嘅薛家燕同阮兆祥,將會拍檔主持飲食遊戲節目.
森美同小儀今個暑假會向觀眾放笑彈.資料圖片
詹瑞文會幫無綫主持《瘋狂電視台》.資料圖片
森美小儀扮嘢騷
一聽到《皆大歡喜之溏心風暴》,仲以為係無綫 crossover嘅新劇,特別係搵家燕姐同祥仔兩位當年《皆大歡喜》主角嚟主持,但噚日余詠珊話,呢個其實係15集嘅煮餸 game show:「我問准咗珍姐(曾勵珍)可以用呢兩套劇嘅名,個 game show真係煮鮑參翅肚,家燕姐同祥仔每集會搵唔同嘉賓代表佢哋兩邊煮餸比賽.我哋會搵啲真係識煮餸嘅嘉賓,觀眾睇佢哋比賽之餘仲會學到點樣煮.而最後家燕姐同祥仔之中勝出嘅一邊會有鮑魚等等嘅豐富獎品.」
至於15集嘅《瘋狂電視台》就預計喺暑假出街,余詠珊話到時除咗扮嘢高手詹瑞文同森美,小儀之外,仲會邀請全台藝員上節目,一於玩盡電影同電視,同觀眾開開心心放暑假.
本文鏈接:新節目《皆大歡喜之溏心風暴》《瘋狂電視台》新版《歡樂今宵》


text:
「被逼」
網上因為武漢肺炎大家除咗被創業之外,當然就係被轉型.當然有一部份嘅人因為今次嘅疫情導致無收入,失去工作.係咁嘅市況之下,要搵工都唔係一件易嘅事.當然有啲公司係逆市請人,因為好多人才流入市場,係一個唔錯嘅時機請人.但係亦都有一部份嘅人就要急急轉型,因為就算疫情過去之後都未必有嘢做.有危便有機,好多人只係過唔到自己嘅安全網而已.
「轉型」
好多公司都經常討論要轉型,尤其係數碼轉型.咁究竟點樣轉?點樣開始?就好似零售業咁,無人出街,無人消費,但係點解好多有網店嘅公司生意又會有增無減?就算餐飲業都好,少咗人出街食嘢,但係仍然維持到生意?其實好多時都唔係因為佢哋有啲乜嘢嘅策略,只係好景嘅時候佢哋會嘗試新嘅事物而唔係固步自封.而就正正因為咁可以令佢哋捱得過今次嘅疫情.
「配套」
好多人以為數碼轉型好複雜,但係如果依家仲唔做,以後真係唔使做.因為你都已經關門大吉.而通常轉型第一個遇到問題係改變現有嘅流程,此外就係人!成唔成功唔係用啲乜嘢嘅技術,亦都唔係有錢就得.好多時係工作流程同準備功夫.就好似餐廳咁,個個上網叫外賣但係究竟點樣包裝好的食物真係一個技巧.真係試過有啲平時唔係做開外賣嘅餐廳,送到嚟啲食物變到不似人形.咁就已經令到客戶失去信心,就算想幫襯都唔敢叫外賣.所以數碼轉型唔一定真係好數碼,而係有無適當嘅配套去配合.


text:
21 December 2021, 10:18:07 am
2003年有一位南非練馬師毅然來港發展,更加喺第三季就訓練出一匹世界馬王.有邊個又會諗到霍利時之後會連續七季唔過21W,更加喺將近退休之年提早喺季中劈炮唔撈?
對上一位咁做嘅係曾經訓練出新加坡馬王「很簡單」嘅麥菲文,不過當年佢一嚟到就遇上罕見行馬機意外,喺唔適應香港之下迅速敗走.霍老爹話晒喺香港都有唔少大賽頭馬,因咩解究會落得如斯田地呢?我哋以下就總結咗六位嫌疑犯,要點判就交畀各位陪審團啦.
1. 自己
孔子都識講吾日三省吾身,冇成績就一定要反省吓自己有冇問題先.一位練馬師究竟練得好唔好,其中一樣可以睇佢熱門成績,畢竟最能夠量化馬匹爭勝機會嘅係賠率,尤其下游馬房好少會出現無厘頭大熱.
如果齋計上季,佢大熱勝出率只係得21%排尾五,但留意返佢大熱入位率高達71%排第3,14隻大熱有10隻上名,起碼唔會完全失準影都冇.對比某位得5% & 38%,全季21隻大熱贏得1隻嘅中游練馬師嚟講,表現絕對唔失禮.
咁佢又有冇啲咩質新馬係去唔到頂而達唔到期望呢?事實上佢馬房嘅高班馬例如「又係熊」,「滿冠熊」,中班嘅「水箭龜」,「戰熊三千」等等都叫做每季有貨交咁滯,甚至連大家睇低嘅「鑲白旗」實在都係3W馬,但至少你擺咗馬喺佢度,佢會畀到成績你.
既然佢冇咩唔好,咁點解成績都係差呢?或者就正正係因為佢冇咩唔好,亦都冇咩好,令到佢一直冇支持而徘徊低谷.喺香港稱上平庸或者平凡嘅練馬師絕非少數,但係大部份都係華倉,同聲同氣之下自然會容易得到馬主支持,姚本輝,呂健威都係咁樣捱出頭.
但洋倉嚟講同造星一樣都要有selling point,蔡,方,希斯sell勁;賀,蘇甚至高伯新PPG都偶有佳作,仲有潘頓加持;老苗辣操見稱;十三少有名氣夠實力.咁霍利時sell咩?截至19/12,佢養馬量(30隻)只係僅僅多過何良(29隻),甚至比鄭俊偉(33隻)少.
平庸嘅霍老要再搵突破唔太可能,但照計佢最多都係練多七季,碌過65歲其實唔係難事.不過觀乎霍老訪問嘅語氣,佢就有啲包袱放唔低.
2. 奧運馬房
細細個已經聽過奧運馬房嘅問題,馬會亦都就呢件事上面來來回回咗好多次.奧運馬房只係開咗十幾年,四個開荒元老入面,孫達志同胡森已經因為未能達標散倉,鄭俊偉上季就收咗第一封警告信,淨返嘅就係霍老.
不過實在又冇咩聽過霍老投訴奧運馬房,尤其家陣有埋游泳池,已經好咗好多.加上近兩季韋達喺嗰邊都能夠攞到40W,又練得出級際賽頭馬,再攞呢樣做理由似乎out咗少少.
3. 馬會
最值得討論相信就係馬會今季開始實行嘅五班政策.今季開始練馬師達標數字進一步提升,而且當中加咗項限制,就係要有至少14W(非從化倉)/16W(從化倉)係五班以上頭馬.
2020/21馬季霍利時一共有17場頭馬,但有6場都係喺五班攞到,換言之根據新規例佢會被視為不達標.對於近年越嚟越少支持嘅霍老嚟講,呢項限制無疑係雪上加霜.今季佢頭4W入面有兩場都係五班頭馬,換言之已經用晒呢個quota.而且佢廄內有成11隻都係45分以下馬,好大機會都係要瞄住五班嚟贏,今年唔達標嘅機率都可謂不低.
而且最具爭議嘅相信係,呢個機制究竟合唔合理?馬會從來都冇就呢件事出過新聞稿,呢啲事亦不嬲唔會主動公佈,所以實在馬會並無就呢個舉動背後目的進行解釋,最合理嘅猜想都係講「為咗提升香港馬匹質素」.
但一隻馬能力只能夠贏五班,究竟係練馬師,騎師定馬販嘅責任大啲呢?如果你相信至少係責任均等嘅話,係唔係應該都引入淘汰馬販制度呢?例如一個馬販長期引入全部都係五班馬,就剔除佢出名單之外呢?霍老對呢個制度嘅不滿絕不無道理.
最最最緊要嘅係,觀乎近年其實只得霍利時上季係會因為呢個制度而受害,喺冇明顯需要之下立例,難免會覺得馬會呢個條例針對性啄住佢,趕盡殺絕下游馬房,扼殺佢哋生存空間.華倉冇得揀但佢有,咁不如及早走人.
4. 南非馬壇
早幾年港澳馬會交惡,其中最大得益者就係南非馬壇,呢幾季南非自購馬數目激增,而且大部分都係由苗禮德同霍利時訓練,最成功嘅相信就係經典盃盟主「星洲司令」.
不過講嚟講去,其實就係得「星洲司令」,而且佢贏完經典盃之後就冇再贏過,其實講唔上成功.莫講話南非自購馬,南非馬近年都仲係講緊「繽紛會」同「卡通飛機」,情況同新加坡咁上緊.
「馬友冠」,「慈愛恩典」同「雪霸神駒」呢三匹得個名嘅C布南非PP,可以話係香港馬壇最大笑話.D布「令才」同「簹多福」亦唔好得幾多.霍老嘅同鄉苗禮德呢兩年成績都唔算好,同南非馬失色點都有啲關係.當你嘅「招牌貨」都收埋皮,咁霍老收埋皮都好似好合理.
5. 馬主們
呢幾年喺霍利時口中最常聽到嘅,就係話自己冇支持,就算練過「爪皇凌雨」都冇人畀馬佢練.雖然呢句說話同50年前賽跑冠軍個廣告有異曲同工之妙,但係佢近年養馬量的確係明顯減少,究竟係邊度出問題?
同霍老合作開嘅包括「熊」,「趣」,小精靈,「爪皇」同「睡眠」系,大馬主蕭生同「利多」系都一直有馬交比佢練,佢亦都交到成績畀人睇.主要流失嘅只係「金獅」同「妙星」系,後者養馬量算偏多,但總體嚟講問題唔算嚴重.
所以最大問題可能都係第一點講,霍利時近年自己食老本,又開始失去自己特色之下,吸引唔到新馬主嘅支持.
6. 某「超」級馬迷
曾經係胡森fans嘅佢,麥菲文當年嚟開倉,佢撐到散倉.呢位長期霍利時馬迷嘅動向,相信會係未來馬壇其中一個焦點……
延伸閱讀(告別霍利時)霍利時在港從練十八季 佢嘅威水史你聽過幾多?:https://bit.ly/3mi8aVx


text:
- drkkleung
記憶可靠嗎?
對我哋有切身關係,又或者影響到我哋心情無論好壞嘅經歷,我哋都特別記得,上次分手對方刺得自己最痛嘅說話同眼神一定歷歷在目過你上個星期同班同事食晏嘅情形.
要回想起剛剛發生嘅事,我哋通常都可以諗起好多細節,例如尋日你同中學同學阿輝Helen肥波同NC喺逸西軒生日晚飯食過漿住嘴嘅膏蟹豆苗果皮紅荳沙仲有一份你恨咗好耐嘅生日禮物PS5仲有個靚仔侍應介紹菜色時眼金金咁望住NC⋯⋯過咗一年後,你記得嘅細節會少啲,可能仲記得有邊幾個同學喺邊度食漿住口嘅蟹同埋你仲玩緊嘅PS5係佢哋送嘅; 五年後,你記得嘅仲少啲,你可能會記得Helen同阿輝去食蟹仲有個遊戲機;十年後,你可能只係記得有中學同學同你食生日飯仲送咗個遊戲機.換句話說,隨住時間流逝,我哋個腦只會保留經歷嘅主線,同埋一啲對我哋影響深遠,有特別意思或者帶住某一種強烈情緒嘅細節.所以,如果你不幸遇到車禍被困喺反轉嘅小巴裡面好無助好痛好驚咁等緊有冇人嚟救援,你可能會好記得張凳㸃樣壓住你,周圍啲血,其他人嘅驚叫聲同埋時間好耐都見唔到有救援員⋯⋯呢啲畫面好深刻,有時仲會自然浮現喺腦海裡面.
個腦會只保留經歷嘅主線或主題,主要可能因為個腦始終資源有限,一生人發生咁多事冇可能好似錄影咁將所有細節都巨細無遺記錄落嚟,況且我哋注意力放喺某啲嘢度自然未必留意到其他嘢;但一啲帶有強烈情緒嘅細節會深深印喺你腦裡面歷久不衰,科學家相信呢個可能係一種保護自我生存嘅機制,記住一啲害怕嘅細節讓我哋將來可以喺未發生事時已經察覺到危險,記住一啲傷心嘅塲面讓你知你需要找尋安慰保護,記住開心興奮嘅畫面讓你向住呢個方向尋找快樂⋯⋯因為情緒嘅其中一個作用係推動你如何生活下去.
另一方面,科學家發現『錯誤記憶』嘅現象,係指我哋可以喺別人引渡下不自知咁以為記住咗一啲其實冇發生過嘅嘢.最極端嘅例子係某啲人喺催眠師暗示下錯誤以為發掘出兒時被侵犯嘅記憶,其後事實証明並無發生,所以某啲地方嘅法庭係唔會接受喺催眠下得出嘅資料作為可信證據.
後來更多研究發現,以為記咗一啲嘢但啲嘢其實冇發生過原來都可以喺日常生活中出現.我哋經歷咗一件事之後,我哋會保留主線同某啲細節,每次當我哋回想起件事嘅時候,就好似讀書温習咁,將個經歷嘅資料重温一次,咁記憶就加強咗深刻咗;但係喺有啲嘢記得好深刻同時又有啲嘢遺忘咗嘅情況下,個腦會以記憶嘅形式為遺忘咗嘅細節填補我哋認為係理所當然嘅資料,例如兩年後Helen同你講起當日𥄫住NC個靚仔有冇戴眼鏡,你會覺得你記得佢有,因為你記得NC面都紅曬,而眼鏡男一向都係NC嘅口味,但Helen之後攞返啲相睇至知佢其實冇帶眼鏡.呢啲偏差嘅記憶通常都同個記憶主線同已經記得好深刻嘅細節有關,好少偏離原本嘅記憶藍本.
記憶既可靠又唔可靠,睇你係指啲乜.不快同沉重回憶嘅主線同帶有強烈情緒嘅細節因為本身好震撼加上經常回想或自動浮現重覆重温而變得更牢固更沉重;另一方面,記憶中嘅另一啲原本模糊甚至已經遺忘嘅細節又會因為唔同嘅原因變成偏差回憶.科學研究其實仲未揾出呢種偏差如何運作,只知道件事係好定壞,當事人本身嘅情緒狀態,同埋當事人用咩方法回想個經歷,都可以唔同程度咁影響到回憶嘅準確度.
今集講得比較長一啲,腦神經心理認知機制好複雜,科學家仲有好多問題未清楚未解答到,絕非三言兩語能夠講清楚.至於帶住不快同沉重嘅回憶點先可以走出嚟,希望將來有機會再講.


text:
基督新教
基督新教,經常簡稱做基督教或者新教,係基督宗教嘅其中一個主要派別,由16世紀宗教改革入面脫離天主教自立.自此,天主教被稱為舊教,與之相對.
喺路德之前已經有多位宗教改革家嘗試改革甚至脫離天主教會,但最後直至路德嘅德意志宗教改革先獲得成功.16世紀信義宗信仰由德意志傳入丹麥,挪威,瑞典,芬蘭,拉脫維亞,愛沙尼亞同冰島,另一位宗教改革家加爾文嘅思想亦傳入匈牙利,荷蘭,蘇格蘭,瑞士同法國.同時期,英國國王亨利八世帶領當地教會脫離天主教會獨立,亦開展咗英格蘭宗教改革.
詞語來源改
喺歐洲語言當中,新教嗰啲名嘅稱呼源自拉丁文「protestatio」,意思係「抗議」,可以追溯到1529年神聖羅馬帝國第二次許佩爾會議,當時神聖羅馬皇帝卡爾五世推翻咗1526年第一次會議嘅決定,重申帝國境內只可以信奉天主教,並進一步鎮壓馬丁·路德等宗教改革勢力.卡爾五世呢個舉動最終引起會議內改革派強烈抗議,支持馬丁·路德嘅薩克森選帝侯等六位王公同十四個帝國自由市代表喺會中宣讀咗一篇名爲《抗議》嘅文件,自此教會嘅改革派就被稱爲「抗議派」.
組織制度改
新教嘅教會,一般有三種制度:主教制,長老制同會眾制.一般嚟講,會眾制比較多教會採用.
主教制改
主教制係源自於天主教嘅主教制度,幾乎同天主教嘅主教制度一模一樣,唯一唔同嘅係神職人員無獨身清規,亦可以結婚.依家行主教制嘅新教教會已經好少,聖公宗就係沿用主教制.
長老制改
長老制,係一個以議會形式管理區會嘅制度.議會內嘅成員由各教會選出長老,代表嗰個教會出席會議.顧名思義,長老會就係採用長老制嘅教會.採用長老制嘅教會有基督教改革宗長老會,台灣基督長老教會,韓國基督長老教會等.
會眾制改
會眾制,係一個源自於神學家慈運理嘅主張,就係各教會獨立,牧師係教會入面最高嘅決策者,並由會眾決議一切教會嘅內部事務.依家有好多教會採用會眾制,例如浸信會,公理會同神召會等,以及唔少獨立教會.會眾制有一個缺點,就係教會之間嘅交往同合作較少,意見可能有差距,最後甚至會令一啲教會脫離佢嘅宗派獨立.
聖禮改
同天主教嘅聖事觀非常唔同,一般嚟講新教只接受洗禮同聖餐兩種聖禮.主餐被視為聖禮之一係因為根據新約聖經中《馬太福音》第26章第26-29節記載,有關主耶穌喺最後晚餐中講過嘅話:
佢哋食開個時,耶穌拈餅祝謝,就擘開俾過門生話拈嚟食喇,呢的係我嘅身呀.又拈隻杯感謝,𢬿嚟俾過門生話,你哋大家飲喇.因為呢的係我嘅血,即係新約嘅血,為眾人流出,致赦得罪嘅.我話你知,自今以後,我唔再飲菩提樹所生嘅,等到個日,我同埋你喺我父嘅國,致飲新嘅咯. ~《馬太福音》26:26-29
宗派改
現時基督新教當中,會眾人數較多嘅宗派有:
宗教運動改
除咗傳統宗派活動之外,新教都有跨宗派運動,例如福音派運動,靈恩運動.呢類運動,一啲活躍喺新教教內,另一啲甚至超越新教,例如靈恩運動,唔單只影響基督新教,更影響羅馬天主教.非宗派教會同各種家庭教會有時都會被視為跨宗派運動嘅產物.現時新教中最具影響力嘅跨宗派運動有:
福音派改
福音派係一個全球性跨宗派運動,福音派相信《福音》嘅精髓係透過相信耶穌基督嘅贖罪而得救.
現時全球有2億8000幾萬位福音派信徒,佔全球人口總人口嘅4%.大部份信徒活躍於美洲,非洲同亞洲,當中美國係福音派信徒最集中嘅國家.另外,福音派近年漸漸喺拉丁美洲同眾多發展中國家興起.
靈恩運動改
靈恩運動(天主教叫聖神同禱運動),亦稱靈恩派,喺1960年代嘅新教中興起,喺眾多傳統宗派(包括天主教)中廣為流行,運動希望將五旬宗嘅信條同實踐融入當中,非常着重信徒嘅「屬靈恩賜」.
基要派改
基要主義,又叫基要派,係19世紀末20世紀初喺基督教新教內興起嘅一個運動,佢並唔係一個宗派.喺美國等地有較大影響.基要派主張「聖經絕對無誤」,反對一切自由主義神學(或稱現代派神學),反對佢哋對《聖經》嘅批判.


text:
學生時期有咩一定要做?玩Ocamp,上莊,拍拖?梗係唔止啦!作為學生最緊要就係襯住仲有學生優惠做激光脫毛機,反正做完永久脫毛療程效果可以 Keep 到一世,咁就梗係早做早享受啦!而 Dermes價錢學生優惠就係咁多間激光脫毛中心入面最抵,質素最高嘅,一直深受大專學生歡迎.今次就同大家介紹 Dermes 學生優惠同 Dermes價錢啦!
點揀激光脫毛學生優惠?
香港地唔少學生因為經濟能力有限,好多時揀永久激光脫毛療程都只係著重佢嘅價錢,而忽略咗服務質素同優惠條款細節,有時更加會因為咁樣,亂咁揀咗一啲唔適合自己嘅美容中心做激光脫毛療程.但既然有優惠,點解唔揀間最好嘅,例如 Dermes 呢啲比較大型嘅激光脫毛中心呢?選擇激光脫毛之前有幾樣野你要先考慮:
1)激光脫毛中心規模
脫毛中心,美容院嘅規模大細往往反映咗佢嘅服務質素.唔講你唔知,一部好啲原廠脫毛機成本由幾十萬至過百萬都有,如果美容院太細規模,用嘅機款好可能係較舊同較落後,未必能夠緊貼最新脫毛科技,亦都會影響療程效果.最怕更加係小型美容院嘅治療師未必受過嚴格同長時間訓練,如果想確保脫帽過程舒服同安全,最好都係揀返大型嘅激光脫毛中心喇.
2)留意學生優惠有無特定條件
一般坊間常見嘅脫毛學生優惠,都會限制客人進行療程嘅時段,例如需要喺星期一至五朝早進行療程先可以使用優惠,或者限制療程需要喺特定時間內完成晒,亦有機會縮短保養期.
有啲美容院,脫毛中心更加會限制可以打脫毛嘅位置,例如只限於上唇,腋下呢啲比較細嘅位置.
喺用學生優惠做脫毛之前,記得睇清楚呢啲條款係咪適合自己,以免買咗療程之後先發現其實自己享受唔到優惠.
學生優惠邊間好?
其實脫毛效果好嘅話,打 4 至 6 次都已經可以減少超過九成粗幼毛毛,所以一般人打得脫毛都無諗住會轉會,咁梗係要揀一間最好嘅脫毛中心啦!
比較眾多大大小小嘅美容中心,小編最推介就係 Dermes 學生優惠,除咗因為 Dermes價錢扺,性價比高,口碑最好之外,更加因為呢個學生優惠真係超高質!相信買學生優惠最驚就係限時段嘅問題,有啲公司出嘅學生優惠只係得冷門時段揀,買完先知中伏:根本約唔到時間做 Treatment! 學生優惠中 Dermes價錢做到接近半價之餘,仲包埋免費升級做非繁忙時段,即係除咗星期一至五由中午十二點到下午五點可以約做療程之後,連星期六,公眾假期嘅中午十二點至下午六點都可以,絕對唔怕會出現「買咗無得用」嘅問題!
Dermes 學生優惠療程
Dermes 雖然貴為激光脫毛行業嘅龍頭大佬,但其實都有推出唔少貼地同親民嘅優惠,Dermes價錢就可以話係眾多優惠 Promotion 之中最抵嘅.除咗價錢外,Dermes 學生優惠深受歡迎嘅原因仲包括咗高質專業嘅治療師,服務態度好同脫毛效果口碑好.
Dermes 係全港最大規模嘅激光脫毛中心,有六間旗艦店,全部設於市區交通方便嘅中心地段,方便學生落堂之後即刻去做療程.而 Dermes 亦係第一間採用創新科技 HPD 雙波長技術嘅激光脫毛中心,同步輸出 810 nm 同 940 nm 雙波長,一次過針對毛髮黑色素同毛囊血紅素,每個部位只係需要進行 4 至 6 次療程就可以減少超過 90% 毛毛,學生係畢業之前就可以以白滑皮膚見人喇!
Dermes價錢學生優惠條件
坊間唔少美容院為咗壓返低平均營運成本,就算推出學生優惠,都會加好多唔同條款限制,務求賺到最盡,但係Dermes 學生優惠最好嘅地方就係冇咩特別條件就可以享受到,只要你係新客,持有香港全日制學生證,就可以購買 Dermes價錢學生優惠.
唯一要留意嘅係Dermes 學生優惠激光脫毛療程只適用於非繁忙時段,以及十個特定部份嘅脫毛位置.如果時段唔啱,或者想買多啲脫毛 Parts ,例如想打全身脫毛咁,就無辦法用到 Dermes價錢優惠喇.
但好彩 Dermes 嘅非繁忙時段範圍廣闊,包括星期一至五:由中午十二點到下午五點,及星期六,公眾假期:中午十二點至下午六點,相信大部份嘅學生都可以就到時間進行療程.
而 Dermes 學生優惠脫毛位置包括腋下,上唇,小腿,全腿,小腿,大腿,前手臂,上手臂,全手,Bikini Line 共10個部位有學生價.優惠涵蓋嘅範圍同時段,比起其他脫毛公司真係廣泛得多,基本上已經可以滿足到大部份學生嘅需要.萬一真係有其他 地方有鐵門需要都唔使驚,因為 Dermes 學生優惠接近半價,即使用完學生優惠之後,再額外購買其他脫毛部位,你仍然可以慳返一大筆錢!
Dermes價錢(學生優惠)
Dermes 學生激光脫毛價錢 — 腋下:
$ 5,000 (原價:$ 6,100)(免費升級非繁忙時段)
Dermes 學生激光脫毛價錢 — 上下唇:
$ 3,250(免費升級非繁忙時段)
Dermes 學生激光脫毛價錢 — 小腿:
$ 17,820(原價:$ 35,600)(免費升級非繁忙時段)
Dermes 學生激光脫毛價錢 — 前手臂:
$ 14,850(原價:$ 29,700)(免費升級非繁忙時段)
Dermes 學生激光脫毛價錢 — 比堅尼線:
$ 5,940(原價:$ 11,900)(免費升級非繁忙時段)
基本上有脫毛需要嘅位置,你都可以用接近半價價錢購買 Dermes 學生優惠激光脫毛,做學生梗係留返啲錢嚟去 Grad Trip 好過啦!
總結嚟講,Dermes 學生優惠價錢平,服務好而且口碑好,連公眾假期都可以 Book 到做療程,唔怕會約唔到時間,適合一眾學生妹!如果你仲係十五十六考慮緊做唔做激光好嘅話,不妨試吓做佢個免費體驗療程先.只要上Dermes嘅官網( https://bit.ly/3va9v3E ),就可以登記免費體驗「HPD雙波長激光脫毛體驗 3 選 1 」,完成之後,就算冇即場買到 Dermes 學生優惠激光脫毛療程,Dermes都會額外送返一支 Bioderma 深層卸妝潔膚水做贈品,唔去試吓你就蝕啦!
更多相關内容延申閲讀:
dermes分享大學生激光脫毛實用攻略
(激光脫毛的抉擇!學生妹去dermes脫毛好唔好?)
(dermes 激光脫毛效果同價錢大公開!!)
Dermes 激光脫毛幾多次有效? Dermes MediLASE又邊間最啱自己 ?
Dermes Medilase邊間好 激光脫毛學生優惠大比併
2021年Dermes價錢攻略 Dermes脫毛好唔好?
做比堅尼位激光脫毛Dermes HAiRLESS MediLASE邊間好?
Dermes脫毛好唔好?Dermes MediLASE 試做療程又邊間好?
平價激光脫毛有伏?Dermes價錢抵唔抵?揀Dermes HAiRLESS 邊間好?
Dermes脫毛好唔好?Dermes HAiRLESS比又邊間好?
Dermes MediLASE HAiRLESS脫毛公司大比併
心郁郁想做Dermes 激光脫毛?Dermes 學生優惠幫到你


text:
那些癌症教曉我們的事 (1) – 凡事收順啲,復發都少啲!
無數嘅病人都同我講過覺得好唔甘心好唔抵, 因為佢哋從來都非常注重健康, 不但止冇不良飲食習慣, 而且作息定時又有適當運動, 冇食煙冇飲酒, 又冇家族史,亦都冇做過任何傷天害理嘅事, 點解會生Cancer! 相反, 有啲又煙又酒嘅人又好好地, 乜事都冇, 真係令人好唔憤氣.
即使現在醫學科技發達, 我哋仲未有方法可以準確掌握每位病人之所以患癌嘅原因, “唔好彩”就變成唯一嘅成因了! 向來鍾意同病人吹水嘅我, 其實發現好多病人都有一個共通點, 就係唔知道自己用好大嘅力氣去維持健康嘅生活習慣! 結果無時無刻都活在壓力當中而不自知. (e.g. 連食碗公仔麵都覺得好邪惡!). 其實呢類型嘅人唔單止係生活習慣上無時無刻都有無形壓力, 其他所有大大小小的事都是追求完美而不自知, 大部份都係非常做得野嘅人, 所以一旦有病嘅時候, 都會覺得好大鑊, 一方面好難接受自己又 Cancer, 另一方面覺得如果自己要停下來醫病的話, 頭家會散, 同事會好大鑊, 唔好意思做死啲同事……Stop! 有病嘅時候竟然唔係諗自己先, 有冇諗過其實呢一個係一個病態! 甚至有啲變態! 變態而不自知, 更變態!! 相反, 又煙又酒又經常爆粗嘅人, 因為佢哋實在太過善於釋放負能量, 反而身體健康! 我哋唔係鼓勵大家食煙飲酒同爆粗, 而係我想強調”負能量”比一級致癌物更加毒!!
我經常同病人講, 唔好將生 Cancer 諗成人生嘅一個 FULL STOP! 應該將佢諗成爲一個 PAUSE! 如果冇呢一個 PAUSE! 你唔會有呢個機會停下來, 好好反思一下你嘅人生! 生老病死係每一個人人生嘅必經階段, 如果喺人生比較早嘅階段便要面對生Cancer, 呢個苦難可能係對你有一啲嘅信息! 一啲嘅人生體會! 唔難發現, 唔病都唔知原來自己好幸福, 原來身邊有好多關心自己嘅人 (甚至有太多人關心, 覺得好煩.), 亦都有人發現, 原來自己好禁捱! 畢竟從前健康嘅生活習慣令佢哋接受治療嘅時候承受副作用嘅能力都比較高, 所以之前嘅努力其實一啲都冇白費!
曾經有一個獨居冇乜朋友又有嚴重抑鬱嘅病人問我, 我唔知我生存為啲乜? 點解天父只會比苦難我, 一啲關心都唔俾我? 作為一個醫生, 我唔可能為每個病人定下生存意義, 我只可以講, 一日天父未 call 我哋返天家, 我哋總有啲用處, 你而家唔知道, 你將來一定會知道! 你既然生Cancer都唔死得, 因為抑鬱呢個病你又唔驚死, 你我有緣相會, 有機會俾我關心你(要知道,就算有錢要到我診所見我,亦未必可以安排到🙈), 我相信呢一個唔係一個偶然, 就讓大家每天都坦蕩蕩地活着, 只有活着, 才有機會找到生存的意義!
趁著治療腫瘤呢個長假期嘅時候, 可以好好反思一下, PAUSED 完結之後你想過怎樣的下半場! 在此, 我想溫馨提示一下大家, 學會”凡事收順啲”, 你嘅下半場一定會好過啲, 你嘅家人亦一定會好過啲! 千祈唔好輕視負能量對身體嘅影響! 要知道, 對每件事都過分執著未必有你預期嘅效果, 但當中引起嘅負能量對你嘅身體一定有影響, 對你的家都一定有影響. 學會收順啲, 負能量都少啲!
人嘅身體同埋心靈都總有瑕疵, 接納不完美, 凡事收順啲, 病痛都少啲, 這個是一世人的修行, 我們大家都要努力!


text:
PCR (生物學)
PCR(粵拼:pi1 si1 aau1;英語:polymerase chain reaction;普通話:聚合酶連鎖反應)係一種喺分子生物學入面常用嘅核酸合成技術(recombinant technology).PCR嘅功能就係可以喺短時間之內大量噉增加目的基因(target gene)嘅數量.
唔曾有PCR嗰陣呢,微生物複製呢樣嘢係一個好嘥錢嘥力嘅過程,需要以下嘅步驟先至可以大量複製到啲片段:
- 𢬿Restriction Enzyme嚟剪啲DNA
- 𢬿Ligase嚟將剪碎嘵嘅DNA片加入去個Vector入面
- 𢬿Electroporation或者Heat Shock嘅方式嚟送個Vector入去大腸桿菌個Competent Cell入面
- 將呢個菌喺個Petri Dish入面大量噉繁殖同培養
- 用差唔多一個禮拜嚟做繁複嘅分離同純化過程
所以呢,啱啱好夠一粒鐘嘅PCR就可以大大減低時間同繁複嘅操作.
用途[編輯]
PCR係醫學同生物學實驗室入面成日會用嘅技術.用途呢就勁多,就好似判斷biopsy入面會唔會出現某遺傳病嘅圖譜,傳染病嘅診斷,基因複製,同埋親子鑑定呢啲噉.


text:
《有誰共鳴》訪問:讀寫困難需要大家包容和支持
博思會舊生舊生鄔沛延 (Julia) 患有ADHD(專注力失調) 及讀寫困難,這些障礙其實並不罕見,但卻經常被大眾誤解以及被不當處理. 幸好,Julia 得到媽媽的悉心教育及諒解,使她可以繼續經營優質的生活以及自我實現的人生. 早前她接受商業電台《有誰共鳴》訪問,分享如何和家人相處.
— 第一節 —
01. Scars to Your Beautiful
.
媽咪喺我好細個嘅時候就同爸爸離咗婚,係媽咪一手養大我,所以我同佢嘅感情特別深厚.依家諗返嗰陣時,媽咪對我嘅教育方針已經好超前,佢認為人要趁細個多啲接觸唔同嘅嘢,搵到自己擅長同唔擅長嘅嘢,先至可以發揮到自己嘅潛能.雖然嗰陣我哋冇乜錢,但係佢都好鼓勵我,搵咗好多唔同嘅活動比我參加,例如婦女會,教會或者學校課外活動等等.
媽咪亦都無忘記發展佢自身嘅興趣,佢最熱愛就係朗誦,佢而家甚至成為咗一位好出色嘅朗誦導師.喺佢嘅影響下,我自少就參加咗好多大大小小嘅朗誦或者演講比賽.喺媽咪嘅帶領下,我甚至有幸獲得過兩次全港總冠軍,更試過代表香港,台灣及內地出賽,不過喺光榮嘅背後,其實我係一名患有ADHD嘅小朋友.
以我為例,我同時被診斷有專注力不足,讀寫困難同埋過度活躍症,所以對我呢啲同學仔來講,平日上堂以及功課嘅壓力,係一座難以跨越嘅大山.不過可能媽咪細個已經觀察到我有呢方面嘅問題,佢嘅教育方針就成功令到我喺學業以外嘅地方搵到成就感同自信心.我一路以嚟嘅升學歷史,我嘅學業成績唔係好出色,最多只可以話係中等嘅水平,但係因為我有好豐富嘅得獎經歷,所以學校好願意為我打開大門.
今日我就想同大家介紹 “Scars to Your Beautiful” 呢首歌,其實每一個人或多或少都有對自己唔滿意嘅地方,尤其係同我一樣喺某方面有缺陷嘅朋友.我想同你哋講,唔好因為咁樣而自卑,上天為我哋關咗扇窗,一定會留返對門俾我哋,至於搵唔搵到就要靠你自己嘅努力!Scars to Your Beautiful呢首歌正正就係同我哋講要去愛自己,無論點樣,你都可以活出你自己鍾意嘅人生!
02. 生如夏花
.
剛才我都有提到,我同媽咪嘅感情好深厚,因為佢對我嘅養育以及教育之恩,我先可以有今日嘅成就,跟住落嚟我想介紹一首媽咪最鍾意嘅歌 — 《生如夏花》.呢首歌用咗優美嘅歌詞,表達生命就好似夏花一樣咁燦爛,同時感概生命好短暫.我覺得呢首歌講得幾有道理,的確人生再世我哋就應該要多啲去嘗試唔同嘅嘢,令自己開下眼界,喺認識世界嘅同時,亦都去認識吓自己.
呢一點我就好同意我媽咪以前嘅教育方針,生命真係好短暫,可能聽日就會唔知發生乜嘢事而離開咗… 突發嘅嘢我哋冇辦法預測,我哋可以做嘅就係活在當下.
我希望你哋喺欣賞《生如夏花》歌曲嘅同時,都諗吓自己有冇嘢係一直想做,但又因為各種原因而唔敢去做?再思考下生命咁短暫,比起嗰啲會令你卻步嘅原因,自己係咪應該要再踏出一步,去活出同夏花一樣燦爛嘅人生?咁咪唔會後悔,亦都可以叫做不枉此生囉!
03. 信,寫給15歲的自己
.
或者大家為咗生活而頻撲,好多時已經忘記咗自己嘅初心,甚至可能迷失咗方向,搵唔返自己!跟住落嚟介紹一首日文歌,中文譯名叫《信,寫給15歲的自己》,首歌嘅靈感係嚟自作曲者媽媽搵返作曲者15歲寫比自己嘅一封信,而媽媽就將佢作為生日禮物送返比作曲者.當時作曲者30歲收到呢封信就覺得好感觸,有感而發就寫咗呢一首歌.
我覺得呢首歌除咗好聽之外,更多係回顧返自己年輕時候嘅感覺,令我覺得好吸引.我就喺度諗:其實我而家21歲都算後生,咁不如我又試下寫返封信比自己,等50歲後自己再睇返封信,應該都會有好多好有趣嘅感受!所以我就建議仲係年輕嘅大家可以試吓咁做,記住一定要忍住唔好打開封信,如果唔係就冇意義㗎喇!
對於大朋友,可能佢哋以前冇寫過一封咁樣嘅信,但係我覺得都唔會妨礙你哋去回憶下曾經嘅自己,再睇返依家嘅狀況,諗吓自己仲有冇保留到當初嘅初心?定抑或已經睇唔到當初嘅痕跡?
04. The Nights
.
跟住落嚟我想介紹嘅歌叫The Nights,成首歌都係滿滿嘅正能量,歌詞大概係叫我哋要活在當下,過一個冇遺憾嘅人生.但其實呢首歌嘅演唱者已經喺2018年過咗身,當時佢只得28歲,原本佢係一個充滿天份,大家都睇好佢,欣賞佢嘅明日之星,可惜事與願違,當時嘅佢受到情緒嘅困擾,最後選擇咗自殺身亡…
近年香港受到社會問題同疫情嘅雙面打擊下,唔少人都患上咗唔同程度嘅心理疾病.如果咁啱你都喺度承受咁煎熬,聽到我呢一段說話,我想藉住《有誰共鳴》呢個平台話比你聽,你唔係自己一個人,因為我喺高中嘅時候都被診斷患有焦慮症.
嗰陣時我都有差唔多成一年幾無返過學,對於一名即將考DSE嘅學生來講,實在係一個好沉重嘅打擊.因為高中係備考嘅黃金階段,老師喺呢段時間會教你好多考試技巧同埋重點,但我就喺呢個時候患上焦慮症,只要一有啲壓力,個肚就痛到起唔到床,更加唔使講要返學,所以嗰陣時都算係我人生入面幾黑暗嘅一段時光.我唔只要受到身體上嘅折磨,仲有精神上嘅折磨,因為嗰陣時當我望住媽咪為我好擔心,但係又無能為力嘅樣,仲有嗰啲望落永遠都跟唔上嘅學習進度,都令到我嘅病情越嚟越差.
不過大家又唔駛為我擔心,我依家可以咁輕鬆同大家分享,全因我已經康復喇!由於時間關係,我會喺下一首歌嘅時間再同大家講吓我係點樣康復,依家請大家收聽The Nights呢一首歌先啦!
— 第二節 —
05. 稻香
.
之前我分享到喺高中時所患有嘅焦慮症,其實當時我未有意識到自己真係咁大壓力,只係個肚成日痛咁啫.媽咪當時帶咗我睇好多唔同嘅醫生,但係佢哋都話我心理上其實都冇任何問題.於是我就去咗睇心理醫生,醫生話我可能係心理壓力所引致嘅問題,之後建議我去睇精神科醫生.去到睇精神科醫生,我就如實同醫生講:「我自己意識上又唔覺得有乜嘢壓力,同埋我以前參加比賽嗰陣都好大壓力,但個肚都冇事喎!依家個肚就係咁痛,睇咗咁多醫生都搵唔到病因,我都唔知點算好呀…」
之後醫生就同我講:「其實好多時候呢啲壓力都係無形,你以為你可以承受到嘅壓力,但係你個身體就好誠實咁話俾你聽都係爭啲㗎喇,所以你一定要學識同壓力相處!」當下我聽到時,就覺得好無奈,心諗壓力連我自己都感受唔到,咁我可以點樣避免?唔通我就咁樣一世?我好唔忿氣,同時亦都覺得好無助.情況最差嗰陣,我覺得我同時都患咗抑鬱症,甚至連帶好擔心我嘅媽咪,都因為咁而出現咗情緒問題.
當時我聽到《稻香》呢一首歌,我就好感慨,因為《稻香》呢首歌就係叫我哋珍惜眼前嘅一切,嗰陣時我就同自己講:「其實我都好幸福吖,媽咪為我付出咗咁多,帶比我咁多美好嘅嘢,我唔可以令佢因為擔心我,而繼續消瘦落去,如果唔係我實在太不孝同埋冇仁德喇!」所以我都希望透過《稻香》呢首歌,比到力量你哋,希望你哋都可以因此受到激勵,勇敢堅持去面對種種困難.
06. You know better
.
每個人都有負面情緒,如何消化同面對就係我哋要做嘅嘢.好似我咁,當時我下定決心同自己講,唔可以再因為呢個肚痛而去傷害我愛嘅人與事,所以我冇選擇好似醫生咁建議,同肚痛一齊共存落去,我同自己講,既然醫生都話你生理上冇問題,如果只係心理嘅問題,我應該可以用返心理方法去解決!
之後我就成日同自己個肚傾偈,我當時同自己個肚講:「嗱!我唔知你受到乜嘢刺激係度搞搞震,但係如果唔傾掂數,受苦其實都係我哋自己.我知你想提醒我,叫我唔好有咁大壓力,驚我受唔住吖嘛!但係唔試下又點知呢?你咁樣繼續痛落去,就真係連試都冇得試㗎喇!」嗰段時間我就係用呢個方法去洗自己腦,同時我亦主動去睇好多正面嘅電影,又或者去睇返啲真實嘅成功人士案例,慢慢我就發現,我嘅徵狀越嚟越輕,同埋病發嘅頻率都少咗好多,我開始掌握到我壓力爆煲嗰一點究竟喺邊,當我做嘢feel到差唔多壓力點要爆時,我就同自己講放鬆吓.原來「事在人為」真係得㗎!如果你唔去解決呢個問題,你就會被呢個問題解決!以下呢首歌 “You know better” 就係想鼓勵處於低谷嘅你唔好放棄,其實大家都一齊同你努力緊㗎!加油!
07. 弱水三千
.
剛才都有提到,我會因為壓力而肚痛,後來我開始意識到,當我承受壓力到一段時間,我就應該要停一停,比自己放鬆吓,咁我就唔再有肚痛嘅情況出現.後來我開始接觸到佛學,佢幫咗我好多.其實我自己就冇話會好執着於宗教層面嘅嘢,但係我覺得,如果佢講嘅嘢係有道理,咁點解要同好嘅道理過唔去?我跟住落嚟,我想介紹嘅歌叫《弱水三千》,佢入面參考咗一啲佛家嘅思想,好巧妙利用咗水嘅唔同形態嘅表現,去表達人生不同嘅階段.面對唔同人,唔同嘅事,或者唔同階段,我哋都會有唔同嘅反應同埋諗法,因此我哋唔需要為咗當下嘅事而同自己過唔去,好多時你用唔同角度去睇返同一件事,個感觀已經好唔同㗎喇!就好似我之前咁,因為將成績睇得太重,導致自己患有焦慮症,甚至唔記得咗自己真正擅長同埋熱愛嘅嘢,後來睇開咗,唔單止再冇食藥,開始睇到人生有更加多唔同嘅可能性,了解到讀書真係唔係唯一嘅出路!
其實好多成功嘅人士,都係因為佢哋充分發揮到自己所長,先至可以去到而家嘅高度.雖然道理好似好簡單,但好多時候大家仍然會比情緒影響到,從而失去客觀嘅判斷,繼而鑽牛角尖,形成一個惡性循環.自己痛苦嘅同時,亦會為身邊嘅人帶嚟傷害,所以《弱水三千》呢一首歌就係想同我哋講,唔好俾任何一個形態去控制自己,比情緒去左右,要知道世事無常,只係事在人為!好多時只要唔好執着,睇開啲,然後努力去改善,情況就會慢慢變好㗎喇!喺呢度我都想祝福大家,希望大家搵到自己內心嘅平靜.
08. 世上只有
.
最後我想藉住今次機會,特別多謝博思會呢個慈善機構,唔知大家仲記唔記得,喺節目開始時分享我媽咪以前周圍帶我去搵一啲中心參加各種課外活動嘅?博思會就係專門針對我哋呢啲有特殊學習需要嘅小朋友作出支援嘅一個慈善機構,嗰陣時博思會有好多唔同嘅活動可以參加,例如唱歌,辯論,夾band,仲有中,英,數嘅支援班.要知道我哋呢啲ADHD加上學習困難嘅學生,平時學習真係好難坐定定,仲要可能呢堂交完嘅嘢,下一堂就完全唔記得晒,但係博思會入面啲老師就好有耐性,仲會針對我哋唔同嘅需要,用小班教學嘅模式上堂.喺學習過程中,老師會透過遊戲同獎勵方式去吸引我哋嘅注意,咁我哋就會覺得好好玩,上堂唔再係辛苦嘅事啦!我嘅英文底子都係靠博思會幫我打返好,我仲記得嗰時教我嘅老師叫做Miss Chow!我想多謝佢當時為我嘅付出同埋教導,畢竟嗰陣時我都真係幾曳!所以我想分享《世上只有》作為最後嘅歌.
呢首歌除咗係感謝我媽咪對我一路以嚟嘅陪伴同埋信任,更加係我嗰時喺博思會夾band所學嘅第一首歌,所以對我嘅意義好大㗎!希望大家鍾意啦!
此時此刻,有誰共鳴.
我係鄔沛延,我希望大家可以支持博思會,因為我覺得有一個咁好嘅機構(博思會)專門針對我哋呢啲 (讀寫困難) 特殊學習需要嘅小朋友,去提供一啲幫助係好難得!尤其喺香港呢個填鴨式教育嘅模式下,對於我哋嚟講,真係好痛苦!所以有博思會呢啲機構,提供到針對讀寫困難嘅學習方式俾我哋,對我哋嚟講係一個好難得嘅救命稻草!


text:
近年室內設計大行其道,越嚟越多人喺裝修新居嘅時候將玻璃屋當為興建選項之一.玻璃屋可以有好多用途,除咗用嚟觀賞星空,當做gym房之外,亦係同親友聚腳嘅好地方.但係玻璃屋工程步驟睇落繁複,究竟選擇玻璃屋設計同建築公司嘅時候有咩要考慮?玻璃屋又有邊啲設計要點值得參考?
Toby 今次邀請到 東亞搬運 為大家講解 1)玻璃屋構造,2)玻璃屋設計要點以及工程注意事項.想為家居添上簡約清新風嘅你,記得繼續睇落去啦!
1)玻璃屋的構造
玻璃屋可以按外形同材料分成好多種類.喺外形方面,除咗傳統溫室型的玻璃屋,近年有好多人都鍾意喺玻璃屋上面裝個簷蓬,提高美觀性.
按材料分類嘅話,玻璃屋主要可以分為鋁製方管鋼構玻璃屋,日式三合一鋁鋼構玻璃屋,同埋H型鋁鋼構玻璃屋.以前玻璃屋一般採用鋁製方管同不銹鋼結構,直至日式三合一鋁鋼構同H型鋁鋼構出現後,先多咗行內人士採用呢兩款結構.
喺三款結構入面,由於H型鋁鋼構玻璃屋嘅載重量最高,佢嘅結構最為安全.其次係日式三合一鋁鋼構,主要組成部分有主架,副架和壁座.最後係鋁製方管,佢嘅載重量和安全性最低,但價格亦都係最平.
2)玻璃屋設計要點及工程注意事項
2.1) 安全性
無論係俾人住嘅玻璃屋,定係用嚟做溫室,露台,半開放空間甚至係裝飾嘅玻璃屋,進行工程時最重要嘅考慮因素一定係安全性.呢度講嘅安全包括本身房屋結構同埋玻璃屋嘅安全.
2.2) 採光性
顧名思義,一間好嘅玻璃屋當然應該好似玻璃咁透光.一般嚟講,玻璃屋至少都有三面係透光,部分玻璃屋如果係由露台改造,可能會因為結構限制而唔能夠落實某啲設計諗法.
但玻璃屋設計公司都會盡力滿足客人需要,喺許可嘅範圍內盡量改造.譬如如果唔可以三面都開窗,佢哋會將其中一邊嘅窗改成落地式,去達到最大嘅透光效果.
2.3) 選材
進行玻璃屋建築嘅時候,選材扮演住好重要嘅角色.由於選材同玻璃屋結構嘅安全有密切關係,所以工程承建商通常會喺呢方面同顧客有多啲溝通,希望可以同時滿足佢哋嘅需要同埋安全上嘅考慮.
對玻璃屋嘅選材嚟講,主要牽涉嘅範圍有玻璃屋嘅骨架同透光材料.通常玻璃屋嘅骨架會用不銹鋼,鋁合金,碳鋼等製成,而透光材料就分為膠合玻璃,陽光板等等.採用唔同選料嘅造價都唔同,所以記得喺落單前同承建商預先溝通好啦.
2.4) 工程承建商
最後,揀到一間好嘅工程承建商都係非常重要.一間好嘅承建商可以影響成個玻璃屋設計同建築嘅經驗.好似東亞搬運 ,佢哋具備豐富嘅玻璃屋設計同建築經驗,擁有最專業嘅搬屋同玻璃屋工程建造團隊.各位喺揀玻璃屋設計同建築公司之前,記得比較下佢哋嘅套餐內容同收費先,咁就可以確保揀到最適合自己嘅玻璃屋設計公司啦.
介紹咗咁多進行玻璃屋工程嘅注意事項,唔知有冇增進你對玻璃屋設計同建築嘅了解呢?如果你想興建玻璃屋嘅話,你可以經Toby 平台 搵到最合適你嘅玻璃屋設計公司!
想趁住設計玻璃屋執屋,但太多雜物唔知點處理好?你可以將你嘅物品放置喺迷你倉度!想順便做埋窗工程,冷氣工程,傢俬工程,油漆工程甚至係電力工程?Toby平台上都有相應嘅專家為你服務!
想裝修但無從入手?Toby 裝修專員實幫到你!
Toby裝修服務,不但幫你節省時間,同時提供100%免費服務,當中包括:
1. 室內設計及裝修公司背景分析服務 – 助你了解心儀的公司裝修的長短處
2. 報價表審核服務 – 確保你的利益受到保障
3. 第三方專業工程顧問提供免費咨詢 – 提出中立意見及解決問題
4. 工程進度監察 – 確保工程順利和合格
5. 免費完工檢測報告 – 放上平台增加壓力
同時,提供上百個室內設計,裝修效果圖與個案,讓你更準確瞭解自己的風格同未來裝修成果.
風格
空間種類
飯廳設計 客廳設計 睡房設計 浴室設計 書房設計 房間設計 廚房設計 廁所裝修 兒童房設計
單位類型
公司設計類別
如果想知裝修理想家居要幾錢,想有人幫你打點一切,只需要click入以下條link回答幾條問題就會有專人聯絡你!
你而家經營玻璃屋設計公司 ,想加入Toby 平台搵新客戶?
——
延伸閱讀:( 搬屋Pack箱 ) 搬屋Pack野好頭痛?超實用搬屋執野技巧 !
延伸閱讀:(職安真漢子)搬運工具小百科:嚴選6大慳水慳力搬運工具
緊貼Toby Blog同Facebook Page,隨時搵Toby幫手!


text:
唔少黑客都喺暗網上出售惡意軟件,例如上星期就有黑客打包出售 1300 款釣魚工具收藏.視乎惡意軟件嘅實力,叫價可以輕易破萬美元.好似 Android 銀行木馬軟件 Cerberus,月初因為瞞過 Google Play Store 監測,成功上架而響朵,而最近開發者就喺暗網上準備將呢隻「有實積」嘅軟件全套出售,開出五萬美元底價,話目標係以十萬美元賣出!網絡安全專家就話,今次開發者咁急住賣出呢套軟件,而唔繼續靠佢搵食,原來係因為開發團隊已經拆夥⋯⋯ Cerberus 點解咁出名呢?係因為佢嘅入侵手法非常精密,同埋入侵後可以做到嘅嘢極多.當呢隻軟件喺 Google Play Store 上架嘅時候,佢只係一隻好「清純」嘅匯率兌換 app,不過當下載量過千,Cerberus 先至開始做嘢,透過軟件更新引入惡意程式,之後只要用家喺手機開啟理財或銀行 app,Cerberus 就會用透明畫面記低用家輸入嘅資料,同時截取埋用家收到嘅…
Browsing: 木馬
惡意木馬軟件 Mirai(未來)又有新變種,雖然都係針對 IoT 產品嚟攻擊,但就識得透過 Tor 洋蔥網絡嚟隱身,令網絡安全專家難以追蹤 C2(Command and Control)嘅位置,一旦黑客控制呢啲受感染 IoT 嚟發動攻擊,想阻止或壓制佢嘅感染力,就會變得好困難喇. Mirai 專搵 IoT 缺口 Mirai 呢隻木馬軟件,喺 2016 年曾引發過多宗 DDoS…


text:
靈感一到,四五點到唔熄機,死磨都寫完先訓.但人,總有腦閉塞的時候,有時淨係諗到點開頭,諗唔到點接;有時諗到個尾,又唔只點開始.更多時候,有Chord 無旋律;或者啲Chord 轉嚟轉去都唔順.
其你知道有咩方法可以幫助你搵靈感女神嗎?
1. Chord Track
Cubase Pro9.5 ($4600) , 係咁多隻 DAW 裡面唯一一個識樂理嘅平台.Chord Track 明白Chord Functions 同Cadence,可以案唔同嘅Key,Cadence,比唔同Color 嘅選擇比你.你可以揀pop 啲嘅Chord又得,揀啲複雜啲,Jazz 啲嘅又得,好處係,佢即刻比你用mouse 去揀,去聽,唔單止用琴,仲可以用Guitar,揀Inversion,簡Chord Tone.你只需要喺Chord Track 寫低幾個Chord Progression,之後每一個Chord 都可以比唔同嘅Option 你選擇.當你揀啱咗Chord,只要喺MIDI Track 揀”Follow Chord Track”,咁條MIDI Track 就會跟返你最新嘅心水,唔駛逐條Track 錄過.最犀利,係Mono Audio Track 一樣可以Follow!咁你就永遠唔會stuck 咗係第二個Bar 🙂
PreSonus Studio 4 ($199 USD) 亦有Chord Track 嘅功能,亦同樣支持Audio Track.例如你用結他彈咗Backing C-Am-Dm-G,Chord Track 可以將Dm 轉做D Major.但就無咗Chord Suggestion 嘅方便.
2. Arranger Tracks
當然 Arranger Tracks 唔係咩新Concept,但好多人都忽略咗佢.可能你一向都會將Track 嘅一部分Copy 去另一個地方,但我諗好多人都有經驗一係抄唔晒的Clips,一係對錯位,然後唔知幾耐先發覺出事,再用唔知幾多時間搵返抄錯嘅部分出嚟....的確係一件好 Seven 的事情.你其實可以用 Arranger track 將歌嘅每一個段絡比個名,如 “Verse”,”Chorus”,然後將Copy and Paste 呢個動作喺Arranger Track 裡面做,你就一定唔會亂啦!
3. Idea Projects
寫歌可以靈活一啲.例如,試下唔好以 “一隻歌” 為一個Project 嘅單位.一隻歌要有起承轉合,即Intro,Verse,Chorus,Solo 同Outro,有時好難一下子諗晒咁多part.你可以每一次只係將你諗到嘅Motif 或者Riff 先錄咗佢,再做簡單嘅Backing,完成之後如果駁唔落去,可以先close file,到有需要時先 攞返出嚟聽.好處係,寫歌如拍拖一樣,”堅持” 同 “磨爛蓆” 只係一線之隔.當你慳返啲時間,練習創作,當自己功力有所進步之後,就自自然然可以駁埋一啲,之前駁唔埋嘅嘢.
4. 學用Ableton Live ($3850)
如果你彈琴或彈結他,你諗嘢好多時係有”線性” (Linearity) 嘅,即係,你寫唔完Verse 係寫唔到Chorus 的,有時stuck喺 一兩個bar 就寫唔落去.呢個時候,你可以學吓用Fruity Loops 或 Ableton Live 之類嘅Groove Production 平台.由一個有Drum Beat 嘅Groove 去寫嘢可能會發揮到你另一個小宇宙.
5. YouTube
寫歌要進步除咗不斷寫,最緊要就係不斷聽.聽唔同嘅Groove,唔同嘅Riff,唔同嘅Instrumentation ,唔同嘅Tempo,唔同嘅語言.無論YouTube,Apple Music,Spotify,Moov 同KK Box 都有你聽唔完嘅歌List,搵靈感最好就係聽.當然唔係叫你抄,但Analyse 其他人嘅嘢,一路都係增加自己Sound Palate 最好好嘅辦法.


text:
拓跋部係鮮卑人一種,禿髮氏係拓跋部早年遷居河西嘅支部,禿髮氏喺十六國時期有位領袖叫烏孤,烏孤同葡萄牙人一個常用男性名 Hugo 同音,足以證明鮮卑人其實係葡萄牙文明流落亞洲大陸北部嘅分支.
而因為花木蘭係聽可汗點兵而係鮮卑人,所以花木蘭其實應該係葡萄牙人.
木蘭根本就係動詞 morar(居住)嘅第三身眾數變位 moram ,而花就係用葡文拼「華」字時出現嘅 Va,花木蘭嘅意思其實真「呢班人住喺華」.
仲有,禿髮氏喺北魏被賜姓源,源氏嘅後人分為兩支,一支去咗華南,等到19世紀先「發明」咗源吉林茶.但事實係源吉林茶係源氏嘅祖傳醫方,不過要用到喺葡萄牙先有嘅秘密材料先整到,而佢哋就要等到16世紀之後,見返佢哋嘅葡萄牙同鄉先經澳門拎返,用嚟調配返祖傳嘅藥劑,不過材料唔多,只可以自用.要等到19世紀葡萄牙人帶貨物入嚟中國方便咗,佢哋先有足夠材料整嚟賣,所以源吉林盒仔茶其實係西藥嚟.
至於另一支源氏就向東出發去咗日本做武士,趁當地貴族內鬥奪取日本嘅政權,呢位源氏人就大家都好熟,佢就係源賴朝,葡文名好有可能係 Lourenço;而佢細佬源義經(見圖)應該係叫 Henrique.
16世紀留喺歐洲嘅葡萄牙人嚟到日本之後,點解傳教傳得咁順利?啲大名會咁容易接受天主教?咁係因為日本嘅武士絕大部份都係源氏,佢哋根本世世代代都係天主教徒嚟,佢哋只係學返祖家最新潮嘅天主教習俗,但係歐洲嘅葡萄牙傳教士根本就唔知道,仲以為傳教好易添.
結果嚟到中國咪撞板囉.


text:
利是
利是(粵拼:lei6 si5*6)[1][註 1],又稱利事 [註 2],有時讀做「勵事」,又寫做利市,勵事,中國北方叫做紅包,紅封包,即係紅色封包住嘅錢,係種禮物,紅色喺中國文化代表喜慶.喺過年,結婚同生日等喜慶場合送錢做禮物都會用到,而喺呢啲場合送利是畀人係中國傳統嘅習俗.利是入面通常會擺入有吉祥寓意數目嘅錢,例如有「8」字,同埋雙數結尾數目嘅錢.
傳統嘅利是會用一張紅紙包住啲錢.但近年有好多地方都改用機器印製嘅小信封.每年臨近農曆新年,各大商業機構都有整利是派畀顧客.
新年[編輯]
- 中國傳統文化習慣喺利是入幾多錢成日同雙方交情成比例.
- 喺除夕由家長派畀細路嘅利是叫做壓歲錢,係表示將祝福同好運帶畀佢哋.
- 每年農曆新年期間都有派利是嘅習俗:
- 有啲地區(例如廣東,香港同澳門),已婚人士會派利是畀未結婚嘅親友,叫「逗利是」,不過,而家喺香港同澳門有啲同居幾年嘅情侶,未婚媽媽或者爸爸,同埋一啲未婚嘅中老年人都會派利是.
- 喺中國大陸,派利是嘅習慣通常淨係會派畀比較親近嘅親戚朋友之間.
- 台灣就係由已經出社會嘅人派畀未出社會嘅後輩.
- 喺部分地區,新年派利是嘅範圍比較廣泛,例如鄰居屋企嘅細路,普通交情嘅同事之間都有可能派利是,但呢種利是入面嘅金額往往比較細,有啲人甚至會喺利是入啲5蚊銀或者10蚊紙.
- 另外,重有啲人會派利是畀大廈保安員,助手,或者酒樓侍應等.
- 喺部分地區,農曆新年時各機構通常都會向所有員工派一封「開工利是」.而公司內結咗婚嘅員工或者上司,通常亦會向同事或下屬派利是.
- 今時今日,好多人習慣咗用啲新印製嘅銀紙嚟派利是,有人認為除咗比較雅觀之外,新銀紙亦都寓意去舊迎新,因為咁,所以每年農曆新年之前,好多銀行嘅現鈔提取量都會急劇增加.印鈔廠亦都會有印新銀紙嘅壓力.部分環保主義者認為呢個習慣唔環保.所以,2006年開始港澳政府就叫啲市民喺農曆新年期間用舊鈔嚟封利是,而銀行亦都會準備「迎新鈔」(大概八成新嘅銀紙)畀市民封利是[8].
利是封[編輯]
相傳送利是嘅習俗,喺好耐以前就流行,但嗰時啲人不過係以寓意吉祥嘅鮮紅色紙,包住一張寫滿祝福字句嘅字條,送畀親朋好友,以表心意.到咗大概300年前,啲人就改用一張形狀同正方形相若嘅紅紙,包住啲銅錢,封作「利是」.而第一代嘅利是封,大概喺1900年印刷術開始多人用時,先至出現.當時嘅所謂利是封,做法超簡單,只係紅紙印上黃油,再喺未乾嘅黃油上曬上金粉,效果就好似而家燙咗金字嘅利是封咁,而圖案就多以簡單爲主,再配上吉利嘅字句.
賀禮[編輯]
除咗農曆新年之外,喺其他喜慶場合,好似婚禮,新店開張咁亦有送利是嘅習慣.因為賀禮利是嘅金額通常唔少,所以好多人喺收到婚禮請柬嘅時候,會講笑叫佢做「紅色炸彈」,意味住又要拎一筆賀禮出嚟做利是.香港同埋澳門就叫佢做「做人情」.
其他民族相似嘅習俗[編輯]
- 越南:派「利市」(Lì xì).
- 日本:家長會派「お年玉」(羅馬拼音:otoshidama)畀細路,類似華人社會嘅壓歲錢,不過係用白色封套包裝,而且封套上會寫上接受人嘅名.
- 馬來西亞:傳統馬來人會派一種入面有錢嘅綠色封套,附有一啲伊斯蘭嘅圖案,咁係受咗華人響節慶時派利是嘅影響.
同利是相關嘅犯罪[編輯]
- 送利是以前亦係華人慣常用嘅貪污手法.行賄嘅一方畀對方利是,以作為某種服務嘅報酬.喺香港,向政府人員送利是曾經係日常生活嘅一部份,但係廉政公署成立咗之後,送利是已差唔多無晒.根據而家嘅法例,公務員只有收受親屬嘅利是唔受限制;私交好友嘅利是唔能夠超過2000港元;其他人唔可以過1000蚊;同時唔准收受有公事來往同下屬嘅利是.如果送利是係用作行賄,就無論邊個人,乜數量嘅利是都屬違法.一啲地方,仍然保留呢個制度.
- 喺香港同埋澳門嘅農曆新年期間,亦曾經有一啲不法之徒(通常係三合會成員)假意送財神,送年桔,送揮春,舞獅賀年等手法,迫一啲商戶同市民派利是以作回謝,以圖或企圖勒索.
- 東亞國家嘅人民有喺做手術前後送禮畀執刀醫生利是嘅習慣,呢種利是嘅目的係拜託醫生特別照顧同表達酬謝嘅意思,原本係東亞文化嘅一種禮數同敬意嘅表現,但係就變咗質變為醫生向病人亂咁攞利是,甚至利是成為醫生嘅主要收入來源,嚴重傷害醫生同病人嘅關係同善良風俗,因為咁,利是幾乎已經被各國政府立法禁止,但到今日仍無辦法完全杜絕.


text:
覺得儲錢好難,不如及時行樂?只要意志夠堅定,辦法永遠比困難多!
您都可以試下用「選擇」呢個方法嚟克制購買慾望架!見到想買嘅嘢,忍忍手先!List晒您最近心痕身痕想買嘅所有嘢,按最想要嘅情度同性價比,只買其中一至兩樣,滿足一部份對購物嘅「飢餓感」,咁就無咁容易「我全都要」!
製作起碼十年起跳嘅儲蓄預算報表,見到自己如果按住目前儲蓄進度,喺十年,甚至二三四十年後可以擁有幾多財富,又可以FF下呢筆錢可以幫未來嘅自己做到啲咩(提早退休un un腳?購買物業?或者係完成一啲人生夢想?)FF下絕對可以令您擁有一個可預見嘅未來,從而提高儲蓄嘅動力同埋執行力.
人人都想退休,唔通個個都退到休咩?「懶惰」有時唔係負面㗎,就係因為懶惰先會想退休同儲錢嘛係咪?利用呢種「懶惰」嘅心態:懶得出門(尤其而家疫情),懶得使錢(sorry我知好難做到),同埋記住!您係因為「懶惰」想提早退休而儲錢,所以就更加要提自己應使則使,您賺錢都係想換自由,係咪?忍得呢一時,您就可以努力少幾年唔使搵姨姨喇.
其實嚴格啲嚟講唔係「追星可以幫您慳錢」,而係點樣有技巧地追星,而又唔會令自己出血過多.例如前排偶像代言某某化妝品牌子,一個系列咁多產品我唔係樣樣用得晒,咁點算好呢?我嘅方法就係:用晒啲quota,囤積自己點都會用嘅產品,例如我自己一定會用嘅防曬底霜,咁我就可以避免多餘嘅消費,集中火力支持自己嘅偶像喇.
其實儲錢有時係一種心態,視角同技巧上嘅小小改變,就可以有您想像唔到嘅影響力.祝大家儲錢理財之餘不忘enjoy life!


text:
我玩個時一個BUG都遇唔到 點解你地咁勁一黎就十幾個
btw隻game其實唔差 不過係跳左好多票 不過絕對值得比錢玩 大把所謂3A垃圾game差過呢隻都賣400幾 我覺得呢隻冇D人講得咁差
垃圾就係垃圾,佢本身係詐騙底已經扣左分先
講故事唔夠rdr2
講遊戲性又唔夠gta5
講內容豐富又唔夠法環
Hi隻垃圾有咩存在價值?就係因為佢係小數cyperpunk類遊戲?
故事就佢衰傻的嗎姐 無啦啦後面加keanu落去起晒成個故仔佢
但其實都睇到佢有心想繼續build up個故仔
好似除左動畫都出左幾套漫畫
遊戲性同gta比就無得比架啦 一個multiplayer 一個單機 睇你點睇架姐
gta唔計multiplayer gameplay time咪又係差唔多
cp2077多d唔同玩法既槍 又有得玩netrunner 又有skill tree點 其實仲多元化過gta
內容elden ring就真係吹大左啦 老老實實 elden ring除左個故仔吸引d之外
其他咪又係無乜特別 又係玩多幾個ending又可以收工 pvp又係一堆外掛仔
咁多樣野加埋 cp2077你話每方面係咪最叻就實唔係架啦
但又未至於去到全部垃圾級 你拎晒d最勁既出黎比有鬼用咩
如果以故事黎講gta仲垃圾過cp2077添


text:
派對資訊
- 派對醒目Tips
- 聖誕節推介
- 中秋節推介
- 農曆新年推介
- 復活節推介
熱盤主菜
(中秋趣談)嫦娥,玉兔,吃月餅有故事
一年容易又中秋,相信大家每逢中秋節都會食月餅,玩蠟燭,知唔知點解中秋節會叫中秋節?點解會有中秋節?有冇聽過當中嘅典故呢?每年農曆八月十五就係中秋節,中秋節喺秋季中間,所以就叫中秋節.拜祭月亮同中秋節有關,喺中國古代,有春天祭日秋天祭月嘅習俗,秋季係收穫的季節,古人為咗感恩,便會喺中秋嘅時候拜祭月亮同拜祭土地,至於賞月都係由祭月而嚟,中國人會以月圓象徵家人團圓,所以中秋節又叫團圓節.等我同大家介紹下3個典故啦!
1. 嫦娥典故
相傳遠古時代,天空同時出現咗十個太陽,將土地曬至龜裂,有個人名叫后羿,拉開寶弓射落九個太陽,並命令第十個太陽按時起落,但之後佢漸漸忘記咗當初為民請命嘅心志,由好人變為壞人.有一日,后羿派人向王母娘娘求長生不老藥,大家知道呢個消息之後,擔心后羿嘅殘暴永無休止,后羿嘅妻子嫦娥非常同情人民嘅處境,於是想偷走仙藥,但被后羿發現咗,嫦娥情急之下吞咗仙藥,變得身輕如燕,一直奔向月宮.由於嫦娥奔月嗰日係八月十五,於是每年農曆八月十五,大家就會喺月亮之下擺設水果拜祭,以表達對嫦娥嘅思念.
2. 玉兔典故
相傳漢代時期,月亮之中有隻兔仔,渾身潔白如玉,所以稱作玉兔.呢種白兔拎住玉杵,跪地搗藥,成蛤蟆丸,服用呢隻藥丸可以長生成仙.久而久之,玉兔就成為咗月亮嘅代名詞.古時候,文人寫詩作詞,都會以玉兔象徵月亮,例如辛棄疾嘅《滿江紅·中秋》,都以玉兔表示月亮.
3. 月餅典故
根據風俗書記載,蒙古人統治中國之後,常欺壓漢人,於是大家就想密謀反抗.當時,有個人名叫劉伯溫,佢諗出一個主意,聲稱嗰年冬天有瘟疫,要喺中秋節買月餅食先唔會病,於是大家就爭先恐後買月餅食.當佢地返到屋企掰開月餅,就發現月餅內有一張字條,叫大家以豎起嘅花燈為信號,喺中秋晚上,趁蒙古人食飽飲醉嘅時候一齊反抗,將蒙古人趕走.明朝建立之後,大家都喺中秋節食月餅,紀念呢次對抗蒙古人嘅義舉.其實喺明朝之前,已經有提燈同食月餅,但明朝之後就廣為流傳,同賞月一樣,成為咗中秋節嘅習俗.
睇完以上典故,係咪了解多咗中秋節嘅由來呢?中秋節象徵團圓,最啱就係同屋企人一齊食月餅同賞月,怕麻煩唔想煮,又唔想出街同人迫嘅話,最啱就係嗌到會啦,我地嘅Food Channels Catering提供多款派對套餐及單點美食供選擇,全港各區直送,適合生日派對,宴會,公司活動,朋友聚會或小朋友生日會!立即透過我地網站或者WhatsApp我地查詢預訂啦!祝大家中秋節快樂!


text:
夏天熱死辣辣,鍾意跑步嘅筆者我都唔係日日跑嘅,浸吓水都係一個唔錯嘅選擇,29号就去咗一個主題水上樂園試玩活動,詳細查詢資料就唔多講,可以自己上網揾資料,今篇著重分享試玩過程~
朝早九點九在大學站上大會安排接駁旅遊巴士,準時開車,眨吓眼就到,一落車大會人員就安排我地去 Locker 放置私人物品,每人一條電子感應手帶,唔係插鎖匙果啲咁老土,Locker Size 夠放大背包有餘,旁邊仲有一排人咁高類似試身室的隔格,方便換衫.
户外主題公園
隨即大會人員帶我們約三十人,到室外參觀主題公園,第一個景點係叫烈陽號甲板,有幾個海賊王主角1:1嘅人形硬膠公仔供拍照,以欣賞角度,我就覺得造得幾靚,但我其實係對海賊王這漫畫零認知…
跟住附近有幾個攤位遊戲,其實都係果啲嘢,扔吓嘢拋吓嘢果啲,但係啲公仔就幾靚,而且依種遊戲嘅魔力係,當你唔忿氣或側邊有女仔望住嘅時候,就想表現自己不停咁玩.側邊草地仲會有迪士尼式工作人員,穿上海賊王角色蛤蜊衣周圍走,依啲就啱哂細路,我望咗好耐,都發現唔到佢地用邊個窿睇嘢,同埋三十幾度我心諗會唔會中暑.最後睇埋掛响鐵架上面果個超巨型路飛裝置,就走返上樓去下一個景點~
室內主題展館
行幾极樓梯上到一樓,有個空中花園觀景台,可以望到出面全個白鷺湖,左邊風景係水上樂園,右邊就係整個主題公園,空中花園依度仲有一啲俾小朋友玩嘅番梘水吹波波,如果閣下女朋友係扮萌系少女,佢都啱玩,懒有童真玩吓d飄嚟飄去嘅波波,然後叫你影佢.離開空中花園,行入室内展館終於有冷氣嘆吓,啲冷氣都叫幾恆,首先會有精品區,啲嘢手工幾靚,例如公仔,草帽,T恤及紀念品等等,價錢見人見智.然後側邊一條差不多望唔到盡頭嘅寬敞走廊,就係展覽館,據講好多展示品仲係第一次在港作公開展覽,包括1:1人偶及經典場面佈置等等.
水上競技樂園
終於去到戲肉,當然就係落水,首先返去Locker放低部電話,補吓啲防曬就行去水上樂園區,首先入口處工作人員會為大家穿上救生衣,然後就沿條橋行出去,臨落水有鞋架,可放低拖鞋,跳落水游5,6秒就可以爬上競技區,其實整個競技區可以話係一眼望哂,起初筆者我覺得依啲實屬小兒科,細路仔玩意遮,點知玩落去先知,少年你實在太年輕了,真係好鬼攰,有啲關卡難仲幾高,平衡力胆色力量決一不可~
餐廳
玩完最緊要係食,尤其係落完水之後,果種肚餓就好似飢民一樣,今次旅程最大驚喜是餐廳的小食水準,筆者我好大胆講句,除非你係鐘意食十二度燶味果啲幫派,依度啲小食真係少年蔡瀾都話無得彈,我就好欣賞炭燒美國蠔同埋日式香草黑豚熱狗~
最後响更衣室咪咪麼麼沖個涼 (洗頭水沖涼液自備),坐大會旅遊巴就落返去大學站~
整體嚟講,其實無論你係唔係海賊王粉絲,想夏天有個節目玩吓水嘅,依個係一個唔錯嘅選擇,可以一去~
購票專頁 (樂園最高入場人數: 每節限定150人入場)
陸上樂園 (海賊王) Facebook 專頁
水上樂園(CORE) Facebook 專頁
>
Fitz 連結: https://fitz.hk/?p=98300
更多:
Fitz Facebook專頁
[越野跑鞋] 實測 Brooks Caldera2
[搶閘先試Brooks] 最新緩震技術鞋款 Levitate
[跑鞋實試] Hoka OneOne Tracer2
[越野跑訓練鞋] 實測 Salomon Sense Pro Max
[越野跑鞋] 評測 Hoka Speedgoat 2
官塘朝偉@Fitz
Fitz Running 跑步


text:
以往成日喺葵芳出沒,嗰陣嘅葵廣仲未刻意搞到室內食街一樣(真心覺得以前啲嘢食正啲,冇咁多取巧垃圾,撈麵十蚊七包冇得輸),新都會都未大裝.有一次行經底層戲院嗰頭,突然一陣濃濃炸雞味同辣粉味充斥住我個鼻,原來就係依間大雞大開咗喺度.
嗰期算係雞排店全盛時期,豪大大仲係香港人願意排半個鐘嘅鋪頭,風頭拍得住而家間老虎堂同喜茶.不過豪大大堅持唔切依個風格對於鍾意邊行邊食嘅我嚟講其實唔太好,一路行一路拎住大大件雞扒咬都幾失禮,仲要佢係連骨雞扒,食到最尾真係好鬼麻煩.
大雞大嘅雞扒一嚟比起豪大大叫平(當年好似廿蚊有找),二嚟佢會幫你將本身冇骨嘅雞腿扒剪開一嚿嚿再比兩支竹纖你,食起上嚟就好似煎釀三寶咁方便.對於成日行經嘅我嚟講,佢真係好得我歡心,有時甚至覺得葵廣嘅嘢食都比唔上佢.
只可惜豪大大嘅名氣真係大佢太多,當豪大大可以食住個勢愈做愈有,冇咁出名大雞大都係敵唔過被淘汰嘅命運.自從新都會間大雞大收咗皮之後我一度以往佢已經消失咗喺香港,直到頭先我上開飯喇再搵一搵,先發現原來仲有三間分店,不過兩間喺屯門,一間喺唔就腳嘅葵興(而家都冇幾可經過嗰頭),我諗再去幫襯佢嘅機會都不大.
王牌冇骨雞扒,真心正過豪大大.


text:
世嘉Saturn
世嘉Saturn(日文:セガサターン,英文:Sega Saturn,簡稱「SS」)係日本世嘉一部用CD-ROM嘅32-bit遊戲機.因為係世嘉第六部家用遊戲機,所以用太陽系第六粒行星——土星做名.世嘉Saturn係喺1994年11月22日開始喺日本發售,定價係44800日圓.喺北美同歐洲就分別喺1995年5月11日同7月8日發售.Saturn係雙CPU架構,加埋總共有8粒處理器,但係咁複雜嘅硬件令到開發有唔少困難.
Saturn最初喺日本幾成功,第一日就賣出17萬部.但係喺北美市場就唔係咁成功喇,喺任天堂64推出之後,Saturn嘅市場佔有率就大幅下滑.最後Saturn喺1998年就停產,而佢喺日本嘅銷量只係得580萬部,全球計都只係得926萬部,所以普遍嚟講都視Saturn係一部失敗嘅主機.世嘉無喺Saturn推出超音鼠嘅正統續作,被認為係失敗嘅原因之一.另外,世嘉喺歐美為咗保住Sega 32X,而對Saturn嘅宣傳唔嗲唔吊;同埋世嘉喺只係推出短短嘅4年就放棄Saturn改為發展Dreamcast,都係導致失敗嘅原因.
Saturn嘅評價主要都係好壞參半.雖然佢有唔少好遊戲,例如飛天幽夢,飛龍騎士系列,Virtua Fighter系列等,但係都有唔少嘅負評,例如話硬件設計複雜,無乜第三方嘅遊戲咁.
世嘉三四郎[編輯]
1997年到1998年期間,為咗宣傳Saturn,世嘉請咗初代幪面超人嘅演員藤岡弘飾演世嘉三四郎,拍咗一系列嘅廣告.由於廣告大受歡迎,世嘉唔單止出咗兩個由世嘉三四郎做主角嘅遊戲,更加出埋廣告歌嘅CD,而CD重賣出咗超過十萬張.


text:
諗返幾年前韓國嘅《來自星星的你》大熱,好多女人都沉迷當中,唔係爭住話金秀賢係自己嘅就真係妄想症發作,啲女朋友痴線到係咁話想食炸雞要男友隨時送到,大陸啲女人真係因為男友無隨傳隨到而飛條仔,以為自己係千頌伊.另一邊廂啲男人係咁踩男主角個湯碗頭,但聽返佢地又忍唔住會陪睇,可能睇TVB啲師奶劇太多有新鮮感啦~
「其實世界好公平㗎喎,你諗下女人最寶貴係咩?嗰啲咁珍貴嘅嘢都付出咁都換唔到佢想要嘅嘢就真係對佢好唔公平啦.」
有次我同男性友人講某女model靚到女人都羨慕,但對方講佢整容同打好打針先有今日咁嘅樣,仲有話佢做雞乜乜柒柒,我係講佢依家好靚好唔好?佢做乜同佢依家外表唔關事㗎.
即係唔關身形事,各有喜好,我個人覺得中大email係靚,佢私下都答我一啲私訊問題而且好friendly,多時一個人嘅觀感都係從自己同對方互動而有所影響.
我真係好鍾意佢,一個神可以如此貼地咁有人性.
昨晚喺餐廳,望到個小朋友好純熟咁點餐然後搵位等個餐送到,一個人嘆個煲仔飯加可樂,好自如咁全心享受,無去玩電話或玩具之類,望住佢食真係隔離飯香將我個咸蛋肉餅飯比下去.唔知佢係家人因為忙所以要自己食飯,定係佢好似以前嘅我咁純粹為食.不過佢大個咗應該會同我一樣,覺得媽媽飯係世上最正,因為當中有關愛嘅味道,係專屬嘅味道.
因為有認識嘅小朋友被捕,而嗰啲小朋友本身都係情緒病患者,其中一個仲要有白咭嘅,咁係呢個情況下我就搵那個counselor嘅朋友,因為佢係呢段期間都接過不少發夢嘅小朋友,所以就請教一下佢啦~其實每次同佢傾電話,我都好似被輔導完咁,就算你係佢朋友佢用朋友mode同你傾,你都覺得思緒好似梳理咗咁,好清晰自己思考方向,有種好實在嘅感覺.
剛過去嘅星期五晚,參加咗一個電影放映活動,睇咗套電影《逆向誘拐》.的確係好睇,如果你當係推理懸疑片咁睇呢就一定唔好睇,根本佢個設定係一早俾你估到兇手嘅,所以要以劇情電影去睇,了解兩代人嘅個性,了解當中諷刺嘅社會問題,了解兇手動機,最終目的係乜.
到咗出嚟做嘢,係間少林寺嘅公司返工,開頭都好開心嘅,但始終都有女人存在,啲鍾意權力嘅阿姐,搞是非搞單打,搞走咗好多年輕人,係得我咁硬頸,點搞我都唔走,等佢失權.仲有一個男人婆,哩個極品真係要另開一篇文章先夠打佢嘅衰嘢出嚟,但要講嘅係,唔好以為男仔頭,TB嘅女性易相處,唔撚係囉~
話說發售當日,開售前五分鐘衝入公司厠所(開工唔俾用電話呀),入定個網一夠鐘就就狂㩒個電話,㩒咗五分鐘先入到,但777元嘅VIP位無晒囉……最前都只係480元崇拜企位,唯有早啲入場可以企前啲,但佢啲泥民癲㗎,show前兩小時已經有人排.我從來未睇過一個咁癲嘅演唱會,Lady Gaga都係Mama,但都唔夠哩位妖姬女皇嚟,同邪教一樣控制晒班信徒,真係當個SHOW係邪教咁玩.
啲人成日話同理心,對情緒病患者/困擾者要有同理心,咁主動關心你嘅人呢?你嘅身邊人呢?做人公平啲,對返佢地要有同理心,唔可以話佢地唔識對你同理心你就發晒癲咁鬧人㗎,我其他文章都講過好多次㗎啦,每人背景,成長環境,心智唔同,有啲嘢人地係代入唔到都無計,等如有幾多男人理解到m痛及生仔嘅痛?佢地有努力去理解就已經有心,無心之失嘅正能量衝擊,又點解要講到對方殺人兇手咁?
好耐以前係我病情最嚴重嘅時候,就係男閨蜜陪我渡過,日日放工回家就望實部電腦等佢msn上線,然後震爆佢,隨住時代變遷科技進步由msn 講到WhatsApp ,真係好感謝都好佩服佢可以包容到我海量嘅負能量.唔好以為我地係友達以上戀人未滿嘅關係,佢已經結咗婚啦,係佢有女朋友(現任老婆)嘅時候,我都開始努力習慣無咗佢陪我成日傾計嘅生活.
當日佢老公好焦躁,狂打電話俾我,傾幾句收咗線,隔無耐又打嚟,搞到我都開始亂.然後我忍唔住,要佢俾我冷靜下,想一下見面應該要點同佢老婆講,唔係無識過朋友收帽或派帽呀,係未試過有人咁求救,仲要件事係自己由細識大嘅好友呀!晚上見到朋友,我單刀直入咁話佢知我知道咩事,要佢將事情始末講出嚟,了解咗佢嘅心理,之後當然訓話一番,因為佢老公真係人品好又純情,世間真係難搵,哩點佢自己都知.而且最重點係,點都好唔好影床照,就算自己老公都咁話,科技嘅嘢點信得過?而且仲要同奸夫影,人心嘅嘢做得奸夫點都要留返條線保護自己丫!


text:
[K韓公社]韓影意聞錄—–
好開心又收到電影商既邀請搶先睇呢套aki留意左好耐,由池昌旭,沈恩敬,安宰弘主演既電影 !有昌旭OPPA當然一定要捧場啦!而呢套犯罪動作電影會係4月6日隆重上映,今次呢套真係睇到全場都嘩嘩聲呀!
有留意既都知道,池昌旭就黎要入伍啦T^T但佢都好識做,4月9日除左會黎香港搞見面會之外,呢部佢主演既電影都會係見面會之前上映!4月真係池昌旭月呀!講反套戲先,劇情係講一個打機達人,係一次將電話交比失主之後,一夜之間就變左姦殺犯.不論鏡頭,畫面,特技,排場,動作,完全睇到導演既另類表現手法!用左好多好靚既視覺效果去表達唔同既情節,同以前睇開既真係好唔同!全場都睇到:「嘩~~嘩~~」
昌旭OPPA既演技可以話係爐火純青,要型要可愛要酷要玩要認真要喊要笑,真正既要乜有乜!動作演員呢個身份都好似同佢劃上左等號,睇佢既武打真係一種享受,佢亦為左呢套戲接受左從影以來最嚴格既訓練!一開場既虛擬世界激戰場面,真係型到喊出黎!個畫面更係靚到小妹驚嘆左一聲!而當中令我最深刻既打鬥埸面,係昌旭OPPA熄左間屋既燈,係全黑既環境掉珠仔去聽聲打人既一幕,連身旁友人都忍唔住話:「導演既諗法同表達方法好創新!」
而令我地最驚嘆既,當然係戲中既超高科技!不論係沈恩敬既家,奸角既家,仲有池昌旭隊友們既技能,殺人團隊既技術同頭腦,個啲智能科技,真係勁到離哂地!好多人都會忍唔住話:「有冇咁勁呀?!」,但戲唔係就係想將不可能既野變有可能咩?戲劇世界既魔力,就係你想既都可以係戲到做到!有時睇戲,唔使咁理智既~好好享受一下「不可能」,都幾好呀~
但有小小遺憾係唔係太睇到沈恩敬個靚樣,因為佢飾演既係一位拒絕同外界接觸既駭客,唔會同人直接溝通,面對面都要用電話,長期都用頭髮遮住個樣,所以真係好難睇得清!但亦因為咁,為比較黑暗又沈重既電影情節添上唔少笑聲!
呢套 可謂昌旭OPPA臨入伍前既最後之作!係真.粉絲既你到時識做喇!


text:
要學好德文,寫作練習一定係其中一個重要嘅環節.淨係不斷咁去做練習,但又唔花時間去睇返自己錯咗啲咩,對提升德文水平嘅幫助可以話係相當有限.寫完嘢之後睇返詳細嘅改正,分析返自己嘅錯誤,再睇埋範文去比較下點為止叫做好嘅表達方式,先係提升德文表達能力嘅最有效方式.
無論你係學德文又好,去德國讀書或者工作又好,都有機會同埋需要接觸到用德文去寫作,你可能會覺得無從入手,又或者唔知自己寫成點,白白錯失大好嘅學習機會.
而正正因為咁,所以我哋希望推出呢個「德文寫作指導」服務,為香港人提供一個渠道去透過寫作上嘅錯誤,嚟釐清自己對德文嘅問題同理解,從錯誤中學習.
我哋嘅「德文寫作指導」服務會有三大元素,包括列出錯誤,分析評論,同埋範文參考,以下逐一為你介紹:
你收到嘅第一份文件,會見到我哋嘅團隊Highlight晒你所有嘅錯處,仲會幫你逐個改正.
☑ 務求令你清楚咁睇到自己嘅弱點,
到底邊度錯咗,點錯法
你收到嘅第二份文件,會見到我哋團隊針對每一個錯處,用香港人嘅角度寫咗相關嘅解釋同埋建議.
☑ 務求令你可以清晰理解背後嘅原因同埋思維,有效率地從錯誤中學習
你收到嘅第三份文件,會由團隊嘅德國專業記者根據返你寫嘅文章主題同埋內容,重新撰寫一篇高質素嘅範文 .
☑ 務求令你知道德國人會「德國人會點寫」,咁你就可以好直接咁對比自己同埋德國人嘅表達方法有咩唔同,從對比中學習.
除咗寫文章之外,如果你有任何寫作相關嘅需要,例如E-mail,求職信,報名信等等,都可以搵我哋傾下㗎!
參考一
程度:約 A2 水平
字數:約 200 字
錯誤/評語數目:約 20 個
收費:港幣$600
參考二
程度:約 A1 水平
字數:約 500 字 ( 共九篇文章)
錯誤/評語數目:約 30 個
收費:港幣$600


text:
文明
文明(粵拼:man⁴ ming⁴)一般係指有人居住,有一定嘅經濟文化嘅地區.佢嘅含義有時同文化相同(但嚮考古學同人類學裏面,文明同文化有截然不同嘅含義).文明經常同城市密切聯繫.文明一詞本身就有「城市化」同埋「城市嘅形成」嘅含義.
英文中嘅文明(Civilization)一詞源於拉丁文「Civis」,意思係城市嘅居民,佢本質含義係人民和睦嘅生活喺城市同社會集團中嘅能力.引申後意為一種先進嘅社會同文化發展狀態,以及到達呢個狀態嘅過程,佢涉及嘅領域廣泛,包括民族意識,技術水準,禮儀規範,宗教思想,風俗習慣以及科學知識嘅發展等等.
最早嘅文明改
城市出現,文字產生,國家制度,青銅技術出現,可以話係一個地方出現一個成熟文明嘅標誌.而家一般認為,最早嘅文明大概係西元前 3500 年左右係喺美索不達米亞嘅蘇美爾人[未記出處或冇根據](註:美索不達米亞象形文字大約喺公元前 3200 年出現).
但由於一個人類文明,由一個雛形進而成為成熟係要經過長時間演變,所以學界無法統一每個文明最初嘅誕生時間.就如大英博物館認為冇文字,城市,國家嘅公元前 3500年印度一處所誕生嘅文明做 Indus Valley Civilization,但另一方面一啲學者]]認為有成熟嘅城市,國家制度,文字嘅公元前 1500年嘅中國商文明先至係最早嘅文明.
古代文明改
西元前3500年到西元前1000年呢段時期,就叫做古代文明時期.
古代文明基本都係喺河流同流域發源,唔同嘅時期往往俾唔同嘅文明佔據,以地域環境大致分為:
- 兩河文明:發源於亞洲底格里斯河(Tigris)同幼發拉底河(Euphrates)河流域,又稱美索不達米亞(Mesopotamia)文明.兩河文明亦係有史可考嘅最古老文明,形成期可以追溯到西元前4000年,大概西元前3500年正式形成.當時生活嚮兩河流域嘅係蘇美爾人,建立咗蘇美爾文明.之後陸續有閃米特人,赫梯人,亞述人,波斯人,馬其頓人,羅馬人,阿拉伯人同突厥人相繼入侵.兩河流域繼蘇美爾人之後最偉大嘅文明就係由閃米特人漢穆拉比建立嘅巴比倫.
- 尼羅河文明:發源於非洲尼羅河(Nile)流域,又稱古埃及文明,佢嘅歷史可追溯到西元前4000年.西元前3100年左右,上埃及國王美尼斯統一上下埃及,開始咗史稱嘅埃及王朝時期,亦代表古埃及文明正式開始.
- 印度河文明:發源於亞洲印度河同恒河(Ganges)流域.文明嘅開始可追溯到西元前3000年,最終喺西元前2500年左右形成.
- 愛琴文明:發源於希臘愛琴海地區,西元前2000年左右形成.米諾斯文明發源於歐洲地中海嘅克里特島(Crete),又稱克里特文明,後被麥錫尼文明所取代.
- 商文明:發源於亞洲黃河流域嘅商文明喺西元前1600年左右形成.更早(但缺乏考古證據)嘅夏文明據推測喺西元前2000年左右形成.
- 奧爾梅克文明:發源於中美洲,西元前1200年左右形成.
古典時期嘅文明改
西元前1000年到西元500年呢段時期,好多文明進入繁盛時期,通常亦被稱為古典時期.
- 古希臘文明嚮大概西元前500年到西元前300年間達到鼎盛,創造咗燦爛嘅古希臘文化.隨住亞歷山大大帝嘅征服,古典希臘文化被傳到整個地中海地區同中東地區.
- 古羅馬文明嚮西元前300年到西元200年間達到輝煌,建立咗幅員遼闊嘅帝國.
- 印度文明最繁盛嘅時期係西元前三世紀前後嘅孔雀王朝同西元四世紀前後嘅笈多王朝.
- 瑪雅文明嘅輝煌時期嚮大概西元前200年到西元900年間.
- 華夏文明嚮大概西元前700年到西元前200年間(春秋戰國時代)創造咗輝煌嘅文化.嚮大約西元前200年到西元200年嘅漢王朝時期,帝國達到鼎盛.
失落嘅文明改
科學界普遍認為呢啲只係傳說中嘅文明,但依然有好多人信.
關於文明出現嘅理論改
文明係點樣出現嘅?呢個對哲學家同人類學家都係好吸引嘅課題,因此亦有好多理論來闡述各自嘅觀點.大部分觀點比較一致嘅睇法係中央集權嘅出現係文明存在嘅起點.因此研究中央集權嘅出現就成為一個焦點.但係所有嘅理論都重未解釋到所有文明嘅起源,佢只係適用於部分文明.
- 灌溉系統(或者叫水利系統):卡爾•威特福格爾係呢個理論嘅最有力支持者.呢種理論認為新石器時代嘅農民認識到洪澇災害雖然會毀壞莊稼,但亦可以提供更加肥沃嘅土壤,因此開始修建水壩,然後用來灌溉農田.隨住規模不斷擴大,就開始出現專門負責管理灌溉系統嘅人.通過呢種灌溉系統嘅集中管理,逐漸發展出最初嘅統治階層,文明由此產生.但係反對意見認為,當時一啲興盛嘅城市,灌溉規模好細;如果由國家管理灌溉,考古發掘嘅資料應該會更多,而實際情況相反.而且文獻中記載,當時嘅灌溉系統係由神廟管理,而唔係政府機構.亦有觀點指,灌溉工程係文明發展嘅結果,而唔係起因.
- 貿易網絡:呢種理論認為貿易嚮文明嘅發展中起決定作用.嚮生態多樣化嘅地區,要獲得稀少嘅資源,就需要貿易機構來組織貿易,咁就需要某種中央集權嘅形式.但呢種理論對於某啲文明係正確嘅,對另外一啲文明就唔係.
- 環境同社會限制:呢個理論由羅伯特•卡內羅提出.佢認為由於地理環境嘅影響,例如山脈,海洋對人類嘅阻隔,至產生咗文明.由於人口增長而冇擴張嘅餘地,從而開始爭奪稀少嘅資源.咁就導致內部出現階級,其中由統治者控制稀少嘅資源.對於外部就有擴張需要,呢啲都需要有一個中央集權嘅政府來嚴密組織.
- 宗教信仰:這種理論認為宗教信仰對文明嘅形成起至關重要嘅作用.
文明所帶來嘅問題改
文明嘅發展促進咗人類社會嘅進步,但同時亦帶來好多問題.比如衞生問題.重有傳染病嘅問題.此外不同文明間嘅衝突以及文明內部嘅鬥爭令戰爭成為一個好普遍嘅問題.嚮文明內部重有一個階級之間嘅衝突問題.


text:
分手後,遇上你: 要結束了嗎?
手機再次響起,一幅笑得好甜既女仔相出現係手機既螢幕,無錯,係Jessica打黎,佢已經打左第五次黎,但我始終都係冇聽,原因無他,就係因為把男人聲.腦海不斷出現各種各樣既念頭,為左令電話唔再響,我熄左機,掉左落床,自己就訓係地下,一訓就三日三夜.
其間Jessica有上過黎,不過我冇開到門比佢,佢不斷禁鐘,我就選擇逃避,因為我唔知道點面對佢,我好驚佢一見到我,就係講分手,所以我唔見佢仲好.直至第十二日,我訓唔著,我打開youtube,咁岩見到劉嘉亮既你到底愛誰,我播出黎聽「一個人喝醉,好想找個人來陪,我們之間有太多的誤會,愛不能再沉睡,是可悲是摧毀,我不要再為誰掉眼淚.」
呢隻歌,勾起我同Jessica既回憶,唔通中間有咩誤會,而我因為心情唔好,所以亂諗,但另一方面,我又會覺得根本我冇諗錯,佢確實係同男仔一齊,可能以家陪係佢身邊既男人,先至係佢既真愛.諗深一層,其實一切可能都係我自己造成,如果我唔衝動,唔打架,唔坐監,之後一切一切既事都唔會發生.但係以家,所有事都因為自己而改變左,到底我仲係唔係可以比到幸福佢,問題不斷係腦海浮現,點解因為一把聲,就發生左咁多事情.


text:
在討論森中行者 hongkongerer 的高致命風險爬山方法之前,我先講下究竟行山,爬山(即係險線撚眼中嘅險線),攀石之間存在咩關係,因為我發覺到其實好多人都誤以為以上三者係互不相關嘅活動而將佢地完全分割,咁樣其實係理解唔到到底咩野叫做「山」.
其實,行山爬山攀石都只係反映一個人喺山野中嘅不同地形嘅處理,我引用一下外國勢力美國嘅登山評級系統 Yosemite Decimal System(YDS).呢個系統係用於評估行山遠足,險線同攀登嘅難度.系統中主要分為五大類,簡單啲講即係 Class 1 ~ 5 .
Class 1
即係超簡單嘅行山遠足,唔會對自己有即時生命危險,只要自己唔好 on9 到唔帶水唔帶野食應該都可以安全落山,香港四大山徑就係 Class 1.
Class 2
可能要用手扶下石扶下樹,要簡單 scrambling,但都一樣幾乎冇潛在嘅生命危險,例如:釣魚翁主山徑,蚺蛇尖主山徑,鹿巢石林,一啲爆林路線.
Class 3
開始有明顯嘅暴露感(凌空感),必須要用手爬,但都算係簡單嘅攀爬,繩索暫時都未必需要用住做扶手繩,跌落山有明顯嘅致命風險.
Class 4
暴露感(凌空感)加強,經常需要用到繩索做下扶手繩.唔難爬,但通常一fall 嘅話,都好容易致死.
Class 5
進入技術攀登程度,繩索會直接繫上安全帶以確保生命安全,無繩嘅fall 意味著嚴重傷害或死亡.呢到會再細分為 5.4 ~ 5.15 c ,係攀岩嘅等級.
不過我地香港攀石撚就跟法國 grade 嘅,但我講上面嗰堆野又同之後有咩關係呢?喇,香港攀山總會攀石跟法國 grade ,但係以我所知,香港攀山總會嘅山藝就跟上面嘅美國 YDS 系統.
森中行者用嘅方法係,一個人 free solo 到上方 build up 一個 anchor ,然後 set 條扶手繩落去俾攀爬者扶繩上攀,繩係固定而中間每個間段都有一個扶手環(阿爾卑斯蝴蝶結).但應用嘅地形是否適合,就存在好大嘅討論空間.
登山嘅方法同標準,嚴格上係冇最終嘅答案,只有以知識,效率,風險評估同安全性之間做一個最實際嘅考量去應用唔同嘅方法.
但暫時我睇到嘅係,森中行者自稱上過攀岩同山藝但係就好似唔係好識將山藝同攀岩教嘅野運用返出黎,而且在一個不適合的地形,用一個不適當的系統去攀爬,而當中嘅一啲錯誤操作,加上將影片放上公開平台,都好嚴重地將錯誤嘅資訊帶俾觀眾.
沒有足夠概念去應用各種技術
其實只要有一定距離嘅 fall ,金蛇纏絲手係會食哂所有衝擊力,好大機會係會斷手.個問題就黎喇,扶手環個用途就係俾你扶住爬而唔想你纏住隻手,咁點解唔去用?呢個就係其中一個問題所在,而其實山藝除左教阿爾卑斯蝴蝶結,應該仲有好多繩結例如普魯士結,意大利半結,臨時胸式安全帶,又點解唔去應用?
又以「格仔山」同埋「絕龍谷」為例,其實當中如果攀爬者喺繩索以固定而且冇收緊嘅狀態下fall,條繩係 buffer 唔到衝擊力,個 anchor 同自己個身體係食哂所有衝擊力,冇錯又係衝擊力呀.如果個 anchor 本身已經係 set 得好差係會直接成個承受唔到爆左㗎.
唔係話你覺得自己唔係攀緊岩,所以套系統就可以亂黎,跌落地一樣會輕則受傷,重則死亡.
地形錯判
以飛鵝山險線為例,雖然唔係全條路線都係 Class 5 ,但最難部份一定係達到攀岩級別,山藝係唔會教你喺 Class 5 繼續用呢種方法,試諗下,呢套系統存在嘅最大危險係咩?條繩需要有 Leader 去 free solo 上去 set up,先撇除爆石爆 hold 呢啲另一個更危險嘅潛在風險,單以呢個過程,如果 Leader 失足嘅話,基本上連人帶繩飛落山,其他人咪喺個崖到企左喺到?使用者又有冇考慮到呢個情況?當然啦,你話我一定唔會 fall 我又吹你唔漲嘅,不過係咪真係次次都 100% 唔會 fall 先?
真正最大嘅危險
真正 Free Solo 嘅人,佢地通常都好清楚知自己做緊乜,因為佢地知道自己係無繩獨攀緊,佢地知自己跌一跌就死.
但係,真正最大嘅危險係唔清楚自己危險,何謂之唔清楚自己危險?即係例如 Leader 根本就唔清楚自己 build up 嘅系統有咩優點缺點而胡亂使用,follower 以為 leader set 嘅繩好安全,Leader 冇足夠嘅概念去 build up 一個良好嘅 anchor,佢地識抱石綁樹做 anchor,但佢地唔識分邊啲石抱得,樹要幾粗先用得,樹健唔健康等等.綜合以上,其實佢地嘅系統根本唔足夠 backup 到佢地嘅生命.
將影片放在公開平台誤導觀眾係另一個嚴重問題,當現場嘅 partner 都有機會俾「系統」蒙蔽左以為係好安全嘅時候,隔住個 mon 嘅觀眾又會唔會睇得更清晰?同埋「格仔山日常訓練」呢個名都夠誤導人,「日常訓練」,即係個個人都做得咁嘅意思啦?
成年人唔一定有批判思考,唔係嘅話抖陰都唔會咁多人玩啲 challenge 死鬼埋? 100 個人有一個跟左你地啲方法去玩都夠死啦?唔應該將個波射俾觀眾,咁樣係超級不負責任嘅一件事.
其實你地點玩我真係理唔到幾多,你地都係一副搏盡無悔嘅心態啦,靜靜地玩囉,唔擺上網我真係冇乜所謂.
作者:@lsshogun


text:
15 JULY 2017(SAT)
原本計劃係上年十二月去北海道睇雪,不過因為出機票方面有點阻滯,所以最後都未能成行,坦白講我同小小豬都真係勁失望,唯有寄望暑假再去玩,由睇雪景改睇花景啦!
我地嘅行程又要等多大半年,終於可以出發啦~
其實今次行程都有好多第一次,我地三口子第一次自由行去旅行,我地仲會第一次自駕遊,仲要第一次可以幸運地升級上商務客位,坦白講我咁大個女都係第一次坐商務,所以當空中服務員同我講依個消息時,我都有點難以置信呀!
我地就懷著超興奮心情上機,一到座位空中服務員姐姐就為小小豬準備好飲品啦~
開心事唔止一件,我地仲可以安排坐窗口位,嚟緊四個鐘嘅飛行旅程小小豬可以慢慢睇雲景啦~
小小豬咁大個仔都係第二次搭飛機,所以唔多唔少都有點緊張(其實我都驚驚地...哈哈),不過飛機起飛之後,佢個人都安定返晒啦~
當然啦..因為佢見到一片片好靚嘅雲海,真係好靚好靚,我地真係望左好耐好耐,好似啲棉花糖包圍住我地咁呀~
係飛機除左睇雲之外,小小豬仲可以破例睇好耐電視添~
不過佢地係睇至愛PEPPA PIG,咁就由佢啦~
睇完風景就到進餐時間啦~
啲食物都唔錯呀~
邊食邊睇電視,睇下小小豬幾歎~
終於嚟到北海道上空啦~
坐左大約四個鐘飛機,嚟到北海道啦~
落左機之後,可能因為係商務關係,所以我地就好快拎到行李,然後就開始我地七日六夜行程啦!
想知我地第一站去邊,就留意我下一篇(北海道親子之旅)啦!


text:
我哋今次再詳細啲去講租屋當中嘅流程.
搵盤
首先,普遍都會上去rightmove 或 zoopla 搵盤,agents 係會有啲未放上市場嘅盤告知我哋,但資料就未必完全齊備,例如未有內部相片,未有確實起租日期,甚至未有確實定價等,所以,主力都係靠以上兩個渠道係最多最齊最集中.
當見到啱心水嘅盤,主要都係用電話聯絡地產經紀(agent),有時打電話打咗好多次都冇人聽,就先爭取時間上網填咗啲基本資料俾agent 先,希望喺你未打到電話之前佢會主動搵你(當然呢個機會好微,但都有幸試過agent自動打返電話嚟嘅).打得通呢個電話搵啱人你就成功咗第一步,agent或會直接安排睇樓時間,但如果間屋仍然有租客住緊,agent就要稍後和租客夾好時間才覆你.留意番,如果agent好耐都冇搵返你嘅話,你需要再打電話去跟進,因為有時佢哋係會唔記得咗,又或者曾經嘗試搵過你一次你冇聽電話佢哋就唔會再搵你,直接放棄你.
另外,有時見到啲盤經OpenRent出租,即係由業主自己放盤,不經地產經紀,約睇這類型嘅盤最直接就係上OpenRent嘅平台搵返個盤出嚟,然後send message俾個業主,講自己background,希望業主選中你,安排你去約睇.
睇屋&出Offer
睇屋當日,agent 會大概講一次間屋各樣嘢俾你知,有任何疑問請當刻問清楚,同agent傾過嘅重要事項請你出Offer嘅時候清楚寫明,免得之後口同鼻拗,例如你見到隻窗爛咗而agent話業主會整返,你就喺出Offer時寫明 “assumed the broken window in kitchen will be repaired before tenancy starts”.出offer主要係填offer form 或者出個offer email, 之後再補電話確認agent收到你嘅offer.出offer時,要列明租金,租期,起租日期,會否俾upfront, 會俾幾多個月等.跟住就係講出你對間屋嘅要求,例如要做專業清潔,要油油,要處理牆身發霉,同埋先前提及嘅一啲特別事項等.
而每個agent收到offer後做法都可能不同,有啲一收到有人出offer,就會交俾業主睇吓接唔接受.有啲就等吓先,收齊晒先一次過交俾業主決定揀邊一個.所以,如果有心租嘅話,唔好拖得太耐,盡快決定然後通知agent,成功機會就會大啲.
當業主選中你,你需要先交一個星期按金(holding deposit),他們收到你嘅按金之後就會停止安排其他人再睇盤,佢哋亦都不會再接受新offer,代表你已經成功hold咗間屋.
Reference check
交完按金之後就要做reference check,呢個係由第三方(獨立公司)去審核你嘅資料.好多朋友都覺得呢個步驟好煩,既然已經預咗要交12個月租金預繳,點解仲要提供咁多資料,覺得佢哋處理欠缺彈性等等… 冇錯,你要有心理準備,係好煩,但這個步驟仍然係絕大部份agent正在採用的,只有極少極少數嘅agent冇經reference check.
過完reference check之後,agent就會草擬一份租約交給你過目.曾經有朋友問過會唔會過唔到reference check,租唔到樓.Referencing company 當中細節點樣處理冇考究,但經驗話俾我哋聽,只要交齊所有資料,又有租金預繳嘅話,香港過嚟嘅朋友係冇試過唔批嘅.Agent 隨即亦會列明餘下嘅租樓款項:包括租金預繳,五個星期嘅按金(呢畢錢係會喺完約之後退返俾你,如果你冇被對方因為間屋嘅各種問題而扣錢嘅話),扣減返之前已付那一個星期之按金(holding deposit),留意租約應該要例明所有租客名稱,請檢查清楚對方有冇打錯字,因為我哋大部份人嘅英文名都係拼音而來,佢哋有時會串錯字的).假如業主或租客對呢份租約沒有任何問題,agent 就會出一份正式租約,由雙方簽署,之後你就可以喺起租期前交埋尾數.
起租
起租當日,agent就會安排交鎖匙給你.跟住7至10日後就會收到inventory report (有少部份公司可能起租當日就已經有inventory report), 請睇清楚間屋有冇啲咩問題,如果同report有出入,咁就要盡快提出,通常有七日時間俾你提出任何修改.
水電煤
水電煤方面,有啲朋友問是否需要未入住之前申請,怕會被cut水電媒,其實即是你未申請未登記,你入住嘅時候都會有水電煤供應的(除非你往後一路都唔申請唔登記就另計).你可以喺起租當日先記錄返水電煤錶嘅讀數(inventory report 亦都會有電煤讀數之記錄,但好多時水就未必有,因為未必搵到個水錶),然後先慢慢上網登記返水(你嘅地區只有一間水供應商,所以冇得揀)公司嘅戶口.而電煤公司有得揀,你可以上網格吓價 (google search 吓 compare energy / compare gas and electricity) 已經有好多網站會提供報價,有好多仲可以透過Top cashback 取回贈呢.只要你輸入間屋嘅地址(postcode)便會有唔同公司嘅價錢參考,格完價揀定咗公司之後再上公司網站登記,入返之前你已經mark低咗嘅讀數同你入住日期(入住日期係你份合約上之起租日期,唔係你搬入間屋住嘅日期),咁電煤公司就會知道由幾多度開始charge 你,至於揀邊間電煤公司好,你可以喺網上睇reviews,越多人評價,越多星,就應該越可靠.
Council tax 方面,你則可以有租約後(即使未入住前)就去申請.每個Council唔同,但基本上都係上返所屬council 嘅website 就會搵到相關資料,教你點樣去交Council Tax.
最後,當然唔好忘記申請寬頻同埋TV license 啦.祝大家一切順利!
溫馨提示,以上是我們經驗之談,唔代表所有租務嘅流程都一定一模一樣.
_________________________
如有興趣喺英國租樓,可WhatsApp聯絡 UKhome4me
我們現時所提供之服務範圍為Reading, Wokingham, Bracknell, Maidenhead 和距離Reading 一小時車程內之地區.
Previous Posts:
Crime Rate


text:
班衫班褸衫訂製專門店
關於班衫
OUR STORY
Helios主要為客人訂製班衫,班褸,班Tee或校隊波衫等等.我們的宗旨是為同學提供緊貼市場潮流的團體班衫,擺脫傳統班衫班褸的刻板印象.經過7年努力,我們有幸服務過萬名客戶,更在2021年榮獲香港著名品牌大奬.我們提供多種班衫產品,其中包括T-Shirt,衛衣,運動服,棒球褸等等, 而我們亦會致力增加種類,令每一位同學都可以購得心中所想.如果需要訂班衫班tee可以隨時聯絡我們.關於我們
班衫聯班折扣優惠
在班衫價錢方面,為減輕同學們的經濟負擔,我們會為同學提供班衫訂購優惠.例如聯同另一班訂購,可以享有全單95折優惠,聯同另外兩班訂購,可以享有全單9折優惠,同學們聯班數量愈多,優惠愈多.如果全部價錢合共多於4000元更可享有免費送貨優惠.同學可以點擊圖案取得優惠.
熱門班衫班褸款式
班TEE及班衫設計
整班衫好多時侯都想睇下自己心中嘅設計整出黎會係點樣,但係無奈地同學仔未必具備使用專業設計軟件既技巧,想自己整出黎都無從入手.依家有三個方法可以幫到大家,首先,如果你係手頭上已經有個設計嘅概念,亦都係網上搵好哂啲需要嘅圖案,只係差放上件衫到睇一睇效果,可以去我地網站嘅自助班衫設計頁,你地可以係上面揀選番自己想要嘅班衫,班tee或者班褸,再放你哋預先準備嘅圖片或者文字上去,就可以預覽同埋任意更改你哋嘅設計.
然後第二個方法就係參考其他朋友仔同埋客人嘅設計,我地會將設計得好嘅製成品影相放上我地嘅Instagram- Helioshk.ltd,大家可以參考一下佢哋嘅設計,睇下邊一啲類型既作品係啱你地,又或者瀏覽一下我哋網站上面嘅參考圖案再結合自己嘅元素就可以創作出屬於你哋嘅班衫設計.
如果以上兩個方法都整唔到啱心水嘅班衫,最後嘅方法就當然係按一下網站最頂嘅Whatsapp button聯絡我哋,我哋都會盡快回覆.
helioshk.ltd
2,071 5,925
🖖🏻我們致力為客戶製作緊貼潮流的團體服裝🖖🏻
香港著名品牌2021🏆 名師代言🥇服務超過一萬名專貴客戶🏅
立即查詢:
53992534 Liam 👨🏻💻
59898804 Jaynean 👩🏻💼
#班衫#印衫#班tee#波衫
班衫圖案印刷
另外一個同學仔會忽略既部份就係班tee圖案既印刷方法,但係圖案印刷既方法往往會好影響到件衫出到黎既效果,所以揀選番最合適既圖案印刷方法係十分之重要既.我地提供左好多唔同既印刷方法,例如絲印,刺繡,燙畫同埋數碼打印等等.唔同既印刷方法適合唔同既情況,例如要印唔同名唔同號碼既班衫可以用燙畫,又或者印色彩斑斕既潑墨圖案可以用數碼打印.如果想睇下唔同既印刷係咩黎既話可以去我地網站既印刷技術Page,入面好詳細咁樣講緊到唔同印衫技術既優點同埋缺點,同學仔可以揀番岩算己設計既方法,再向我地報價同埋查詢.
班衫布料款選擇
有留意開我地Helios既同學仔應該都知道,我地既產品係有分開裁布,成衣,同埋運動波衫依三大類別,運動波衫相信大家都可以用字面理解所以就唔詳細敍述.依到主要同大家解釋一下點樣區分裁布製衣同埋成品衣服.
裁布製衣
裁布既意思係我地會向布行買一匹匹布咁買番黎,然後再按你地訂既班衫款式剪裁布料,印花再車縫.心水清既同學仔一定睇得出裁布既創作空間會比較大,隨左可以任意設計衫既圖案之外,仲可以對衫既細節進行設計,例如可以拼布,拼色,前後幅既長短不同等等.
成品衣服
簡單黎講就係買一啲有品質保證既品牌既空白衫黎進行印刷,例如Gildan或者Printstar等等.由於成品衣服只會涉及圖案既設計同印刷,所以由落單到做好出廠既時間都會比較快.
講到依到,同學仔應該大約會知道應該會知道邊一款會適合你地.以比較簡單既指標黎區分就係裁布製衣既質素同埋製成品都會比成品衣服好,但係相對就要多啲時間黎做好件衫.相對地成品衣服就有出貨快同埋價錢相對平既優勢,如果同學仔只係想要件衫黎著幾次活動既話,成品衣服就岩哂你地,如果你地想件衫可以耐用啲同埋質素更好可以揀裁布製作.如果大家想要睇更詳細既介紹可以去我地網站既產品分別到參考.
起訂數量
無論係班衫定係校隊衫,為照顧唔同大細既班別,我地鋪訂購既衣服全部一件起做,不論你係要印刷t shirt,印衛衣或者係訂製毛巾,我地都可以滿足數量上既要求.


text:
明星跟身光頸靚向來掛鈎,出入名店,到酒店High Tea已是明星基本的生活定律,但入行八年有兩層樓在手的鍾嘉欣,卻一如以往樸實無華,直言心動買個靚手袋都會內疚,她坦言入行時答允家人,不會被同化成Material Girl!
金錢對我嚟講係一個安全感,我父母由原先咩都冇,一分一毫咁湊大我哋,由一個細細嘅單位開始,到依家有個平穩家庭,佢哋真係好叻!雖然我唔係有錢女出身,但自小都好開心,因為父母嘅影響,令我真係覺得錢係唔易搵,所以唔可以亂花.
呢個年代好多人買嘢都係為一時開心,但因為我要好有安全感,加上理財又唔係好叻,所以使錢欲望唔大.好多人都叫我做慳妹,初時聽落都覺得冇乜嘢,以為係一個讚美,但其實真係認識我幾深?講到我好似好孤寒咁就大件事!
「唔使着最靚」
我好相信名利同物質會好影響個人價值觀,我唔想一直堅持嘅價值觀會變,所以成日警惕自己:「唔使着最好!唔使着最靚!」有時都會畀啲靚嘢沖昏頭腦,呢啲欲望永遠都唔會停,但係我應承咗屋企人,入行後唔可以變,我要永遠永遠做番以前嘅鍾嘉欣!我都係人,但有時都怕向來堅持嘅價值觀會畀啲衫褲鞋襪沖走,真o架!有時真係有少少想走o架!
我使錢概念係如果好食,有需要去食,先至花錢去食!或者外間認為娛樂圈嘅女仔一定日日買名牌,但我覺得唔買名牌都好正常.如果我只係一個普通市民,對比番我依家使錢嘅方式就真係唔係慳.今年我目標係買多層樓,磚頭最穩陣,我冇時間亦唔識去投資,咁不如買樓仲好.
買名牌袋內疚
我啲錢會花喺買車畀爸爸,幫父母供加拿大間新屋,請吓屋企人去旅行,又或者平時開工萬歲……買衫褲鞋襪以實用為主,如果買完只係放喺屋企唔用,我唔會再買.嘻嘻!其實近嚟我開始愛上手袋,雖然買得起,但又會有啲內疚.真o架!以前人工有幾多?唔通用兩個月人工去買個袋嚟威咩?
點樣令自己把持住就係可能我每日都同屋企人傾偈,同埋我諗好多嘢,會諗番父母點辛苦養我時,諗到呢啲,就開始覺得唔需要去買呢個手袋!但我覺得唔使諗得咁複雜,對自己喜歡嘅嘢唔好太沉迷太離譜就可以,鍾意嘅咪買個靚手袋畀自己囉!
(明日待續)
口述:鍾嘉欣 筆錄:專案組
鍾嘉欣為父母堅守承諾,入行後應使則使.
不懂投資的鍾嘉欣坦言愛買樓保值.
本文鏈接:鍾嘉欣錢唔易搵:磚頭最穩陣


text:
牙齒嘅健康唔僅僅關系住我哋嘅身體健康同時亦系會影響到我哋嘅外貌形象,而門牙就可以講系我哋嘅門面了.而如果門牙因為種種原因出現咗缺失咁對於我哋嘅健康同外貌都系影響非常大嘅,所以對於門牙嘅缺失做種植牙修復亦就系常理之中嘅了,咁門牙做種植牙幾錢呢?下面珠海牙科醫院口腔科嘅專家為大家詳細嘅介紹一下.
珠海牙科醫院嘅專家講門牙缺損或缺失陣選擇門牙種植系非常好嘅,因為種植牙具有自身良好嘅優勢,唔使磨牙修復,且壽命系終身嘅,比烤瓷牙更加嘅舒適,但系有啲就系做種植牙花費系比較貴嘅.咁門牙做種植牙幾錢呢?
門牙做種植牙幾錢呢?
首先,決定種植牙價格嘅因素主要包括材質,種類,醫生技藝等多方面嘅因素.由於種植牙系有好多部分組成嘅,因此,佢嘅價格亦系由其組成部分決定嘅.主要包括種植體,修復基台,手術費用同烤瓷冠費用.
然後,我哋日常使用嘅種植牙嘅品牌有好多,如美格真同ITI種植系統等,韓國美格真種植系統系中國人比較適合嘅價格喺幾千至萬元左右,簡單嘅講就系唔同品牌嘅種植體價格都系唔相同嘅.
其次,唔同嘅地域嘅生活水平唔同所以醫院嘅定價亦會有差別,再加上唔同醫院擁有嘅技術設備同醫生嘅資質能力都唔相同,一般好嘅專業嘅醫院價格會高一D.


text:
「記憶」
人嘅記憶真係好得意,以前考試要背書,十版八版嘅論文都無問題,可以一字不漏咁寫返哂出嚟.細個下下都真係靠個腦記住,但係慢慢就會發覺越嚟越多嘢要記,好似無以前咁好記性,所以都會寫低.當有咗電腦之後就會開個記事簿寫低佢,不過好多時都唔會睇返甚至乎唔記得寫咗係邊.雖然話方便,但係始終會漏嘢.到最後都係唔記得咗,醒起嘅時候都已經太遲了.
「紙筆」
依家啲記憶力真係差到一個點以為自己老人癡呆,經常性無記性,明明個頭先至睇完嘅嘢好快就忘記咗.以前記八個字嘅電話號碼基本上睇完一次我就會記得,但係而家就真係要睇幾次或者要寫低先至記得.而家好多時諗嘢都真係要寫低,就算有時打咗落電腦其實都真係未必下下睇返.最好嘅夥伴都係一本簿同一支筆.好多嘢真係要即刻處理或者寫底,如果唔真係好快唔記得.
「衰退」
最近見到有所謂提高記憶力嘅糖,其實有無用真係無人知.不過人就係咁,隨著年紀長大,記憶力係會漸漸衰退,嚟個係無可改變嘅定律.所以寫文都係一個好嘅方法,等自己仲記得嘅時候記錄落嚟.希望若干年後睇返會記得返自己寫過嘅嘢.有時真係唔係特登唔記得,只係個腦太多嘢諗同有太多嘢要處理,所以有時老土啲嘅方法都係咁話,寫低佢一定就唔會唔記得,真係唔好以為自己十八廿二.
Also published on Medium.


text:
跑步機好多人都用過,亦有人因為怕喺跑步機上面跌親,所以遲遲唔敢用跑步機練跑,可能好多人都覺得用跑步機好容易,其實要注意嘅好多,而對於新手嚟講,第一次使用跑步機,安全喺最重要嘅,不如睇下依條影片作者講解下點用跑步機!
1.雜物一定要放好
每次開動跑步機之前,都要確定所有物件完全固定放好,因為跑步過程中如果有雜物跌落履帶,好容易會發生意外.
2.了解點樣停
緊急停止制喺每部跑步機必備嘅安全設備,另外一個就喺安全夾,開動跑步機之前最好先將安全夾,夾喺衣服上,當發生意外或者猛烈拉扯安全夾都,跑步機會應為有危險而停止.
3.使用跑步機上面嘅心率計
有唔少人可能未使用偵測心跳率嘅產品,或者未習慣使用心跳率嘅感覺,不過其實跑步機上面都有測心跳率巧能,通常會喺銀色金屬,只要雙手緊握喺上面,就可以得出心跳率,幫你偵測當時運動強度.
4.知道部跑步機點用
最基本就喺要知道點開始跑步,然後就喺加速同減速,而坡度亦都喺好重要嘅功能,另外每一款跑步機都會有特色功能,咁就要由跑友自己探索啦.
5.點樣提升速度
調節跑步機速度應該因應個人訓練目標同個人體能條件而定,一般建議初學者先選擇舒服及有信心嘅速度,慢慢適應之後再按個人能力與目標提高速度.
6.試下離開履帶
使用跑步機其中一個技術,就喺離開同返回運行緊嘅跑步機,可離開跑步機首先要將雙手放喺扶手上面,雙手用力升起身體,然後跨上旁邊腳踏上,返回跑步機同樣方法,先用雙手升起身體,再返回履帶上.
7.跑嘅時間維持中線
喺跑步機上運動需要保持直線,而且最好一路維持中間位,偏離中間線就會有一定危機,所以跑步期間最好不斷了解自己位置,而且儘量調節保持喺中間位.


text:
點解要光纖入屋FTTH?光纖入屋意思?
點解要光纖入屋FTTH?光纖入屋意思?
咁點解一定要用光纖入屋?光纖入屋係乜嘢意思呢?光纖入屋嘅意思呢其實即係由網絡商嘅電訊機樓,一路鋪設光纖去到你屋企,全程都係用光纖傳輸訊號嘅,就係叫做FTTH光纖入屋.可能就會有人問啦,點解要揀光纖入屋呢?乜唔係香港全部單位都係用緊光纖入屋㗎咩?咁其實就唔係嘅.根據通訊辦公佈嘅數字,截至2021年12月光纖到戶即係光纖入屋啦,其實只係佔咗62.1%嘅啫.換言之呢香港大概係有3至4成人呢,唔係用緊光纖入屋嘅.咁佢哋係用緊乜嘢呢?通訊辦有進一步公佈光纖到樓滲透率係18.9%.咁乜嘢係FTTB光纖到樓呢?同光纖入屋有啲乜嘢分別呢?其實呢FTTB光纖到樓呢,即係講緊由網絡商嘅電訊機樓到你屋企嘅大廈呢都係由光纖鋪設嘅.不過,由大廈機房去到你屋企單位入面嘅呢一段路程呢,就並唔係用光纖嘅,而係用傳統銅線傳輸訊號嘅.銅線相比起光纖呢,銅線喺傳輸訊號嘅時候產生嘅干擾呢可能會較多,傳輸速度上面呢,亦都未必比光纖好嘅.咁所以係有得選擇嘅情況底下呢,大多數人呢可能都會選擇光纖入屋而唔係光纖到大廈或者我哋所講嘅光纖到樓喇.
咁講到呢一度呢心水清嘅朋友呢可能就會計一計數,點解光纖入屋同埋光纖到樓嘅數字加埋都只係得八成左右呢?咁相信剩低嘅住戶呢就係冇安裝,冇光纖入屋,或者係冇光纖到樓嘅住戶啦.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我嘅頻道,我哋下集再同大家分享其他資訊,拜拜!


text:
#點開海外離岸戶口 #最易開離岸戶口 #安全離岸戶口 #無資產開離岸戶口 #低要求離岸戶口 #離岸戶口文件 #Firstrade第一證券 #Firstrade Debit Card #Firstrade手續費
新客經本網申請指定東亞信用卡,各簽一次就賺$2,000/Apple Watch,連同迎新賺高達$5,750!
新客經本網申請Citi Cash Back,零成本賺$1,600/Marshall無線喇叭!
新客經本網申請渣打Smart卡,毋須簽賬賺$600,迎新零成本賺$1,800!
新客經本網申請安信EarnMORE,毋須簽賬賺$800,迎新零成本賺$1,385!
(最後更新:2021年1月)
呢排小編身邊好多朋友都話要開離岸戶口,但其實身處香港依家又無得飛,想開返個銀行離岸戶口都唔易㗎.最正路嘅方法,就係滙豐Premier客戶/花旗Citigold客戶可以直接去分行開英國滙豐/美國花旗嘅戶口,但入場費就講緊分別要$100萬/$150萬.另外網上亦都有人成功開到歐洲Virtual Bank嘅戶口,但開戶一般都要提供歐洲地址同電話,俾人check到長期身處喺香港仲會有被ban嘅風險.小編喺比較過咁多間銀行/證券行之後,得出嘅結論係Firstrade幾乎係唯一一間唔需要外國地址,外國電話,外國護照,無最低存款要求而又有大額存款保障嘅真離岸戶口.
可能好多人見到係證券商戶口,就即刻唔想開,但請聽小編講埋先!呢間Firstrade,之所以話係好穩陣,係因為佢係受SIPC美國投資者保障,即係類似香港嘅存款保障咁,而每個客戶嘅最高賠償額仲有成$50萬美元(現金部分為$25萬美元)!$25萬美元嘅講緊即係差唔多$200萬港幣,係香港存款保障嘅4倍,相信已經足夠cover好多人嘅流動資產!另外,Firstrade係一間美國註冊嘅公司,並無喺香港註冊,所以係真離岸戶口,完全唔受香港法律管豁.而Firstrade本身亦係一間大型嘅證券行,由台灣長大嘅美藉華人創立,所以有提供中文界面甚至廣東話CS服務,咁就唔驚會睇唔明啦!而Firstrade係打正旗號接受海外客戶開戶,所以亦唔使搞一大輪又VPN又搵轉寄公司又剩,只要有本護照喺手就開到!
Firstrade離岸戶口賣點
- 美國註冊券商,真離岸戶口
- 受SIPC美國投資者保障,最高賠償額為$50萬美元(現金部分為$25萬美元)
- 開戶只需要香港手提電話號碼同特區/BNO護照,5分鐘就可以完成網上開戶
- 無存款門檻無月費,開完戶之後拎返晒全部錢出嚟都仲可以keep到戶口
- 買賣美股同ETF無手續費,佣金,平台費
- 可以申請Debit Card去櫃員機提款/簽賬碌卡
以離岸戶口而言,Firstrade嘅缺點可以話唯一係得匯錢要手續費;但其實除咗少數滙豐Premier,citigold呢啲可以做到銀行入面無手續費global transfer,基本上全部離岸戶口都係要俾手續費做電匯.而用Firstrade嘅bonus,就係舊錢調咗過去之後唔使就咁擺喺到蝕通漲,可以用嚟免佣投資美股!
開戶及匯款步驟
Firstrade嘅開戶手續亦係非常簡單,只要幾分鐘就可以喺網上搞掂,分分鐘仲快過平時開信用卡.只要click下面嘅網址,輸返電話號碼攞個SMS驗證碼,就可以開始.然後要做嘅嘢就只係upload護照資料頁同簽名頁(特區護照簽名欄喺最後嗰頁),然後填個人資料(稅務編號填身份證號碼),set埋密碼,最後畫個簽名就搞掂!
Firstrade:立即開戶
大概等一個工作天之後,就會收到email叫你入錢.如果你本身無任何離岸戶口,唯一嘅選擇係用銀行TT電匯過錢過去.留意返,Firstrade只係接受以同名嘅戶口匯錢(咁就唔使擔心俾人hack咗匯走啲錢),所以係唔可以用Transferwise或者搵朋友幫手,係一定要用返自己銀行戶口.下圖匯款資料只供參考,大家最好睇返網頁最新資料.
一般而言,每次電匯匯款會被收取三層手續費,包括匯款方,中轉行同收款方;所以小編會建議大家盡量減少匯款次數,真係唔等用嘅錢先好匯去Firstrade.而如果要匯款去Firstrade,小編會建議大家用Citi Plus / Citi Priority / Citigold嘅網上匯款,因為Citibank係豁免咗匯款出去嘅手續費同中轉行收費,而Firstrade入錢亦都係無手續費,所以零手續費就可以匯到款,只要等一兩個工作天就到賬!依家Citi Plus仲要係無存款要求,連學生都開到,所以如果無Citi戶口就要快啲去開返個啦(Citi Plus開戶迎新攻略 / Citigold開戶迎新攻略)!
要用Citi匯錢,就要先入網上理財新增收款戶口,入返上圖Firstrade國際匯款啲資料,FEDWIRE嗰行就入返上面「美國境內」個number,而備註嗰欄亦都要打埋Firstrade賬戶號碼同英文全名,咁你以後轉錢去Firstrade佢就會自動幫你填埋落去.㩒完下一步,佢會prompt你入Citi Mobile App入驗證碼,搞掂就完成新增收款戶口.
新增完收款戶口,Citi即時就會俾你匯錢過去.記住用Citi匯款嘅時候,要揀返自己戶口俾晒所有手續費,Citi先可以幫你waive到㗎!同埋匯款附言到要填返Firstrade賬戶號碼同英文全名(應該自動已經填咗),如果唔係會彈返轉頭㗎!㩒完下一部,又係要開返Citi Mobile App驗證交易,之後就搞掂!等一兩個工作天Firstrade就收到錢㗎啦!小編就實測完用Citi Priority匯錢,成筆錢$1都無扣入晒Firstrade戶口!
而如果係匯錢返香港嘅話,雖然Citi同樣係免手續費,但Firstrade就會收$35美金手續費,而中轉行亦要預返大概$30美金手續費,夾埋都成$500港紙;反正放喺Firstrade嘅錢可以用嚟買美股,非必要就唔好拎返嚟蝕手續費啦!
Firstrade Debit Card
Firstrade雖然係一間證券行,但就一樣有出Debit Card,可以用嚟喺全世界提款同碌卡(海外限額分別為每日$1,000美金/$2,500美金),所以其實同一間銀行真係無咩分別!而Firstrade張Debit Visa Card,就要戶口入面$25,000美金先申請得!呢張卡喺美國以外消費/提款會有3%嘅手續費,但如果戶口入面有$25,000美金嘅話,每個月第一次用張卡提款/碌卡,佢會退返手續費俾你,咁就唔使食拎錢嘅手續費啦!
至於開呢張Debit Card嘅步驟,login返Firstrade之後,如果你戶口入面已經有$25,000美金,就可以「我的賬戶」嘅「設定」入面,揀返右下角個「現金管理賬戶」,填返資料就搞掂,而由申請到真係收到張卡可能要等返一兩個月(小編最近實測3個星期就收到張卡).收到張卡之後,就要打長途電話過去Firtrade啟動張卡,其中會問你攞Social Security No.打9999就得.如果唔想俾長途電話費,可以download TextNow呢個App打過去,開number嘅時跟佢個example打就得,然後驗證完email就可以免費打去1-800-819-9889啟動張卡.
Firstrade:立即開戶
就係咁,只要簡單上網㩒幾個掣交文件,就可以開到離岸戶口走資啦!


text:
25 JUNE 2016(SAT)
終於嚟到行程中另一個兩父子都好期待嘅節目,就係去海洋博公園入面嘅美麗海水族館參觀,因為佢地兩父子都好鐘意睇魚呀~
DADDY鐘意魚都唔係新鮮事,佢成日都話睇住啲魚游來游去,穿插係海草間係好好睇,又話睇完心情都會好啲(SORRY.....我仲未去到依個層次....哈哈哈).
由於屋企有養魚仔關係,所以小小豬都感染到對魚有點興趣,所以當知道有得去沖繩最大嘅海水族館,佢都好興奮呀!
沖繩美麗海水族館其實係位於海洋博公園入面~
沖繩真係咩地方都可以俾小朋友玩,就係海洋博公園入口就有一個小型水池免費俾小朋友任玩,小小豬路過都好想去玩,不過因為我地趕住去海豚館睇表演,所以望幾眼就要走啦~
哈哈哈...雖然有點趕時間,不過都要係指定位置影張到此一遊相嚟紀念下~
原來海洋博公園都真係幾大,分區都幾多,小小豬當然第一時間睇地圖~
除左單張地圖之外,場內仲有一個電子地圖,仲會有埋展區嘅小簡介(當然係日文啦),不過睇圖片都可以知道展區一二~
當我地行去海豚館睇表演時,沿途景色又真係令人眼前一亮,點解沖繩嘅藍天白雲可以咁靚呀~
時間剛剛好,我地嚟到海豚館就開始表演啦~
可能剛剛同海豚玩完遊戲,所以小小豬睇得特別肉緊,眼甘甘咁望到實一實,仲不自覺咁同海豚做埋同一動作,真係俾佢笑C呀~
但啲海豚又真係好叻,表演得好精彩,睇到大家拍手不絕呀~
睇完海豚表演,我地就行返去沖繩美麗海水族館,入去睇魚仔啦~
一入場第一個位置就係可以同海星嚟個親密接觸,不過放心...場內係可以俾大家摸海星,只要溫柔兼唔將海星離開水面就得啦~
親親海星之後仲有設施等大家洗洗手添~
入到水族館都見到好多唔同種類嘅魚仔,因為遊人都幾多,都唔可以慢慢睇,不過沿途睇啲魚真係好多,加埋個場景設計,又真係幾特別哦~
我地搵到個有利位置,佢地兩父子就可以慢慢睇啦~
有個DADDY好似仲開心過仔咁,不過依個DADDY又真係好鐘意睇魚仔呀~
除左大型魚缸之外,仲有啲特式細細魚仔~
每一格就有唔同特式,好鐘意啲水母,真係好靚呀~
仲有鯊魚呀,咁睇又好似冇電視嗰啲咁恐佈哦~
嚟到精華所在,一整片玻璃望入去,真係好莊觀呀~
其實除左海豚館同水族館之外,仲可以睇到好多唔同種類嘅海洋動物,不過因為時間所限,我地唔可以去睇埋,期待下次可以再嚟睇啦~
下次再嚟唔止去睇動物,因為海洋博公園內仲有一個啱小朋友玩嘅繩網區,見小朋友玩得好興奮,我想一定好好玩,愛玩嘅小小豬一定好鐘意呀~
聽人講沖繩嘅天氣可以話係變化幾大,我終於感受到了,因為嚟玩之前個天色都好好,但當我地準備離開時就開始見到黑雲,臨上旅遊巴仲落左一場大雨添~
好在都係短短一場過雲大雨,我地等左一陣就停雨了,大家就準備回酒店,休息過後就去酒店餐廳內食一個豐富晚餐啦!
**我地的FACEBOOK PAGE,齊齊來交流親子.育兒.烹飪啦**


text:
情人節有冇收到禮物呢?未收到唔緊要,你哋都可以藉住白色情人節向心儀男仔表白!男士們一向都係「實際派」,送禮最重要以實用為主.但又想話畀佢知份禮物有雙重意義?睇吓以下禮物排行榜畀唔畀到Idea你啦!
第一位:刻名銀包
銀包呢啲咁私人嘅貼身貴重物品,如果刻埋自己個名,就更顯獨一無二.而至於喺揀銀包款式方面,建議以簡約純色款為主,咁就唔怕會過時.
第二位:手作皮革用品
手作皮革用品摸落充滿質感,更重要係背後蘊含無限心思!坊間除咗有唔少皮革班畀大家報名之外,亦都有皮革手作套裝發售,女士們可以根據另一半嘅需要或者自己能力,嚟決定究竟整咩皮革用品作為禮物.
第三位:西裝
著起西裝,意味住踏入人生另一階段.送返套啱身嘅西裝畀另一半,唔單止有陪住對方一齊成長進步嘅意思,亦都可以令佢更有自信.
第四位:運動手錶
對於想塑造健美身型嘅男士嚟講,運動手錶絕對係一份貼心嘅禮物,可以畀佢隨時隨地瞭解自己嘅運動進度同體格狀況,鼓勵對方Keep住做運動.
第五位:咖啡機
如果你有一位鍾意品味咖啡嘅男朋友 / 老公,不妨考慮送返部咖啡機畀佢,等佢每朝沖第一杯咖啡嗰陣都可以諗起貼心嘅你.
其實搵情人同買禮物一樣,只要有目標,就唔難成事!立即   預約1小時免費諮詢服務,由專家出手幫你Match返個好情人!


text:
聖戰
聖戰(粵拼:sing3 zin3;阿拉伯文:جهاد,Jihād)係個伊斯蘭教術語,字面意思係「奮鬥」,「儘力」,引伸成為「為主道而奮鬥」.《可蘭經》關於為主道而戰嘅訓令主要集中喺講麥地那時期嗰陣嘅經文,規定咗呢樣嘢係每個穆斯林都要盡嘅義務.之後呢個概念又喺阿拉伯對外征戰時,以伊斯蘭教旗號而打嘅仗.不過喺好多阿拉伯對外征戰勝利之後,「聖戰」呢樣嘢已經無人再講,得返哈瓦利吉派仍然奉為基本教義.而喺聖戰入面殉教嘅人,就會叫做舍希德(Shahīd)[1].
簡史[編輯]
喺中世紀嘅伊斯蘭教法入面,聖戰係好受重視嘅伊斯蘭教法,甚至係五功之一,最初聖戰嘅意思,係指為咗捍衛伊斯蘭教信仰,而同啲異教徒或者「不信道者」死過.到封建時期,聖戰就係啲君主用嚟以宗教名義而發動擴張侵略嘅手段.
不過,除咗中世紀封建時期為咗擴張侵略而發動嘅聖戰之外,近代聖戰多數都解做以自衛做目的,一定要因為受侵犯時先可以話聖戰打返人,而呢種侵犯多數係講國家領土,唔再係指個人喺宗教上嘅意義.例如19世紀末奧斯曼帝國以聖戰嚟號召對抗歐洲侵略.二戰之後阿拉伯亦以聖戰嚟號召對付猶太復國主義者.
原教旨主義[編輯]
雖然現代社會,聖戰呢個觀念對於伊斯蘭教嚟講已經過時,不過仍然有好多主張原教旨主義嘅極端派話之你.例如埃及穆斯林兄弟會出版嘅一本小冊子《路標》就極力鼓吹聖戰觀念,不過佢哋講嗰種聖戰又另一樣嘢,《路標》作者宣稱「伊斯蘭本身就係聖戰,直到而家都仍然成立」.不過因為《路標》呢本嘢喺60到70年代喺埃及同好多阿拉伯國家都係禁書,所以呢種聖戰觀念當時唔多人知.不過喺埃及就有人受《路標》影響秘密搞咗個「伊斯蘭聖戰者」嘅組織,佢哋秘密發佈咗一本叫《聖戰:被遺忘的義務》小冊子,裏面聲稱聖戰係每一個穆斯林都要盡嘅義務,佢哋話反伊斯蘭教嘅都係敵人,鼓吹對所有反伊斯蘭教嘅敵人展開聖戰.伊斯蘭聖戰者就喺呢個理念之下,發動咗好多暴力恐怖活動,例如埃及民選總統沙特就因為唔肯全面恢復傳統伊斯蘭教法而俾佢哋當眾殺死.
而呢種聖戰觀念,喺原教旨主義同極端派入面係咁俾人利用嚟發動各種暴力恐怖襲擊,佢哋認為,為咗聖戰,可以話之你死,不擇手段,唔理後果.
攷[編輯]
- ↑ 《伊斯蘭教小辭典》 上海辭書出版社 ISBN 7-5326-2033-6/B78


text:
才幹嘅比喻係耶穌講嘅一個比喻,記載喺《新約聖經》《馬太福音》第25章第14-30節,《路加福音》第19章第11至27節,係關於末日耶穌再嚟嘅一個比喻.
聖經譯文改
呢個比喻係講到「天國」嘅特性.耶穌提到有一個主人,喺出國之前,將僕人叫到佢面前,希望將佢嘅「財產」交畀僕人,由佢哋負責管理.佢想試用僕人嘅才幹,於是將錢分畀佢哋.錢分幾多就因人而異,乃係按照各人嘅才幹而分配.其中一個人分到五千,另一個分到兩千,而第三個僕人就分到一千.佢哋對呢個責任作出嘅回應,喺呢個比喻裏面佔咗重要嘅分量.第一個僕人好認真噉負起佢嘅責任,利用呢筆錢財去做生意,為咗佢哋主人嘅財富同利益而勤力做嘢.第二個僕人都照樣噉去做.呢兩個僕人都分別賺到主人分畀佢哋一倍嘅錢.第三個僕人因為懶惰嘅性格,而將主人畀佢嘅錢埋喺地下而唔去搵忠誠服事主人嘅機會.
過咗一段好長嘅時間之後,主人就返嚟.佢就同僕人算賬,要清算僕人經營佢錢財嘅結果.頭兩個僕人都過去同佢講好消息,而獲得主人嘅稱讚同獎賞.主人嘅評語係:「又善良又忠心嘅僕人.」「善良」係指佢哋已經做咗僕人應該要做嘅嘢;而「忠心」係指佢哋所做嘅係為主人嘅利益着想.至於嗰個將錢埋喺地下嘅唔忠心僕人,主人好嬲叫佢做:「又惡又懶嘅僕人」,將佢所有嘅錢都收返,並將佢趕出去外面黑暗嘅地方,呢個係佢應得嘅結果[1]
.


text:
至於騎牛搵馬…我比較多見到係印尼同菲律賓,之前我冇意中認識左一個印尼僱傭公司老細,亦都令我知道好多關於印尼外勞嘅問題,印尼係澳門係冇領事館嘅,(題外話:緬甸都係冇嘅)所以佢地黎澳門一定係旅遊證,冇可能係合法.而且印尼出國都係有管制嘅,所以大家在澳門遇到嘅印尼,都係係香港完約或斷約再直接由香港黎澳門,以旅遊證形式來澳門做野.而菲律賓現成外僱都係騎牛搵馬嘅比較多,佢地通常去中小企業同埋酒店做野,有D會做家傭係因為佢地旅遊證逗留期就快完,勉強做住先,如果覺得澳門吾適合佢地做野,大可以先搵個僱主做藍卡,過幾日辭工就有人幫佢地比機票錢.
有人會問甘係咪請現成緬甸外勞會好D ?
其實係見人見志嘅,上面有講緬甸係澳門都係冇領事館,而佢地一定係吾合法嘅,當然總會有人肯請,而事實係佢地吾係因為純吾偷野,只係因為佢地係澳門佔外勞嘅比例好少,最多只有一,兩千人,而且每年都冇乜增長.吾單止澳門係甘,就連香港都係一樣,點解會甘呢? 因為佢地絕大部份年紀好細,而且都係假護照,你地睇佢地護照係25歲,真實年齡16歲,我吾會話佢地有乜衰,係因為我16歲戈時都係一嚿飯甘,吾通我16歲戈時會識照顧岩岩出世BB?定係我可以擔起成頭家? 而緬甸外勞最大問題係好懶,黑面,仲有全澳門最會打爛野嘅外勞嘅稱號,基本上有乜電器都會比佢地整得爛,而佢地唯一可以比美其他國籍嘅優點係…現成得黎又可以留宿,但係你地僱主需要知道而接受佢地….即使係佢地做左半年都係好似新人一樣.有好多人問我….點解澳門嘅僱傭中心同埋中小企…冇乜年紀係30-45歲? 其實我都見過有年紀大少少嘅,但係絕大部份超過35歲嘅緬甸人,女嘅提早更年期,男嘅有三高,相當誇張.澳門嘅僱傭中心都怕左佢地.


text:
女大18變,個個女仔都唔願意比人睇到自己學生時代嘅相,因為果時仲未識打扮,甚至成個薯仔咁.之但係!總有人天生麗質嘅,細細個已經係美人胚子,呢D真係恨唔得咁多!就好似下面呢10位女星咁,不但止唔薯,仲好清純好可愛,點解會咁唔公平嫁!?我都好想天生就咁靚女嗚呀!!
冠軍:佐々木希
呢張係佢小學畢業嘅學生相.先11,12歲就咁靚女,真係贏哂呀!
亞軍:榮倉奈々
呢張應該係高中左右畢業嘅相.果個時候佢好似已經開始緊模特兒嘅活動嫁啦,所以好可愛呀!加埋個清澀嘅笑容,不得了!
季軍:上戶彩
呢張係佢小學畢業相.佢岩岩出道果時比人懷疑過係男仔定女仔,但一睇呢張相就個佢係一個實實在在嘅kawaii小女孩啦!
第四:中島美嘉
中學嘅畢業照.有一種「第時一定會紅!」嘅感覺出左黎.雖然佢未係好似頭3位咁靚,但就有一種特別嘅氣質,氣質先緊要呀,唔係想學就學到!
第五:橋本環奈
比人話係千年一遇嘅美少女嘅佢,的確,從呢張相可見佢真係天生就咁可愛!佢個樣日本得黎,又有DD混血嘅感覺,呢個balance真係絕妙呀!
第六:石原さとみ
係我最愛嘅石原呀!呢個係佢高中畢業嘅相,雖然睇得出果陣佢無乜打扮,但5官同而家一模一樣呀!完全係天然美女.


text:
各位好,新聞快打返嚟喇!今個星期有京都新聞,唔睇櫻花有乜睇?又或者唔喺大城市睇櫻花有乜好去處?同埋大膠囊酒店新玩法!
- 唔睇櫻花睇杏花:常去日本嘅旅人,怕且點都會睇過櫻花.想搵啲新意?可以睇第二啲花.長野県千曲市每年都有大批杏樹同櫻花爭妍鬥麗,當地會喺花期舉行賞杏祭,去一處睇到兩種花色,都會係幾特別嘅景緻.今年花祭喺三月三十到四月十四日,月尾到復活節假都會睇到.去千曲,要搭新幹線喺長野轉當地私鐵,全程兩個鐘,比較適合day trip或者長野嘅excursion.
- 松本賞櫻:如果你都係想賞櫻,但又唔想迫,長野重有地方可以試下,就係松本.松本城與姫路,彥根等國寶級名城並列五大,櫻花景色更係絕美,又有夜櫻,亦喺長野,千曲附近,可以包埋一個行程行晒!今年長野県預計櫻花會係四月第一,二星期開花,所以都啱復活節假期出遊.
- 京都火車博物館展出玩具火車?:原來今年係Tomy嘅電動玩具火車Plarail嘅六十歲生辰.京都火車博物館會喺三月九日至五月七日Plarail展覽以示慶祝.展覽會展出由初代到現在嘅電動火車,並有一個七米X一點八米嘅大型情景,裏面重有一個兩米高嘅路軌塔,淨係聽到都覺得壯觀!
- 京都市巴士轉前上後落:坐過日本巴士嘅人,相信都會留意到佢哋係習慣後面門上車,前面落車嘅.京都市巴士就準備一改慣例.三月十六日開始,市巴士100號(來往JR京都站,東山,平安神宮及銀閣寺)及大節日行走嘅東山穿梭巴士(來往JR京都站,五条坂,烏丸五条及烏丸七条),試行車頭上車,車尾落車(輪椅除外).去京都嘅朋友就要留意喇.
- 大膠囊酒店玩茶道設計?(唔係廣告):近年,喺訪日旅客與日俱增嘅現狀下,簡易宿所如膠囊酒店開始轉型,唔再以最少空間放最多嘅人為目標.由First Cabin帶領嘅大capsule,越開越多,開始進攻旅遊市場.喺云云最新參戰嘅酒店中,下個月喺東京日本橋開業嘅 hotel zen tokyo 就嘗試以設計理念取勝,強調禪意,號稱係「住得嘅茶室」(註:茶室嘅茶指日本茶道).男女分層,共用浴廁,樓底高度如正常酒店房,以門簾代替實門等常見手法,喺呢度一樣通用.但更特別嘅係最貴嘅房除咗最大之外,重係.有窗.㗎!XD 查過價錢,五月嘅房由最平嘅六千円到一萬二千円,唔算平,但新酒店靚設計加地點適中(Tokyo Metro人形町站出口對面),都係可以一試嘅選擇.
今個星期到呢度.大家會去日本賞花嗎?有無心水必睇景點?歡迎喺留言討論一下.下星期再見!


text:
點解要考 DSE Mock Exam?
1. 感受 DSE 氣氛,減少怯場機會
2. 透過模擬試去了解自己弱點
3. 了解 DSE 流程
4. 預測成績 知道自己 DSE Predicted Grade
比較各個模擬試的優劣之處
2. 大型補習社 Mock Exam
3. 學校 Mock Exam
學友社 Mock Exam (Hok Yau Club Mock Exam)
學友社模擬試優點
學友社嘅 Mock 價錢非常親民,同收緊 $800 幾一科嘅大型補習社相比,學友社嘅 Mock 只係收緊 $150,差唔多係四分之一嘅價錢!
DSE 氣氛 學友社嘅考場選址都係喺學校禮堂,剛好就係 DSE 嘅考場選址!因此參加學友社嘅模擬試可以感受到 DSE 考場去嘅氣氛,同時都可以感受到去陌生考場嘅緊張感!仲可能會面臨睇唔到鐘,考場冇鐘,冷氣太凍,身邊考生擾敵嘅情況.
學友社 Mock 缺點
學友社嘅 Mock Exam 經常都被評偏容易,所以難以考測學生真實成績;雖然佢有齊中文,英文 English,數學 Maths,通識 LS 4 科主科,但係好多同學都話學友社嘅 Predicted Grade 同自己真實嘅成績好唔同,或者同學校嘅預測成績有好大嘅差異.不過如果淨係想感受 DSE 考場氣氛,學友社嘅 Mock Test 真係一個唔錯嘅選擇.
學友社嘅 Mock 試卷解說大多都係網上 online 進行,佢地會將片段 Post 上自己嘅 YouTube Channel,但係片段比較少介紹負責解說嘅導師係邊個,而且同學需要自行上網尋找解說嘅片段;唔少學生因為惰性,或者因為唔知道片段已經上載而白白錯失檢視自己錯誤嘅機會.
大型補習社 Mock Exam (e.g. 遵理 Beacon,英皇,現代)
大型補習社 Mock Exam 優點
大型補習社(e.g. 遵理 Beacon, 英皇,現代)嘅 Mock Exam 選址地點大多為會議展覽中心,雖然場地比正式規模嘅 DSE 考場大上幾倍,但係同其他唔認識嘅同學一齊考試,同學都需要面對好多唔同突發嘅狀況,擾敵嘅強度都係不容忽視.
如果可以戰勝喺大型補習社考場嘅學生擾敵嘅伎倆,相信你喺真正嘅 DSE 戰場上,至少心理戰都唔會輸!
大型補習社模擬試(例如 遵理 Mock Exam)嘅優點就係試卷難度比較高,同學可以清楚知道自己嘅弱項並加以操練;而且因為考該試卷嘅人數比較多,因此喺咁多嘅模擬試當中 ,預測嘅分數或者話排名可以較為反映出 DSE 嘅真實狀況.
大型補習社 Mock Exam 缺點
單單係一科嘅價錢,已經可以夠你食幾次放題嘅程度.但係唔少嘅中學生基於「人考我唔考就會顯得遜色」嘅心理,人報我就報!甚至有學生由中四就開始參加模擬試!同學喺考模擬試之前記得要先思考究竟「點解」自己要去考,同需要考嘅必要啊!
多人考係大型補習社嘅優點;但同樣地都係佢地嘅缺點:因為多人考嘅關係,所以屢次出現試卷改唔切,甚至喺臨考DSE先派發翻比考生,考生根本冇時間可以溫習.如果成績不佳又唔夠時間準備嘅話,會嚴重影響考生應考 DSE 嘅心情.
學校 DSE Mock Exam
學校 Mock 優點
學校嘅 Mock 係學校免費提供比你嘅,所以價錢係「免費」!呢個係學校 Mock 最大嘅優點之一!
學校嘅老師會叫你哋翻嚟上堂,萬一講唔曬份卷都可以補課,一定會比出面嘅補習社花更多嘅時間喺試卷解說上面;而且你唔識嘅話仲可以喺教員室搵翻老師問到識為止!
有啲老師甚至會將自己嘅 WhatsApp 比同學,務求可以成為同學喺 DSE 考場上嘅最強後盾!
學校 Mock 缺點
就算有 DSE 嘅規模,學校作為考場背景都好,呢個禮堂你都對咗六年,對呢個環境最熟悉不過,所以根本無法模擬唔習慣陌生環境嘅情況.
再者,你身邊嘅同學最少都對咗三年幾,所以你唔會有任何緊張感.
除非出題嘅老師曾經擔任 DSE 出卷員,如果唔係學校嘅模擬試大多都係維持係學校校內同學成績嘅水準;而學生呢六年入面其實一直做緊學校出嘅試題,所以已經習慣試題嘅模式,試題嘅簡易度.
因此,比起話似 DSE Mock,對大部分學生而言其實呢個只係學校嘅普通考試...
畢竟唔同學校,唔同科都會有唔同嘅老師,而老師嘅用心程度同資歷都會大有不同,所以呢個真係睇你好唔好彩.
AfterSchool 2023 DSE Mock Exam
AfterSchool Mock Exam 優點
出卷導師都曾多次參加 DSE,非常熟悉考評局出題套路,試題經過反覆研究設計,絕對可以體驗到接近 DSE 級別嘅 Mock Exam! 導師喺解卷攻略班更會為你拆解刁鑽試題,常犯錯誤,避開大部份考生中過嘅陷阱 !
2. 價錢合理
AfterSchool 平均每科嘅考試費,連埋早鳥優惠,竟然比大型補習社平$200 - $400!即係你報夠 2 科就已經可以幫你慳返成 $250!價錢合理,導師嘅水準更不遜色於大型補習社!
3. 承諾改卷速度
AfterSchool 明白大家想要及早收到試卷答案,因此承諾平均 6 個星期就可以發還試卷畀大家,等你可以及早溫習!佢哋承諾所有嘅試卷都會用心批改,確保試卷評核質素同同學可以從導師個人化嘅評語中得到改善,真正提升你嘅 DSE 應試能力!
4. 無限支援
解卷攻略班可以喺 DSE 前無限次網上重溫,等你可以按照自己需要,進度作最後衝刺.同學有咩唔明,更加可以隨時隨地 WhatsApp 問翻導師!
AfterSchool Mock Exam 缺點
為咗保持上面嘅優勢,AfterSchool 嘅 Mock Exam 平均每科只可以收~100名考生.所以相比起其他嘅 Mock Exam,AfterSchool 嘅 Mock Exam 名額真係十分之有限,想報名搶位要趁早!
報考 DSE Mock Exam 嘅最後攻略
呢類同學可以揀學友社模擬考試,雖然參考過往同學嘅說法,試卷難度同 DSE 嘅相似程度就真係有所保留,但因為係價錢上真係比大型補習社平 70 - 80%,所以價錢方面真係贏幾條街.
大型補習社(例如遵理模擬試)就絕對啱晒呢種同學!雖然價錢最貴(主科約$8XX一科),而且有時改卷又改唔切,搞到 DSE 前先啱啱好收到份卷,完全唔夠時間去睇翻自己有咩問題.


text:
傳說要凌晨三點去排隊先拎到飛既石崗軍營開放日,今日可以嚟大開眼界!! 有軍人睇, 直昇機睇, 坦克車睇.....仲有.....
上一站>>CLICK HERE!
好多謝朋友仔既幫助, 可以拎到入場券!
今日早上已經到樹屋田莊玩完
基本上得番半條人命
之後再搭的士由林村去到石崗軍營
個太陽又曬到離哂譜
所以真係好攰!
開放日3:00開始, 我哋坐的士大概3:10就到門口
我哋在門口前少少位置落車
因為門口位置已經有好多車塞住!
我拎住入場券準備定入場
好多解放軍人在場, 入場程序好嚴緊, 氣氛好嚴肅
不過軍人們都好有禮貌,
如果多番D笑容會好D!
行咗一陣都仲未需要搣飛!
影吓周圍先
呢度似係軍人營舍!
嘩行到呢度離入口5分鐘路程
有個檢察站喎
好似上機咁要SCAN過哂你帶嚟既嘢
開埋我個書包睇添!
經過檢察站繼續行, 見到個軍人,
佢肯同人影相架,
於是叫Hysan同佢影番張相,
之後都見唔到其他靚仔軍人喇, 哈哈!
再行行吓見到整個開放日時間表!
我哋睇唔到升旗儀式喇
不過仲睇到軍樂隊表演
行咗好耐都未見到有表演
跟住無端端殺出幾架軍車,
仲有d軍人行落嚟,
好似想拉人咁...
原來行到嚟呢度先至俾飛
飛係用嚟換呢d一袋袋既禮品
咁咪即係其實如果我唔要袋嘢, 就可以唔駛飛都入得?
我仲以為個禮物袋一定係紅色添!
沿路都有好多軍人係俾遊客合照
因為除咗第一個之外我都見唔到再靚仔D,
所以我冇叫Hysan同佢哋影喇...哈哈哈
相信呢個遙遠望過去的小建築物,
係俾軍人練習爬牆同打野戰的
揸住兩支旗影番張相先
行到嚟呢個大草地度, 見到咁多人,
佢哋喺度做咩呢?
我諗係天氣太熱大家都頂唔住要喺度抖一抖
仲有部份人知道一陣表演完咗呢度有活動玩,
所以排定隊
其實偉大祖國都有D嘢值得我哋學習既
紀律, 信念, 意志等...其他嘢就唔好學喇!
行咗咁耐終於行到嚟表演場地啦
因為人實在太多, 而且今日太多嘢拎冇帶長鏡,
所以只能影到咁遠
剛剛進行既軍樂表演
佢哋步操真係好齊整!
到下一個表演之前我哋見到有架軍車,
人人都坐埋去, 等我都同Hysan坐上去影張相先
下個表演又嚟啦,
嘩刺殺操表演,
起初聽到呢個名我有D驚
唔知會唔會好似殺破狼咁對打!
驚唔啱俾小朋友睇
好在點知原來只不過好似耍太極咁,
不過會唔會遠咗D呢...
之後到獵人戰鬥表演啦
氣氛好似好緊張咁,
見到有D軍人木咁樣企咗喺度
跟住喺我左手面突然殺出好多架軍電單車!
好型仔呀! 然後從四方八面唔知邊度殺出好多軍人嚟!
成班軍人一齊抬起碌木!
最後一齊舉起就收工(下巴都跌咗落嚟)
然後玩火啦! 軍人將個鐵架同鐵圈點上火
眼前既我都聞到好大陣燶味
軍人跳過火圈(影唔切), 跟住一路向前衝
然後有個軍人抬住個箱走,
其實都唔知咩嚟, 如果個廣播一路旁述緊係咩事會好D
睇完軍演我哋坐埋一邊休息吓先
睇吓戰利品係D咩....總共有4包!
有好多零食其中有「黑白配, 男仔女仔配」, 原來都幾好食
抖咗陣跟住同Hysan出去其他地方行吓
個傻仔話一D都唔熱!
見到咁大架直昇機好興奮呀!
差唔多放咗3-4架喺度,
再行前少少, 有架超大超巨型既直昇機呀
Hysan一路要影好多張跳起的動作
各位可以試吓咁樣同小朋友影相架,
順便大家可以睇吓我對親子攝影的少少心得!
http://kimfamilytravel.blogspot.hk/2015/07/blog-post_7.html
跟住我哋好大膽咁誇過去頭先軍人演習既大草地度
Hysan好開心享受咁瞓咗喺個大草地度
大人就唔會咁做, 因為實在太熱! 這就是天真幸福
原來頭先演習既磚牆都係木板做的
好奇的Hysan要走進去睇吓仲有咩
仲有少量軍人在演習場地中
在演習場地影番去直昇機展區,
你睇吓幾咁多人!
Hysan爬唔過呢個障礙物!
好攪笑...
跟住再嚟多張跳躍相!
同完直昇機影之後, 就同坦克車影啦!
嘩! 真係好大架同好靚呀...
可唔可以買架差唔多的上街行
曬完一輪, 又返番去頭先個地方休息吓飲吓水
今次架車冇哂人, 可以影過夠本
仲坐埋上去架車度添!
個軚盤喺Hysan隔離真係顯得好大
行番出去有好多個唔同既攤位
有好多唔同款既槍可以俾人影相!
Hysan攞番個靚POSE先
後面個大叔好似等得唔耐煩!
咁又係, 又熱又辛苦....
呢度好攪笑, 係派軍人平時食開既食物,
都係D饅頭麵包等等
原來呢度有個禮堂仔,
如果唔舒服可以入嚟俾軍醫睇吓,
最重要係呢度有冷氣,
原來大家都走入嚟呢度抖暑!
行番出嚟都仲係咁多人,
番去睇吓芊芊瞓醒未先!
兩兄妹係草地度玩得好開心
最後我哋沿路行番出去,
仲記唔記得一開始我話過有個地方好多人坐咗喺度
原來佢哋知道呢度有個射擊遊戲
其實出番嚟先排都得, 因為都水尾冇咩人玩
之後再繼續行! 我哋八八卦卦又見到有嘢睇, 所以又走咗入去
呢度其實係軍營宿舍,
有個內園, 同埋電腦室, 康樂室等等...
內園仲有4個大石頭,
上面都刻咗D紅字
我諗係作為一個軍人, 必須要有既嘢
呵呵, 原來軍人一樣需要有超巿, 餐廳同ATM機!
最後我哋就離開軍營喇,
一出去就已經有接駁巴士可以番元朗!
Photo by CANON 5D Mark III, Len | EF 24-70mm f/2.8L II USM
呀劍評語: 以前Hysan細個嗰陣成日都話如果佢唔乖就帶佢去軍營軍訓, 今日帶佢嚟卻係好開心咁玩同認識軍人生活! 周圍環境舒服, 只係比較少有參與的活動, 大多數都係參觀跟睇表演! 不過計番佢一年先開放一次咁罕有, 都值得嚟一次!
石崗軍營 簡介
是中國人民解放軍駐香港部隊其中一座軍營,於香港殖民地時代為駐港英軍陸部駐地,香港回歸後成為中国人民解放军驻香港部队的其中一個主要營地,内有石崗機場.


text:
試左普通晚餐才omakase 是皇道吧,當我知道黃埔係鮨文以外開左新鮨店之後都幾興奮.
至少價錢唔算貴,相對出面亦都容易訂位,而且呢間餐廳亦都有平價嘅選擇,有少少似尖沙咀嘅十和田感覺.
當晚同屋企人試咗最簡單嘅晚餐set,$400有找同食個omakase差唔多,有前菜有壽司有甜品,未知好唔好食,但係已經先拔頭籌.
平時食嘅沙律,就已經話俾你知佢沒有誠意,平時沙律好少見有刺身,呢度反而係俾白身魚刺身沙律你.
由於冇坐吧枱,只係普通食飯,壽司一次過上,但係呢個價錢來講我又冇乜要求.
黑鯥,加上其燒過的魚皮,點上了剛剛好的豉油.
深海池魚,無出面嘅厚身得霸道,薄身卻依舊有強而有力的油香和質感.
間白,厚身的白身魚,味道濃郁而有特性,呢個係真心幾驚喜.
中拖羅,唔係一味死話有油脂,絲絲油份和無痕的給你舌頭經歷拖羅後的餘震.
白蝦,碎碎的鋪滿整件壽司上,無那些大蝦吃下的鮮甜霸度,但好特別.
大拖當然比中拖更好更精彩啦,不用多說.
馬糞海膽,通常都係當日高潮,同樣表現出色.
帆立貝,勁好刀功,呢個係睇到師傅表現不錯,值得試下廚司發辦.
喜之次,燒過後,油香強烈,但好彩食完唔太飽.
赤貝,正常水準,相對冇前面出色.
最尾加件呑拿魚手卷,又有甜品,呢個價,合格有餘,下次廚師發板見.
鮨竜 更改
紅磡必嘉街120號黃埔天地第三期百寶坊地下G9號舖


text:
政Whats噏:港防疫限制多又繁 黃傑龍被外國朋友問到唔識答
2022年10月06日 16:58
東網電視更多新聞短片
講起香港林林總總嘅防疫措施,黃傑龍都覺得好複雜.
為回應邁向復常嘅社會聲音,本港嘅入境檢疫要求由上月尾放寬至「0+3」,亦同時取消檢疫酒店.但防疫限制依然繁瑣.繼桌球好手傅家俊尋日(5日)要花近一個鐘頭向一眾來港參賽嘅海外選手解釋「安心出行」嘅使用方法後,餐飲業行業培訓諮詢委員會主席黃傑龍今日(6日)亦喺社交平台貼文,話向外國朋友簡述疫下訪港需遵守事項,結果愈講愈長篇,對方聽到唔耐煩之餘,仲反問點解要咁做?搞到佢當場語塞.
話說黃傑龍日前透過網絡同一位外國朋友傾談,期間提及嚟到香港,避免罰款5000港元所必須注意嘅事項.佢先由簡稱「599」,即政府根據《預防及控制疾病條例》嘅相關條例背景講起,當提到「表列處所」呢個概念,如街市,超市,桑拿浴室,美容院,食肆,酒吧等,佢就發覺難以三言兩語簡單交代,畢竟貼上安心出行二維碼嘅地方,都唔一定屬於表列處所㗎!當然亦要講埋,邊度要戴口罩,邊度就唔使咁囉!
當講到疫苗通行證,佢就話有主動同被動查核嘅分別,仲會按唔同年齡層而有唔同嘅要求,異常複雜,唔用圖表實在難以清楚表達.佢又嘗試解釋公眾地方嘅4人限聚令,但食肆內反而可以一枱有8或12人,而一張枱嘅人數限制去到酒吧又唔同,當講到餐枱上面有食物就可以除口罩,企起身就要帶返個口罩嘅時候,佢話睇見對方一臉索然嘅表情,就知佢冇心機聽.
佢話本港疫情由第1波至第5波,由無疫苗到有疫苗,因應唔同情況嘅防疫措施不斷推出,即使本地人都覺得複雜,更何況係海外人士呢?佢話香港既然要邁向復常,向外國人交代本港防疫措施嘅篇幅就唔可以超過半頁紙,否則就唔好旨意海外遊客會對香港有興趣,所以佢建議醫務衞生局簡化近3年來嘅防疫要求同限制,只保留較關鍵嘅措施就夠.


text:
聯系人:李會計
電話:0537-2510018
傳真:0537-2510018
手機:18678766106
地址:濟寧市建設路婦幼保健院對過
郵箱:hzzongzi@163.com
濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計濟寧公司注冊_濟寧兼職會計


text:
動物義工,貓狗義工,總之有咩事都第一樣搵義工先,係咪?
「義工」彷彿有源源不絕嘅財力時間心機.
最近有人同我告密話義賣嘅人係用淘寶貨充當貴嘢,原價十蚊人仔嘅,佢賣高幾倍,而義賣所得款項都係入返落佢自己戶口,佢亦冇公開過詳細支出收入表.我睇到之後第一個反應係『哎,我都中咗招添』…係呀.我都買過嘢亦捐過錢.
由人哋口中聽到呢啲事,當然覺得唔開心,都會覺得自己好似俾人呃咗咁.不過我冇去深究係咪真有其事同善款去向…
人永遠會為自己講好說話,局外人亦永遠唔知道佢究竟係真定假.從來只有佢自己知…批判亦唔會得到一個真實嘅答案.你以為好嘅,其實佢係衰.你以為佢係衰,但係佢又衰唔晒.凡事可能有幾面,你想睇到邊一面就睇你點諗.或者…選擇唔再相信,覺得難受嘅時候,自行離開就好了.
如果個個「義工」都要貼晒成副身家兼窮到燶,我相信冇人會做到義工了.
睇獸醫要錢,班毛毛開飯又要錢,錢喺邊度嚟?
只係大家搵真銀維持時,良心拎出多與少.
批判從來都只係隨口講幾句或手指間輕快按鍵嘅事,但到你做嘅時候,可能你會明白他人嘅難處.我唔係認同或鼓勵人用呃人嘅手法去得到世間財,只係覺得世事無絕對.個個做義工,唔通真係個個都想做義工咩?


text:
40年歷史嘅街頭小食店 倫敦La Creperie de Hampstead
以前喺香港行行吓肚餓,簡單快捷嘅頂肚小食,當然就係咖哩魚蛋同魚肉燒賣啦!但喺英國,啲英國人想頂肚,佢哋真係好少會一路行一路食嘢,至少都會入去coffee shop食個牛角包同嘆杯咖啡.咁其實倫敦有無街頭小食呢?街頭小食通常都係熱狗,Churros,仲有今日我哋特登去到Hamstead,主打Crepe嘅La Creperie de Hampstead.
La Crape Suzette
La Creperie de Hampstead嘅歷史已經超過41年,係倫敦Hampstead好出名嘅街頭小食.呢度嘅Crepe分為鹹同甜兩種,由於鹹嘅配料一定有芝士,而M佬係唔食芝士嘅,所以我哋只可以揀甜嘅Crape.我哋就叫咗最傳統嘅口味:La Crape Suzette.La Crape Suzette配料有牛油,糖,檸檸汁,香橙甜酒,食嘅時候非常清新,牛油味好香濃,帶有少少嘅酒香,令呢個Crape好有層次!
La Creperie de Hampstead
地址:77 Hampstead High St, London NW3 1RE
營業時間:星期一至日12:00 – 23:00
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
有冇覺得日做夜做都係為左交完一張帳單又一張?一出糧啲錢已經冇左一大截,個感覺真係好差.其實諗真啲,入面有幾多係必要支出?雖然2015年就快過左1個月,但宜家開始計劃今年既理財大計,都未算遲!
想避開財務陷阱,第一步就係要檢視一下你宜家用緊既唔同收費服務!即刻一齊睇下有啲咩陷阱要小心!
被優惠蒙蔽雙眼
適當咁利用優惠同埋減價係好事,我地個blog都有好多教你用盡唔同優惠既方法.不過,如果你唔係真係需要嗰樣野,就千祈唔好比「優惠」同「減價」兩個字呃到!例如本身你好想要一件大約$400既衫,宜家做緊優惠$800有三件,如果你買夠$800,其實係比左一倍價錢,買多左兩樣唔想要既野放喺屋企.所以下次喺商場見到有優惠或者減價,記得停一停,諗一諗,避免使左多餘錢!
信用卡獎賞及收費
你宜家用緊既信用卡係咪可以根據你既消費習慣,幫你賺到最多既獎賞回贈?用少少時間去睇返你舊年啲錢最多用左去邊,就知應該搵咩類既信用卡.如果你買日常用品使得最多錢,搵返張喺超級市場,百貨公司等等買野有獎賞既信用卡就最抵啦.
另一樣要留意既野係,計左利息同其他收費之後,你用呢張信用卡係咪真係有賺?如果你既年利率高過回贈率,咁你宜家張卡就唔抵用啦.你可以比較唔同信用卡,搵出最啱你,最抵既一張卡.
收費電視台
收費電視既月費其實都幾貴下,如果唔係經常睇,好似會晒左啲月費咁.好多人成日諗住比左錢先,有時間就會睇或者想多個台㨂,但其實可能放工返到屋企已經攰到咩都唔想做.咁不如爽快啲,cut左個台佢啦!話晒宜家上網都好容易搵到唔同免費節目或者電影,未必需要收費電視.另外,可以留意下一啲收費電視加埋寬頻既package,會比分開申請平啲架!
寬頻綁約期
申請寬頻多數有個綁約期,如果中途轉會,可能會罰錢架!個約夠期搵其他寬頻既時候記得格下價,睇下佢既速度係咪快啲.有時甚至可能買寬頻送收費電視,抵過分開申請.
手機漫遊費
今時今日,冇手機可能好難喺香港生存.相信大部分人都係同電訊公司有簽約,每個月既DATA同分鐘有限制.其中一個要小心既地方係:你個PLAN包唔包漫遊(包括通話同上網)?喺去旅行之前一定要check清楚漫遊既價錢,如果唔係收到張單真係會貴到嚇死你.
同寬頻一樣啦,手機PLAN都有綁約期.如果你搵過第二間電訊公司,有啲可能會有優惠比新客,服務好過舊台,上網快過舊PLAN.所以未必要用死一個台!
上台買機係另一個好選擇,唔止有新機用,重可以有唔同回贈.不過每間電訊既價錢都可能唔同,所以都係嗰句啦,行多幾步,睇多幾間先好決定.
醫療費用
好多人都會覺得醫療保險唔係必要既費用,尤其係年輕人,會覺得自己咁後生咁健康,唔會有咩事.但諗真啲,如果你真係TOUCHWOOD有咩大病,你係咪負擔得起?雖然睇醫生/入醫院絕對唔會係交電費咁頻密既事,但香港既醫療費可以話係全世界最貴之一,萬一真係要拎一筆錢出黎醫病,可能真係會坐食山空.要避免呢個突如其來既陷阱,最好買返一份醫療保險,比個保障自己.
汽車保險
雖然宜家油費回落返少少,但揸車既開支唔止係油費!記得不時比較一下其他汽車貸款,搵出最好既PLAN.如果你舊年冇CLAIM過保險,可以大膽啲,問下經紀保費有冇優惠.
---
喺2015年,除左努力做野同諗方法慳錢之外,記得儲起一部分收入,應付退休之後既支出.想要多啲閒錢用,就要由每個月你使得最多錢既費用開始,檢討下係咪值得繼續.之後就係四圍格下價,咁先可以慳得最多!
---


text:
真可怕.
首先安心佢係可以offline 使用,佢喺DL個感染清單,然之後係本地比較,有相同先會通知你,甚至通知你呢個動作政府可能係唔知嘅,所以你唔上報或者被警察捉到你check 安心,基本上係唔可能知道你有無中嘅.亦因為咁,理論上只要你部機上唔到網 or scan完清空App資料,咁你個安心出行永遠係0感染.甚至乎在政府角度,佢哋完全唔知你scan咗乜,亦無任何keys可以related到你.
咁台灣簡訊實聯制呢?唔知你知唔知,台灣電話係全部實名制嘅,我以前去台灣玩張卡,實際上係以我當時女友嘅名義登記比我用嘅,所以實聯制實際上就喺collect咗你電話,咁有你電話號碼加上實名登記資料,就已經正確locale到你,係種變相實名制,呢一點其實當初台灣嘅在野政黨就鬧過,但香港人真係當睇唔到.
講多兩句,填紙仔其實係安心/實聯制/紙仔入面最不私隱,最易外泄私隱,亦get得最多資料嘅嘢.因為安心上面講咗佢真係唔知(驚咪去買部唔上網嘅安心機囉),而且可以控制得好好(私隱資料上繳方面);而實聯制佢可以拎嘅資料有限,要知道你嘅資料仲要經法律程序問電信商攞,係可以拎到但唔算易;但填紙仔就唔同啦,任何人行過都可以有辦法偷紙,甚至乎你唔知道店鋪夜晚archive咗會唔會偷偷睇一次,技術上不能防止到有啲不特定多數嘅人藉此濫權,甚至乎你提供嘅資料遠比安心同實聯制多,但香港人不少覺得這樣更私隱,更能保障個人資料,如此反智,也蔚為奇觀.


text:
(險變火人製泰式串燒,90後餐廳太子爺“下海”入廚誓救家族心血)
眼見屋企嘅泰國餐廳營運逐漸式微,Dale決定另覓出路,以餐廳師父嘅獨門食譜加以改良,並聯同幾位朋友創業,將泰式味道發揚光大.不過,入得廚房,又邊有咁易青靚白淨咁行翻出嚟吖?就好似Dale咁,試過喺製作串燒嘅過程中發生意外,火槍不慎漏氣,氣油𣊬間就瀉滿佢嘅手臂.然而好彩佢反應得切,即時撲熄啲火,如果唔係就差啲變成火人喇!
既然有個咁勇猛過人嘅經歷,都冇理由唔睇下Dale嘅苦心孤詣之作架!被問到自家產品嘅特別之處,Dale就充滿信心咁講係「完整」.佢補充,基本上,消費者一打開包裝就已經見到一件完整嘅產品,唔洗大費周章咁煮;而且,市場上同類型產品中,都未必會附送獨家醬料包,但自家產品就正正做到呢一點.
另外,Dale亦提到,雖然佢哋賣嘅係速食,但喺生產過程絕對不比平時嘅一餐飯馬虎,通常每包平均都會用到4-5個鐘.佢認為,佢哋所呈現俾客人嘅唔單止係一份食材咁簡單,個中烹調嘅手藝同用到嘅唔同工具,都代表住佢哋對產品嘅追求.
既然產品嘅時間成本咁長,點解佢哋唔考慮交俾外地嘅工場或者OEM(代工生產)做呢?Dale就認為,佢始終對於自己心目中嘅味道有種追求,擔心請代工工場可能會做唔岀自己想要嘅效果.而且,畢竟「香港製造」係世界級嘅金漆招牌,亦都係每個香港人心中嘅情意結,而佢哋亦非常欣賞「香港製造」嗰種講求改變同進步嘅態度,於是決志親身去做.
即食燒烤品牌Echoes90,顧名思義,代表住一班90後嘅創辦人,而Echoes就係希望佢哋嘅產品得到迴響.至此,「Echoes90」就成為咗呢幾位年輕人對於夢想嘅代名詞.佢哋憑藉住一腔熱血同盲目追求夢想嘅心創業,做好每一次嘅串燒,做好每一次嘅包裝,為嘅只係想得到令人感到驕傲滿意嘅答卷,證明小至自家品牌,大至「香港製造」都仍然係品質保證.
專訪由 SHOP4FREEDOM 提供


text:
啱啱進入《薩爾達傳說:荒野之息》既玩家相信都會遇到第一個卡關位,就係開頭叫你去果四間神殿有二間係係雪山上面既,就咁行上去基本上實凍死.當然你可以瘋狂執辣椒霸氣地衝上去既……不過正路黎講其實著返件防寒秋蟬牌羊毛內衣咪得囉!而呢件本地名牌跟足下面流程黎做其實十分鐘都唔洗就搞掂,即刻去片!
話說屋入面老友記本日記講佢發明咗道料理,叫做「邪惡香辣三重海鮮拉絲黑豚肉料理」,食咗之後有
壯陽 防寒功效.不過條料理配方就淨係記得有生肉同辣椒,仲有一種材料唔記得咗.咁好明顯係叫你整返呢味野出黎啦……
叫得做「邪惡香辣三重海鮮拉絲黑豚肉料理」,佢又同你講咗有生肉「ケモノ肉」同辣椒「ポカポカ草の実」,咁淨返落黎既就好明顯係海鮮啦!
辣椒「ポカポカ草の実」係枱上面有2條,唔洗教啦下話?
搵齊食材就可以返去間屋度準備煮野食啦,咁要煮料理首先就要去有火有鍋既爐度,屋仔前面就有一個架啦.然後撳 + 入去素材果欄,去你想用既配料度揀「拎係手度」,然後撳返 B 制出去再落鑊爆佢幾野就食得架啦!
當然其實你都可以用同樣方法做多2兜料理直接衝上山既……大約係下面幅圖附近都會見到呢個老友記,你衝到上去搵佢既話佢就會話「嘩天寒地凍你都上到黎,陰功啦,我送件 Heattech 過你啦!」,真係神又係你鬼又係你……
回帶相關文章:
(齊齊做富翁)《薩爾達傳說:荒野之息》前期一分鐘激賺一千盧比